ﷲ ގެ ޝަރީޢަތާއި ވަޟްޢީ ޤާނޫނުތަކުގެ ފަރަޤު – DhiSalafiyyah\nﷲ ގެ ޝަރީޢަތާއި ވަޟްޢީ ޤާނޫނުތަކުގެ ފަރަޤު\n16/01/2012 އެހެނިހެން, ޢަޤީދާއާއި ފިރުޤާތައްއައްޝައިޚް އަޙްމަދު މިޙްސަން މުޙައްމަދު\nއަނދިރިކަމުގެ ތެރެއިން އަލިކަމަށް ގެނައުމަކީ ﷲ ތަޢާލާގެ ސުންނަތުގެ ތެރެއިންވާ ކަމެކެވެ. މިގޮތުން ހަނަފަސްކަމަށްފަހު ވާރޭވެއްސަވައެވެ. އަޅުގަނޑުމެންގެ ލޮބުވެތި ރަސޫލާ މުޙައްމަދު ޞައްލަﷲ ޢަލައިހި ވަސައްލަމް ރަސޫލުކަމާއިގެން ފޮނުއްވުމުގެ ކުރިން މި ދުނިޔެވަނީ ޝިރުކުގެ ބޯ ވިލާގަނޑެއްގެ ތެރޭގައެވެ. އަޅުކަން ކުރަންވީ ނުވަތަ ނުކުރަންވީ ކޮން ފަރާތަކަށްކަން މީސްތަކުންނަށް ވަނީ އޮޅިފައެވެ. ހިލަގަނޑެއް ފެނިއްޖެނަމަ އެއަށް އަޅުވެތިވެ އޭގެ މައްޗަށް ކިރާއި ކާއެއްޗެހި އަޅައި އޭގެ ވަށައިގެން ޠަވާފުކޮށް އެއަށް ދުޢާކުރަން ފަށައެވެ. ހިލަގަނޑެއް ނުފެނިއްޖެ ޙާލަތެއްގައި ކަދުރުން ބުދެއްހަދައި އެއަށް ސަޖިދަ ޖަހައި އަޅުކަން ކުރެއެވެ. އަދި އެއަށްފަހު ބަނޑުހައިވުމުން އޭތިކާލައެވެ. ބާޠިލު ވަނީ ޙައްޤުގެ މަޤާމު ހޯދާފައެވެ. އަދި ޙައްޤަށް ލިބިފައިވަނީ ބާތިލްގެ މަޤާމެވެ. ޙައްޤުވަނީ ނިކަމެމެތިވެ ބަލިކަށިވެފައެވެ. 24 ގަޑިއިރު ހަމައިގައި ތިބެވެނީ މަދު ބަޔަކަށެވެ. އަންހެނުންގެ ތެރެއިން ގިނަމީހުން ދިޔައީ ކަސްބީ ވިޔަފާރި ކުރަމުންނެވެ. އަމިއްލަ އަބުރާއި ޢިއްޒަތް ވިއްކާލަމުންނެވެ. އަދި އަންހެނުންނާއި މެދު ޢަމަލުކުރެވެމުން ދިޔައީ ވަރަށް ނިކަމެތި ގޮތަކަށެވެ. ދަރިފުޅަކު ވިހެއުމަށްފަހު އަންހެންކުއްޖެއްކަން އެނގުމުން ދިރިއޮއްވާ ވަޅުލައެވެ. މިޒަމާނުގައި ޢަމަލުކުރަނީ އަދި އެއަށްވުރެ މާނުބައިކޮށެވެ. ވިހެއުމުގެ ކުރިން މަރާލަނީއެވެ. ކައިވެނި ކުރިކަމުގައިވިޔަސް ހައްދުފަހަނަ އަޅައި ދަނީއެވެ. އެންމެ އަންހެނަކާއި ދިހަ ފިރިހެނުންވެސް އިނދެފާނެއެވެ. މިޒަމާނުގައި ކައިވެންޏަކީ މިފަދަ މީހުން ކުރާއެއްޗެއްވެސްނޫނެވެ. މިއީ އިސްލާމްދީން އައުމުގެ ކުރިން ދުނިޔޭގެ ޙަޟާރަތްތަކުގެ ޙާލެވެ. އަދި މިއަދުވެސް އިސްލާމީ ޝަރީޢަތް ދޫކޮށްލުމުން ހަމަ އެއަށްވުރެ ދަށު ދަރަޖައަށް އިންސާނީ މުޖުތަމަޢުގެ ޙާލުގޮސްވައިފާތަން ތިޔަބޭފުޅުންނަށް ފެނިވަޑައިގަންނަވާނެއެވެ.\nކޮންމެއަކަސް ﷲ ތަޢާލާގެ ރަޙްމަތްވަންތަކަމުން އިންސާނުންނަށް ތެދުމަގު ދެއްކެވުމަށް އިރާދަކުރެއްވި ހިނދު އެއިލާހު މީސްތަކުންގެ ގާތަށް ރަސޫލަކު ފޮނުއްވިއެވެ. އެއީ އަޅުގަނޑުމެންގެ ލޮބުވެތި ރަސޫލާ މުޙައްމަދު ޞައްލަﷲ ޢަލައިހި ވަސައްލަމްއެވެ. އެކަލޭގެފާނު ފޮނުއްވުމުގެ ބޭނުމަކީ އިންސާނުންނަށް އިންސާނުން އުޅެންވީގޮތް އިލާހީ ޙަޟްރަތުން އެންގެވުމެވެ. އިންސާނުން އަމިއްލަޔަށް ހަދާ ޤާނޫނަތަކާއި ޤަވާއިދުތަކުން އެމީހުންނަށް ދުނިޔޭގައި ނުއުޅެވޭނެކަން ރަސޫލުﷲ ޞައްލަﷲ ޢަލައިހި ވަސައްލަމް ދުނިޔެއަށް ފޮނުއްވުމުގެ ކުރިން މިދުނިޔޭގެ ހާލަތު އޮތްގޮތުން ވަރަށް ރަނގަޅަށް އެނގިގެންދެއެވެ. މިގޮތުން މިލިޔުމުގައި އަޅުގަނޑު ބާލާލާން ގަސްތުކޮށްފައިވަނީ އިންސާނުން އަމިއްލައަށް ހަދާޤާނޫނުތަކާއި ހުރިހާ ޚަލްޤުތަކުންގެ ވެރި ރައްބު ބާވައިލައްވާފައިވާ އެއިލާހުގެ ޤާނޫނާއި ހުރި ތަފާތުތަކަށެވެ.\nއިސްލާމީ ޝަރީޢަތަކީ ﷲ ތަޢާލާ އެއިލާހުގެ އަޅުތަކުންނާއި މުޚާތަބުކުރައްވައި ޝަރުޢު ކުރައްވާފައިވާ ޙުކުމް ތަކެކެވެ. އެޙުކުމްތަކަށް އަޅުގަނޑުމެން ބޯލެނބުމަށް އަޅުގަނޑުމެންނަށް ތަކުލީފު ޖެއްސެވިގެންވާ ޙުކުމްތަކެކެވެ. މިގޮތުން އިސްލާމީ ޝަރީޢަތުގައި ހިމެނެނީ ޢިލްމީ ޙުކުމްތަކާއި ޢަމަލީ ޙުކުމްތަކެވެ. ޢިލްމީ ޙުކުމްތަކުގެ ތެރޭގައި ހިމެނެނީ ﷲ ތަޢާލާ އެއްކައުވަންތަކުރުމާއި ގުޅިފައިވާ ޢިލްމެވެ. އަދި ޢަމަލީ ޙުކުމްތަކުގައި ހިމެނިފައިވަނީ ފިޤުހީގޮތުން ދިރިއުޅުމުގައި އަޅުގަނޑުމެން ކުރާކަންތައްތަކުގައި ޢަމަލުކުރަންވީގޮތުގެ ޢިލްމެވެ.\nޑިމޮކްރަސީ ފަދަ ނިޒާމްތަކާއި ވަޟޫޢީ ޤާނޫނުތަކަކީ މީސްތަކުން އެމީހުންގެ މައްޗަށް ހިންގުމަށް ކަނޑައަޅައި އެކުލަވާލާފައިވާ ޤާނޫންތަކެކެވެ.\nޚާލިޤާއި މަޚްލޫޤު ހަމަހަމަ ވެގެން ނުވާފަދައިން އިސްލާމީ ޝަރީޢަތާއި ވަޟްޢީ ޤާނޫނުތަކާއި ދުވަހަކުވެސް ހަމަހަމަ ނުވާނެއެވެ. އަދި އިސްލާމީ ޝަރީޢަތުގެ މައްޗަށް ވަޟުޢީ ޤާނުނު އިސްކުރަނީ ކާފަރުންނެވެ. ސަބަބަކީ އެބައިމީހުން އެ އިންކާރުކުރަނީ ﷲ ތަޢާލާ ބާވައިލެއްވި ޝަރީޢަތަކީ ފުރިހަމަ ނޫން، ޒަމާނާއި ނުގުޅޭ، ހަރުކަށި އުޞޫލްތަކެއް އެކުލެވޭ އެއްޗެއް ކަމަށްބުނެއެވެ. އަދި އެމީހުންގެ މެމްބަރުން މަޖިލީސްތަކުގައި އެއްވެގެން ސައްލާކޮށް، ﷲ އާއި އެއިލާހުގެ ރަސޫލާ އަށް ޖެއްސުންކޮށް ފުރައްސާރަކޮށް ހަޖޫޖަހައި އެ ހަދާ ޤާނޫން ތަކަކީ ވަރަށް ފުރިހަމަ، ޒަމާނާއި ގުޅޭ، އޯގާތެރި ޙުކުމްތެކެއް އެކުލޭވޭ ޤާނުނުތަކެއް ކަމަށް އެމީހުން ދަޢުވާ ކުރެއެވެ. ނަމަވެސް އަޅުގަނޑުމެން ދެނެގަންނަންޖެހޭ ޙަޤީޤަތަކީ ޚާލިޤާއި މަޚްލޫޤުގެ ތަފާތެވެ. ވަޟްޢީ ޤާނޫނުތަކަށް ތާޢީދުކޮށް ﷲގެ ޙުކުމްތައް ހަރުކަށި ކަމަށްބުނާ މީހުންނަށް މި ބުނެވެނީ ﷲ އަށް ވުރެ ތިމަންމެން އޯގާތެރި ކަމަށެވެ. ނަމަވެސް އެބައިމީހުން ހަނދާންކުރަންވީ ކަމަކީ އެބައިމީހުންނަށް މިއަދު އެހުރިހާ ދޮގު ތަކެއް ހަދައި ﷲ ގެ ނިޢުމަތްތަކަށް ޙަރާމްކޯރުވެ އެއިލާހުގެ ރުބޫބިއްޔަތުގެ ތެރޭގައި ހިމެނޭ ޙުކުމްތައް ޝަރުޢުކުރެއްވުމަކީ ﷲ ތަޢާލާއަށް ޚާއްސަކަމެއްކަމަށް އިންކާރު ކުރާޙާލުވެސް ދުނިޔޭގައި އެމީހުންނަށް އެ އުޅެވެނީ ﷲ ތަޢާލާގެ އޯގާވަންތަކަމުންނެވެ. އެހެން ނޫންނަމަ ފިރުޢައުނާއި ޤާރޫނާއި ހާމާން ގެންދެވި ގޮތަށް އެ ނިކަމެތި ލާދީނީ މީހުންވެސް ގެންދަވައިފާނެތެވެ. މިކަމަކީ ﷲ ތަޢާލާއަށް ކުޑަވެސް ބުރަކަމެއްނޫނެވެ.\n1- އިސްލާމީ ޝަރީޢަތް ބާވައިލެއްވި ﷲ ތަޢާލާއާއި، ވަޟްޢީ ޤާނޫންހަދާ ފަރާތްތަކުގެ ފަރަޤު:\nއިސްލާމްދީން ބާވައިލެއްވުނީ ޚާލިޤާއި މަޚްލޫޤުގެ ފަރަޤު އިންސާނުންނަށް ބަޔާންކޮށްދިނުމަށެވެ. ﷲ ތަޢާލާ އެއްކައުވަންތަ ކުރުމަށެވެ. އިސްލާމީ ޝަރީޢަތް ބާވައިލެއްވީ ހުރިހާ އުނި ސިފަތަކަކުން ހުސްޠާހިރުވަންތަވެވޮޑިގެންވާ ހުރިހާ މަޚްލޫޤުން ޚަލްޤު ކުރެއްވި ޚާލިޤު ކަމުގައިވާ ﷲ ސުބުޙާނަހޫ ވަތަޢާލާއެވެ. އަދި އެ ކަލާނގެއީ ހުރިހާ ފުރިހަމަވެގެންވާ ސިފަފުޅުތައް ލިބިވޮޑިގެންވާ ކަލާނގެއެވެ. އެހެންނަމަވެސް ޑިމޮކްރަސީ ފަދަ ވަޟްޢީ ނިޒާމްތަކާއި ޤާނޫނުތައް ހަދާ އިންސާނުންނަކީ އެބައިމީހުންގެ ކިބައިގައި ވަރަށް ގިނަ އުނިސިފަތަކެއް އެކުލެވިގެންވާ ބައެކެވެ. އިންސާނުންގެ ކިބައިގައި ޝަހުވަތްތެރިކަމާއި ފައިސާއާއި މުދަލަށް އެދުންވެރިވުމާއި އެހެނިހެން އަމިއްލަ އެދުންތައްވެސްވެއެވެ. އެހެންނަމަވެސް އިސްލާމީ ޝަރީޢަތް ބާވައިލެއްވި ﷲ ތަޢާލާގެ ޒާތުފުޅުގައި މިފަދައެއްވެސް އުނިސިފައެއް ނުވެއެވެ. އެކަލާނގެއީ މަޚްލޫޤުންގެ ޙަޔާތުގައި މެދުވެރިވާ އެންމެ ކުދިކުދި ކަންކަމުންގޮސް އެންމެ ބޮޑެތި ކަންކަމާއި ހަމަޔަށް އެންމެމޮޅަށް ދެނެވޮޑިގެންވާ ކަލާނގެއެވެ. އެކަލާނގެއަށް މިއިން އެއްވެސް ކަމެއް ވަންހަނާވެވޮޑިގެންނުވެއެވެ. މިޒަމާނުގައިވެސް ވޭތުވެދިޔަ ޒަމާނުގައިވެސް އަދި ކުރިޔަށް އަންނަން އޮތް ހުރިހާ ޒަމާނެއްގައިވެސް ކަންތައްވާނެ ގޮތް އެކަލާނގެ މޮޅަށް ދެނެވޮޑިގެންވެއެވެ. ﷲ ތަޢާލާ ވަޙީކުރައްވާފައި ވެއެވެ. (وَعِندَهُ مَفَاتِحُ الْغَيْبِ لَا يَعْلَمُهَا إِلَّا هُوَ ۚ وَيَعْلَمُ مَا فِي الْبَرِّ وَالْبَحْرِ ۚ وَمَا تَسْقُطُ مِن وَرَقَةٍ إِلَّا يَعْلَمُهَا وَلَا حَبَّةٍ فِي ظُلُمَاتِ الْأَرْضِ وَلَا رَطْبٍ وَلَا يَابِسٍ إِلَّا فِي كِتَابٍ مُّبِينٍ ) (سورة الأنعام59) މާނައީ: ” އަދި ޣައިބުގެ ތަޅުދަނޑިތައްވަނީ، އެކަލާނގެ ޙަޟްރަތުގައެވެ. އެކަލާނގެ މެނުވީ، އެކަންތައްތައް ދެނެވޮޑިގެންނުވެތެވެ. އެއްގަމާއި، ކަނޑުގައިވާ ކަންތައްތައް އެކަލާނގެ ދެނެވޮޑިގެންވެތެވެ. އެކަލާނގެ ދެނެވޮޑިގެން މެނުވީ ގަހެއްގެ ފަތެއްވެސް ނުވެއްޓެއެވެ. އަދި ބިމުގެ އަނދިރިކަމުގެ ތެރޭގައިވާ އޮށްޓަރެއްވިޔަސް، އަދި ރޯއެއްޗެއްވިޔަސް، ހިކިއެއްޗެއްވިޔަސް، ބަޔާންވެގެންވާ ފޮތެއްގައި (ލިޔުއްވާފައި) މެނުވީ ނުވެތެވެ.” އެހެންކަމުން އެކަލާނގެއީ އިންސާނުންނަށް އެންމެ ރަނގަޅުގޮތާއި ދުނިޔެއާއި އާޚިރަތުގައި އިންސާނުންނަށް ފައިދާކުރާނެގޮތް އެއްވެސް އޮޅުމެއްނެތްގޮތުގައި މޮޅަށް ދެނެވޮޑިގެންވާ ކަލާނގެއެވެ. އެކަލާނގެ މައްޗަށް އެއްވެސް ފަރާތަކަށް ޙުކުމް ނުކުރެވޭނެއެވެ. އެހެނެއްކަމަކު އެކަލާންގެ ހުރިހާ ފަރާތެއްގެ މައްޗަށް ޙުކުމްކުރައްވައެވެ. އެހެންކަމުން އިސްލާމީ ޝަރީޢަތަކީވެސް ހުރިހާ ފުރިހަމަ ޤާނޫނުތަކާއި ޤަވާޢިދު ތަކާއެކު ﷲ ތަޢާލާ ބާވައިލައްވާފައިވާ، ހުރިހާ ޒަމާނަކާއި ހުރިހާ ތަނަކަށް އަދި ހުރިހާ ޙާލަތަކަށްވެސް ފެތޭ ޝަރީޢަތެކެވެ. ސަބަބަކީ އެންމެ ފުރިހަމަވެގެންވާ ސިފަފުޅުތައް މިލްކުވެގެންވާ ﷲ ތަޢާލާގެ ޙަޟްރަތުން ބާވައިލެއްވުނު ވަޙީގައި އެއްވެސް އުނިކަމެއް ނުހުންނާނެތީއެވެ.\nއިންސާނުން އަތުން ކޮށައި މަށައިގެން ހަދާ ޤާނޫނުތަކަށް އިންސާނުންގެ ކިބައިގައި ހުންނަ އުނިސިފަތަކުގެ އަސަރު ވަރަށްބޮޑަށް ކުރެއެވެ. އިންސާނުންނަކީ ޚުދު އެބަމީހުންނާމެދު ކަންތައްވާނެގޮތް އެނގޭބައެއްނޫނެވެ. މިއަދު، މާދަމައަށް އަމާޒުކޮށް ހަދާޤާނޫނުތައް މާދަމާ އަންނައިރު ހުންނަނީ އެއިން އުނިކަންތައް ފެންނަންފަށާފައެވެ. ފަސްއަހަރު ދުވަހަށް ކަމުދާ ގޮތަށްވެސް އިންސާނުންނަށް ޤާނޫންތައް ހެދުން މިވަނީ ބޮޑު އުނދަގުލަކަށްވެފައެވެ. ތިމާގެ އަމިއްލަ ނަފްސަށް ދިމާވެދާނެ ނުރައްކަލެއް އެނގެންނެތް އިންސާނާއަށް ތިމާ ފިޔަވައި މުޅިމުޖުތަމަޢު ނުރައްކަލުން ސަލާމަތްކުރުމަށް ޤާނުނު ހަދަންއެނގޭނީ ފަހެ ކިހިނެއްތޯއެވެ؟ ނޭނގޭނެކަން ކަށަވަރެވެ! އިންސާނާ އޭނާގެ އަމިއްލަ އަތުން ޤާނޫނުތައް ހަދާއިރު އެއަށް އޭނާގެ ކިބައިގައިވާ އުނި ސިފަތައް ކަމުގައިވާ ޝަހުވަތްތެރިކަމާއި އަމިއްލަ މަޞްލަޙަތުތަކާއި އަމިއްލަ އިޙްސާސްތަކުގެ އަސަރުތައް ފޯރާނެކަން ޔަޤީނެވެ. މިސާލަކަށް ޤާނޫން ހަދަންތިބޭ އިންސާނުންނަކީ ބަނގުރާބޯ ބައެއްކަމުގައި ވާނަމަ ބަނގުރާ މަނާކުރަން އެމީހުންނަށް ދަތިވާނެއެވެ. އަދި ޒިނޭ ކުރާބައެއްނަމަ ޒިނޭ މަނާކުރަން ދަތިވާނެއެވެ. އަދި ޒިނޭމަސާޖުޕާލާތަކާއި ހަށިވިއްކާ ތަންތަން ބަންދުކުރަންވެސް ޤާނޫނެއް ހަދަން ދަތިވާނެއެވެ. އަދި ޑްރަގްސް ނަގާބައެއް ނަމަ އެއާއި ދެކޮޅަށް ހަރުކަށި ފިޔަވަޅު އަޅަން އެމީހުންނަށް ދަތިވާނެއެވެ. މިއީ އިންސާނީ ޠަބީޢަތެވެ. އަދި އެހެންވެސް އެކިއެކި ނަފްސުގެ އެދުންތައް ހުރުމަކީ އިންސާނީ ޠަބީޢަތެވެ. މި އުޞޫލުން ސަލާމަތްވެގެންވާ އެއްވެސް އިންސާނަކު ނެތެއެވެ. އަދި ޤާނޫނު ހަދަންތިބޭ އިންސާނުންނަށް ބައެއް އިޖުތިމާޢި ނުފޫޒުތައްވެސް ފޯރައެވެ. މިސާލަކަށް ތަނުގެ އާދަކާދައާއި ދިރިއުޅޭ ޒަމާނާއި ސިޔާސީ ހަލަބޮލިކަމާއި އިޤްތިޞާދީ މަސްރަހުވެސް ޤާނޫނު ހަދަންތިބޭމީހުންނަށް ނުފޫޒު ފޯރުވައެވެ. މިޘާލަކަށް ބޮޑުބެރު ޖެހުން ފަދަ ޙަރާމްކަންތައްތައް ޢާއްމުވެފައިވާ މުޖުތަމަޢެއްގައި ބޮޑުބެރު މަނާކުރަން ޤާނޫނުހަދަން މީހުން ފަސްޖެހޭނެއެވެ. އަދި ތިމާއުޅޭ ސިޔާސީ ޖަމާޢަތުގެ މަސްލަޙަތާއި ފުށުއަރާކަމެއްނަމަ އެއާއި ދެކޮޅުހަދާނެއެވެ. އަދި ޒަކާތްނެގުން މަޖުބޫރުކޮށް ޤާނޫނެއް ހަދަން ވެއްޖެނަމަ މުއްސަނދިން އެއާއި ދެކޮޅު ހަދާފާނެއެވެ. ނަމަވެސް އިސްލާމީ ޝަރީޢަތް ބާވައިލެއްވި ﷲ ތަޢާލާއަކީ އެއިލާހުގެ މައްޗަށް އެއްވެސް އެހެން ފަރާތެއްގެ ނުފޫޒެއް ފޯރާނެފަރާތެއް ނޫނެވެ. އަދި އެއީ ހުރިހާކަމަކުން ފުދިވޮޑިގެންވާ އިލާހެވެ. ދީން އެއްފަރާތްކޮށްލާފައި ޤާނޫނުހަދަންއުޅުމުން ކަންތައް ވާނީ ކުރީގެ މިޘާލުތަކުގައި ބަޔާންވިގޮތަށެވެ. އެހެންކަމުން ޑިމޮކްރަސީފަދަ ވަޟުޢީ ނިޒާމްތަކުގައި އަޅުގަނޑުމެންނަށް ހައްތާވެސް ފެނިގެންދަނީ މީސްތަކުން އަމިއްލަޔަށް ހަދާޤާނޫންތަކުގައި އުނިކަންތައް ހުރެގެން ބަދަލުތަކަށް ގޯވާލެވޭ މަންޒަރެވެ.\nޚުލާސާގޮތެއްގައި ދަންނަވާނަމަ ދެންނެވޭނީ އިސްލާމީ ޝަރީޢަތަކީ ހުރިހާ ފުރިހަމަ ސިފަފުޅެއް މިލްކުވެގެންވާ ﷲ ތަޢާލާގެ ޙަޟުރަތުން ބާވައިލެއްވިގެންވާ އެއްވެސް އުނިކަމެއްނެތް ޝަރީޢަތެއްކަމެވެ. އަދި އިންސާނުން އަތުން ހަދާފައިވާ ޑިމޮކްރަސީފަދަ ވަޟްޢީ ނިޒާމްތަކާއި ޤާނޫނުތަކަކީ އުނި ސިފަތަކެއް ލިބިގެންވާ އިންސާނުންތަކެއް ހަދާފައިވާ އުނިކަން ބޮޑު ނިޒާމަކާއި ޤާނޫންތަކެކެވެ.\n2- އިސްލާމީޝަރީޢަތާއި ވަޟްއީޤާނޫންތަކުގެ މަޤްސަދުގެފަރަޤު:\nއިސްލާމީ ޝަރީޢަތުގެ އެންމެ ބޮޑު މަޤްޞަދަކީ މީސްތަކުން އެހެންމީހުންގެ އަޅުވެތިކަމުން ސަލާމަތްކޮށް އެބައިމީހުންގެ ވެރިއިލާހު ﷲ ތަޢާލާގެ އަޅުވެތިކަމުގެދަށަށް ގެންދިއުމެވެ. އަދި ﷲތަޢާލާ އެއްކައުވަންތަކޮށް އެއިލާހަށް އަޅުކަންތައް ޚާލިޞްކުރުމެވެ. އަދި ތިމާއާއި ތިވާގެ ވަށައިގެން ދިރިއުޅޭމީހުންނާއި އޮންނަގުޅުން އިޞްލާޙުކޮށް މުޖުތަމަޢުގައި އަމަން އަމާންކަން ޤާއިމްކުރުމެވެ. ކީރިތި ޤުރްއާނުގައި، އަޅުކަންކުރުމުގައި ﷲ ތަޢާލާ އެއްކައުވަންތަކުރުމަށް އަމުރުކުރެއްވުމަށްފަހު ދެން މައިންބަފައިންނަށް އިޙްސާންތެރިވުމަށް އަންގަވާފައިވުން މިކަން އަޅުގަނޑުމެންނަށް އެނގިގެންދެއެވެ. އިސްލާމީ ޝަރީޢަތުގެ މަޤުޞަދަކީ އިންސާނާއަކީ މާތްމީހެއްކަމުގައި ހެދުމެވެ. ހުރިހާ މުސްލިމުންނަކީ އަޚުންނާއި އުޚްތުންކަން އެނގެވުމަށްފަހު އެ ބައިމީހުންގެ މެދުގައި އޮންނަ ގުޅުންތައް ދެމެހެއްޓުމަށް އިސްލާމީ ޝަރީޢަތް ބާރުއަޅައެވެ. މިގޮތުން ޣީބަބުނުމާއި ދެބައޮޑުވުންފަދަ ކަންތައްތައް އިސްލާމީޝަރީޢަތުގައި މަނާކުރެއެވެ. އަދި ބަސްބުނުމުގައި ހަޑިހުރުތުރު ބަސްބޭނުން ކުރުމަކީ އިސްލާމީ ޝަރީޢަތްހުއްދަކުރާ ކަމެއްނޫނެވެ. އަދި ފާޙިޝް ލަވައާއި މިއުޒިކުގެ ފާޙިޝް ވަބާއަށް އިންސާނާ ޣަރަޤުވެގެންދާނެކަން ﷲ ތަޢާލާ މޮޅަށް ދެނެވޮޑިގެންވާތީ އެކަންތައްވަނީ މަނާކުރައްވާފައެވެ. މިގޮތުން އިސްލާމީޝަރީޢަތުގައި ކަންތައްތައް މަނާކުރައްވާފައިވަނީ އިންސާނާގެ ވަށައިގެންވާ މީހުންނަށް ލިބިދާނެ ގެއްލުމަކަށް އެކަނި ރިއާޔަތްކުރައްވާފައެއް ނޫނެވެ. އެހެނެއްކަމަކު އިންސާނާގެ އަމިއްލަ ނަފްސަށް ލިބިދާނެ ގެއްލުންތަކަށްވެސް ރިއާޔަތްކުރައްވާފައެވެ. އަދި އަޅާއާއި އޭނާހެއްދެވި އޭނާގެ ވެރި އިލާހާއި އޮންނަ ގުޅުން ބަދަހިކުރުމަކީ އިސްލާމީ ޝަރީޢަތް އެންމެބޮޑަށް ބާރުއަޅާއެއް މަޤްސަދެވެ.\nވަޟްޢީ ޤާނުނުތަކަކީ އަޚްލާޤާއި ސުލޫކާއިމެދު މާބޮޑަށް އާޅާލާ ޤާނޫންތަކެއްނޫނެވެ. އަދި އިންސާނާގެ އަމިއްލަނަފްސަށް ލިބިދާނޭ ގެއްލުމަކުން ސަލާމަތްކުރުމަކަށް ވަޟްޢީޤާނޫނުތަކުން މާބޮޑެތި މަސައްކަތެއް ނުކުރެއެވެ. ނަމަވެސް ވަޟްޢީ ޤާނޫނުތަކުގެ މަޤްޞަދު ބިނާކޮށްފައިވަނީ އިންސާނާގެ ސަބަބުން މުޖުތަމަޢުގައި އުޅޭ އެހެން އިންސާނުން ސަލާމަތްކުރުމުގެ މައްޗަށެވެ. މިގޮތުން މުޖުތަމަޢަށް ގެއްލުމެއްލިބޭ ކަމެއްނަމަ ވަޟްޢީޤާނޫނުން އެކަމެއް ހުއްޓުވޭތޯ މަސައްކަތްކުރެއެވެ. އެހެންނަމަވެސް ކުށްކުރާމީހާ އެހެން މީހަކަށް ގޯނާނުކޮށް ކިތައްމެ ގިނަކުށެއްކޮށް އޭނާގެ އަމިއްލަ ނަފްސުހަލާކަށް ހުށައެޅިޔަސް ވަޟްޢީޤާނުނުތަކަށް ފަރުވާލެއްނެތެވެ. މިގޮތުން ބާލާއިރު ރާބޯ މީހާ އޭނާގެ ކޮޓަރިތެރޭގައި އޮވެގެން ކިތައްމެ ގިނައިން ރާބުއި ކަމުގައިވިޔަސް ވަޟްޢީޤާނޫނުތަކަށް ފަރުވާލެއްނެތެވެ. އެހެންނަމަވެސް ޢާއްމުތަންތާނގައި ރާބޮއި ހަދަންޏާ ފިޔަވަޅު އަޅައިފާނެއެވެ. ރާބޯމީހާގެ ހަށިގަނޑަށާއި އޭނާގެ ސިކުނޑިޔަށް ލިބޭ ގެއްލުންތަކަށް އެއްވެސް ވަރަކަށް ރިއާޔަތްކުރުމެއްނެތެވެ. ހަމަ މިގޮތަށް ދެމީހަކު ރުހިގެން ކިތައްމެ ގިނައިން ޒިނޭ ކުރިޔަސް ވަޟްޢީޤާނޫނުތަކުން އެއީ މައްސަލައެއްކަމުގައި ނުބަލައެވެ. މިހެންގޮސް މީހާރު އެއްބަނޑުއެއްބަފާ މީހުންނާއި އެކީ ޒިނޭކުރުން ހުއްދަކުރާ ޤާނުނުތައް ހުރި ޤައުމުތައްވެސް ދުނިޔޭގައި އެބަހުއްޓެވެ. މައްސަލަޔަކަށް ވަނީ ގަދަކަމުން ރޭޕްކުރުމުންނެވެ. އަދި އިޤްތިޞާދީގޮތުން ބާލައިރުވެސް ރިބާކެޔަސް އެއީމައްސަލައެއް ނޫނެވެ. ލާރިހޯދާމަގު ޙަލާލުތޯ ނުވަތަ ޙަރާމްތޯ ބެލުމަކީ ވަޟްޢީ ޤާނޫނުތަކުގެ ފަރުވާލެއް އޮތްކަމެއްނޫނެވެ. އެހެން މީހެއްގެ މުދަލަށް ގަދަކަމުން އަރައިނުގަނެ ކޮންމެ ގޮތަކަށް ލާރި ހޯދިޔަސް ވަޟްޢީޤާނޫނުތަކުގައި އެއީ މައްސަލައެއް ނޫނެވެ. މިކަހަލަ ކިތައްމެ އުނި ކަންތަކެއް ވަޞްޢީޤާނޫނުތަކުގައި އެބަހުއްޓެވެ.\n3- ޖަޒާގެ ގޮތުން ހުރި ފަރަޤު:\nއިސްލާމީ ޝަރީޢަތުގައި މީހާގެ ހުރިހާ ޢަމަލެއްގެ ހިސާބު ބައްލަވައެވެ. މިގޮތުން އޭނާ ސިއްރުން ކުރާ ކަންތައްތަކާއި ފާޅުގައިކުރާ ކަންތައްވެސް ހިމެނެއެވެ. އަދި އޭނާ ޤަބޫލްކުރާ ޤަބޫލްކުރުމަކީވެސް ރަނގަޅު ވިސްނުމެއްތޯ އިސްލާމީ ޝަރީޢަތް ބަލައެވެ. ހަމަ ހިތައްއެރި އެއްޗެއް ދުލުން ކިޔައި ހިތަށްއެރިހާ ފިކުރެއް ފަތުރަން އިސްލާމީޝަރީޢަތުން އިންސާނާ ދޫކޮށްނުލައެވެ.\nވަޟްޢީޤާނޫނުތަކުން ބަލަނީ ހަމައެކަނި އޭނާގެ ކިބައިން އެހެންމީހަކަށް ގެއްލުމެއް ލިބޭހިސާބުން ފެށިގެންނެވެ. އޭނާ އެކަނިވާ ވަގުތު އޭނާގެ ޢަމަލުތައް އިޞްލާޙުކުރުމަކަށް ވަޟްޢީޤާނޫނުތައް ބާރެއް ނާޅައެވެ. އަދި އޭނާގެ ފިކުރާއި ވިސްނުމަކީ ކިތައްމެ ނުބައި ވިސްނުމަކާއި ފިކުރަކަށް ވިޔަސް އަދި އޭނާ ދުލުން ބުނާއެއްޗަކީ ކިތަންމެ ބޮޑު ގޯސްއެއްޗެއް ކަމުގައި ވިޔަސް މި ކަންތައްތަކުގެ ސަބަބުން އެހެންމީހަކަށް ގެއްލުމެއްނުލިބެންޏާ ވަޟްޢީޤާނޫނުތަކުގެ ފަރުވާލެއްނެތެވެ.\nއެހެންކަމުން އިސްލާމީ ޝަރީޢަތުގައި ޖަޒާއެއްގެ ގޮތުން އަދަބުދެވޭ ވަރަށްގިނަ ކަންކަމަށް ވަޟްޢީ ޤާނޫނުގެދަށުން ޖާޒާއެއްގެ ގޮތުން އަދަބުކަނޑައެޅިފައެއް ނުވެއެވެ. މިގޮތުން މިޘާލަކަށް މީހަކު ﷲ ގެ ޙުކުމްތަކަކީ ހަރުކަށި ޙުކުމްތަކެއްކަމަށްބުނެ ﷲ އަށް ފުރައްސާރަކުރިޔަސް ވަޟްޢީ ޤާނޫނުތަކުން ފަރުވާލެއް ނުބަހައްޓައެވެ. ސަބަބަކީ ވަޟްޢީޤާނޫނުތަކުގެ ފަލްސަފާއަކީ ދީނާއި ސިޔާސަތާއި ދިރިއުޅުމުގެ ކަންތައް ވަކިކުރުމެވެ. އެހެންނަމަވެސް އިސްލާމީ ޝަރީޢަތުގައި ﷲ އާއި ރަސޫލާ ޞައްލަﷲ ޢަލައިހި ވަސައްލަމްއަށް ފުރައްސާރަކުރުމަކީ މުރުތައްދުވާ ބޮޑުފާފައެކެވެ. އަދި އޭނާ އަލުން ދީނަށް ރުޖޫޢަނުވެއްޖެނަމަ އޭނާގެ މައްޗަށް މަރުގެ ޙުކުމް ތަންފީޒުކުރެވެއެވެ. އިސްލާމީ ޝަރީޢަތުގެ ދަށުން އޭނާއަށް އާޚިރަތުގައިވެސް ވޭޏްދެނިވި ޢަޒާބު ހުއްޓެވެ. އެހެންނަމަވެސް ވަޟްޢީޤާނޫނުތަކުގެ ޙުކުމްތަކަކީ އޭގެ އަސަރުތައް ހަމައެކަނި މި ދުނިޔެ މަތީގައިފޯރާ ހުކުމްތަކެކެވެ.\n4- އަޅުވެތިވުމުގެ ނަޒަރުން ބަލާލާއިރު ހުރި ފަރަޤު:\nއިސްލާމި ޝަރީޢަތަކީ ދީނެކެވެ. އޭގެ ކޮންމެ ޙުކުމަކީ އެއާއި އެއްގޮތަށް ޢަމަލުކުރުމުން ސަވާބުލިބޭ ޙުކުމްތަކެކެވެ. އަދި ﷲ ތަޢާލާގެ ގާތްކަން ލިބޭ ހުކުމްތަކެކެވެ. އަދި އޭގެ ޙުކުމްތަކަކީ އެއާއި ޚިލާފުވުމުން ފާފަވެރިވާ ޙުކުމްތަކެކެވެ. އިސްލާމީ ޝަރީޢަތުގައި ޙަޤީޤީ ޖަޒާދެއްވުން ވަނީ އާޚިރަތުގައެވެ. އެދުވަހުން އެއްވެސް މީހަކު އިސްތިސްނާވުމެއްނެތި ހަމަހަމަ ކަމާއި ޢަދުލުވެރިކަމާއިއެކު ޢާލަމްތަކުގެ ވެރި އިލާހު އެންމެހާ މީސްތަކުންގެ ހިސާބު ބައްލަވާނެއެވެ. އަދި މީގެ އިތުރަށް ދުނިޔެމަތީގައިވެސް ތަންފީޒުކުރުމަށް ﷲ ތަޢާލާ ޙުކުމްތަކެއް ކަނޑައަޅުއްވާފައިވެއެވެ. އަދި މި ޙުކުމްތަކާއި އެއްގޮތަށް ޢަމަލު ކުރުމަކީ އިސްލާމީ ދަވްލަތެއްގެ އެއްމެއިސް ވެރިޔާގެ މައްޗަށް ވާޖިބުވެގެންވާ ކަންކަމެވެ. ﷲ ތަޢާލާގެ ޙައްދުތައް ޤާއިމްކުރަންޖެހޭ މީހުން އެކަންތައް ނުކޮށްފިނަމަ އެބައިމީހުންގެ މައްޗަށް ﷲ ތަޢާލާގެ ކޯފާހުއްޓެވެ. އަދި ޤާއިމްކޮށްފިނަމަ އެބައިމީހުންނަށް ﷲ ތަޢާލާ އަޖުރުދެއްވައެވެ.\nވަޟުޢީ ޤާނުނުތަކުން ކަނޑައަޅާ ޙުކުމްތަކަކީ މިދުނިޔެމަތީގައި އެކަނި ތަންފިޒުކުރެވޭ ކަންކަމެވެ. އަދި މި ޙުކުމްތަކީ އެއްވެސް ވަރަކަށް ޢާލަމްތައް ހެއްދެވި އިލާހަށް އަޅުވެތިވުން ހިމެނިގެންވާ ޙުކުމްތަކެއް ނޫނެވެ. މާނައީ މި ޙުކުމްތައް ތަންފީޒު ކުރުމުން ސަވާބުނުލިބެއެވެ. އަދި ނުކުރިޔަސް ޢަޒާބު ނުލިބެއެވެ. އެހެންކަމުން އިސްލާމީ ޝަރީޢަތް ޤަބޫލްކުރާ މީހެއްނަމަ އުޚްރަވީ ޢަޒާބަށް ބިރުވެތިވެ ދުނިޔެމަތީގައި ނުބައިކަންތައްތަކެއް ނުކުރާނެއެވެ. އެހެންނަމަވެސް ވަޟްޢީޤާނޫނުތަކަށް ތަބާވާމީހާ އޭނާއަށް ފުރުސަތެއްލިބި މީހަކަށް ނުފެންނަންޏާ ކިތައްމެބޮޑު ނުބައިކަމެއް ކުރާކަށްވެސް ފަސްނުޖެހޭނެއެވެ. ސަބަބަކީ މީހަކަށް ނުފެންނަންޏާ ދުނިޔެވީ އަދަބުން ރެކިގަނެވޭނެކަން އޭނާއަށް އެނގެއެވެ.\n5- ޢާއްމުކަމާއި ޚާއްޞަކަމުގެ ފަރަޤު:\nއިސްލާމީ ޝަރީޢަތަކީ ކޮންމެ އިންސާނެއްގެވެސް ދުނިޔެވީ ޙަޔާތާއި އުޚްރަވީ ޙަޔާތާއި އޭނާގެ ބަސްތަކާއި ޢަމަލުތަކާއި ޢަޤީދާއާއި ޢަޚްލާޤުގައި ޢަމަލުކުރަންވީގޮތް ވަރަށް ތަފްޞީލުކޮށް އެކުލެވިގެންވާ އެންމެހައި ކަންކަމާއި ޙާލަތްތަކަށް ޢާއްމުވެގެންވާ ޝަރީޢަތެކެވެ. އިސްލާމީ ޝަރީޢަތަކީ ވަކި ޤައުމަކަށް ޚާއްޞަވެގެންވާ ޝަރީޢަތެއް ނޫނެވެ. އަދި ވަކި ދުވަސްވަރަކަށް ޚާއްޞަވެގެންވާ ޝަރީޢަތެއް ނޫނެވެ. އަދި ވަކި ތަނަކަށް ޚާޞަވެގެންވާ ޝަރީޢަތެއް ނޫނެވެ. އިސްލާމީޝަރީޢަތަކީ ކޮންމެ ޒަމާނަކަށްވެސް ކޮންމެ ތަނަކަށްވެސް އަދި ކޮންމެ މުޖުތަމަޢަކަށްވެސް ހެޔޮވެގެންވާ ޝަރީޢަތެކެވެ.\nވަޟްޢީ ޤާނޫނުތަކަކީ އެޤާނޫނެއް ހަދާ މުޖުތަމަޢަކަށް ޚާޞްވެގެންވާ ޤާނޫނުތަކެކެވެ. ދުނިޔޭގެ އެކި ހިސާބުތަކުގައި އުޅޭމީސްތަކުނަށް ދިރިއުޅުމުގެ އާދަތަކާއި ޘާޤާފަތްތަކާއި ޙާޖަތްތައް ތަފާތުވުމުގެ ސަބަބުން އެހުރިހާ ކަމަކަށް ކުރިމަތިލެވޭފަދަ ވަޟްޢިޤާނޫނުތަކެއް ނެހެދޭނެއެވެ. ސަބަބަކީ ވަޟްޢީޤާނޫނު ހަދާ ފަރާތްތަކަކީ މަތީގައިވާ ޕޮއިންޓްތަކުގައި ފާހަގަކުރެވިފައިވާ ގޮތަށް މިކަމަށް ނުކުޅެދިގެންވާ ބަޔެކެވެ. އެހެންކަމުން މީސްތަކުންގެ ދުނިޔެވީ ކަންތައްތައް ހަމައަކަށް އެޅުމަށްވެސް ވަޟްޢީޤާނޫނުތައްވަނީ ނުކުޅެދިފައެވެ. އަދި ޥަޟްއީޤާނޫނުތަކަކީ އެއްވެސް މިންވަރަކަށް ޢާޚިރަތުގެ ޙަޔާތާއިމެދު ފަރުވާލެއް ބަހައްޓާ ޤާނޫނުތަކެއް ނޫނެވެ.\n6- ޘާބިތުކަމާއި ދެމިގެންވުމުގެ ފަރަޤު:\nއިސްލާމީ ޝަރީޢަތަކީ މުޖުތަމަޢުތަކާއި ދުވަސްވަރުތައް ތަފާތުވުމުން އެއަށް އެއްވެސް ބަދަލެއް އަންނަ ޝަރީޢަތެއްނޫނެވެ. މިގޮތަށް ޘާބިތުކަމާއިއެކު އެއްވެސް ބަދަލުވުމެއްނެތި އިސްލާމީ ޝަރީޢަތް 1400 އަހަރު ވޭތުކޮށްފިއެވެ. އަދި އިންސާނީ ތާރީޚުގައި އިސްލާމީ ޝަރީޢަތުގެ ސަބަބުން އެތައް މުޖުތަމަޢުތަކެއް ވަނީ ބަދަލުވެފައެވެ. އިސްލާމީ ޝަރިޢަތްވަނީ އެތައް މުޖުތަމަޢުތަކަކަށް ތަރައްޤީއާއި ތަހްޒީބުގެނެސްދީފައެވެ. އަދި މިއަދާއި ހަމަޔަށްވެސް އިސްލާމީ ޝަރީޢަތް ޤާއިމްކުރާ ބައެއްނަމަ އެބަޔަކަށް ﷲ ތަޢާލާ އެއިލާހުގެ ރިޒްޤު ތަނަވަސްކޮށްދެއްވާކަން އަޅުގަނޑުމެން އަދުލުވެރިކަމާއި އެކު ހޯދާބަލައިފިނަމަ އަޅުގަނޑުމެންނަށް ފެންނާނެވެ.\nލޮބުވެތި އަޚުންނާއި އުޚްތުންނޭވެ! ﷲ ތަޢާލާ އަކީ الرزاق އެވެ. ރިޒްޤަކީ އެއިލާހު ދެއްވާ އެއްޗެކެވެ. އަޅުގަނޑުމެންނަށް ރިޒްޤުދެއްވަނީ ދޮންމީހުންނެއް ނޫނެވެ. އަދި ޢަރަބިންނެއްވެސް ނޫނެވެ. އެހެންކަމުން ﷲ އެންގެވި ގޮތަށް އެއިލާހުގެ ޝަރީޢަތް މިދިވެހިރާއްޖޭގައި ޤާއިމްކުރުމުން އަޅުގަނޑުމެން ބަނޑަށް ޖެހިދާނެކަމަށް ވިސްނައިގެން ނުވާނެއެވެ. ސަބަބަކީ އެ ވިސްނުމަކީ އަޅުގަނޑުމެންގެ އިސްލާމީ ޢަޤީދާއާއި ފުށުއަރާ ވިސްނުމެކެވެ. އަދި ﷲ ތަޢާލާ ފިޔަވައި އެހެން ފަރާތަކަށް ރިޒްޤު ދެއްވިދާނެކަމަށް ޤަބޫލްކުރުމަކީ މިއްލަތުން ބޭރުވާފަދަ ޤަބޫލްކުރުމެކެވެ. ޔޫރަޕް ނިދައިފިއްޔާ އަޅުގަނޑުމެން ބަނޑަށްޖެހިދާނެކަމަށް ވިސްނައިގެންނުވާނެއެވެ. ސަބަބަކީ ރިޒްޤު ދެއްވުމަކީ ﷲ ތަޢާލާއަށް ޚާއްޞަކަމެކެވެ. އަދި ވިސްނަވާށެވެ. އަޅުގަނޑުމެންގެ ރާއްޖެ ދުނިޔެއަށް އައީ މީގެ 30 އަހަރު ކުރިންނެއް ނޫނެވެ. އޭގެ މާކުރިންވެސް އަޅުގަނޑުމެން ދުނިޔޭގައި އުޅެމުންއައީ ކައިގެން ބޮއިގެންނެވެ. އެހެންނަމަވެސް އޭރު އަޅުގަނޑުމެން ކައިބޮއި އުޅުނީ ދޮންމީހުންނަށް ބަނގުރާވިއްކައިގެން ލިބޭ އެއްޗަކުންނޫނެވެ. ދޮންމީހުންނަށް ބަނގުރާނުވިއްކަންޏާ އަޅުގަނޑުމެން ބަނޑަށްޖެހިދާނެޔޭ ބުނާ ބުނުމަކީ ވަރަށް ނުބައި ބުނުމެކެވެ. ޝައިޠާނާ އަޅުގަނޑުމެން ފަޤީރުވެދާނެކަމުގެ ބިރުދައްކާނެއެވެ. އަޅުގަނޑުމެން ﷲ ގެ ދީނަށް އެނބުރި ރުޖޫޢަވެދާނެތީއެވެ. ﷲ ތަޢާލާ ވަޙީކުރައްވާފައިވެއެވެ. (الشَّيْطَانُ يَعِدُكُمْ الْفَقْرَ وَيَأْمُرُكُمْ بِالْفَحْشَاءِ وَاللَّهُ يَعِدُكُمْ مَغْفِرَةً مِنْهُ وَفَضْلاً وَاللَّهُ وَاسِعٌ عَلِيمٌ) البقرة: 268 މާނައީ: “ފަޤީރު ވެދާނޭ ކަމުގެ ބިރުން، ތިޔަބައިމީހުންނަށް ޝައިޠާނާ ބިރުދައްކަތެވެ. އަދި، އެ ޝައިޠާނާ ތިޔަބައިމީހުންނަށް ނުބައިކަންތަކަށް އަމުރު ކުރެތެވެ. ﷲ، ތިޔަބައިމީހުންނަށް ވަޢުދުކުރައްވަނީ، އެކަލާނގެ ޙަޟްރަތުން ތިޔަބައިމީހުންނަށް ފާފަފުއްސެވުމާއި، ފަޟްލަވަންތަ ކަމަށެވެ. ﷲއީ، ތަނަވަސްވަންތަ، މޮޅަށް ދެނެވޮޑިގެންވާ ރަސްކަލާނގެއެވެ.” ފަޤީރުވެދާނޭކަމުގެ ބިރަކީ ޝައިޠާނާ މީސްތަކުން މަގުފުރެއްދުމަށްޓަކައި ވިސްނައިދޭ ނުބައިވިސްނުމެއްކަން މިއާޔަތުން ސާބިތުވެއެވެ. އަޅުގަނޑުމެން ހަނދުމަފުޅު ބަހައްޓަވަންވީ ކަމަކީ، ﷲ ތަޢާލާ ފިޔަވައި އެހެންފަރާތަކަށް އަޅުގަނޑުމެންނަށް ރިޒްޤުނުދެއްވޭނޭ ކަމެވެ. އަދި ﷲ ތަޢާލާގެ ވަޢުދުފުޅާއި އެއްގޮތަށް އަޅުގަނޑުމެން ﷲ ތަޢާލާއަށް ކިޔަމަންވުމުން އަޅުގަނޑުމެންނަށްޓަކައި އުޑުންނާއި ބިމުން ރިޒްޤު ދެއްވާނެއެވެ. ﷲ ތަޢާލާ ވަޙީކުރައްވާފައިވެއެވެ. (وَلَوْ أَنَّ أَهْلَ الْقُرَىٰ آمَنُوا وَاتَّقَوْا لَفَتَحْنَا عَلَيْهِم بَرَكَاتٍ مِّنَ السَّمَاءِ وَالْأَرْضِ…)الآية سورة الأعراف 96 މާނައީ: ” ރަށްތަކުގެ އަހުލުވެރިން، އީމާންވެ ތަޤްވާވެރިވީނަމަ، ހަމަކަށަވަރުން، އުޑުންނާއި، ބިމުން، ތިމަންރަސްކަލާނގެ އެއުރެންގެ މައްޗަށް ބަރަކާތުގެ މަގުތައް ހުޅުއްވައިދެއްވީމުހެވެ. “\nﷲ ތަޢާލާ އަޅުގަނޑުމެން އެންމެނަށް ހިދާޔަތްދައްކަވައި ޙައްޤުގެ މަގުގައި ޘާބިތުކޮށްދެއްވާށި! އަދި އަޅުގަނޑުމެންގެ ރިޒްޤު ތަނަވަސްކޮށްދެއްވާށި! އަދި އަޅުގަނޑުމެންގެ ލޮބުވެތި ދިވެހި ރާއްޖޭގައި އިސްލާމީ ޝަރީޢަތް ޤާއިމްކުރުމުގެ ތަވްފީޤުދެއްވާށި! އާމީން.\nو صلى الله و سلم على محمد و على آله و أصحابه أجمعين


LIVERPOOL BALIKOH BARCELONA IN THAAREEKH BADHALU KOFFI\nމުލަ ރޯދަަ ދުވަހަކީ ހޯމަ ދުވަސްކަމަށް ...\nby vomadmin May 2, 2019\nބާސެލޯނާގެ ދަނޑުގައި ބާސެލޯނާއަތުން މީގެ ކުރީން ބަލިވެފައިނުވާ ލިވަޕޫލް ޗެންޕިއަންސް ލީގުގެ ސެމީ ފައިނަލުގެ ފުރަތަމަ ލެގުގައި ބާސެލޯނާއަތުން ބަލިވެއްޖެވެ.\nބާސެލޯނާގެ ދަނޑުގައި ލިވަޕޫލްއާއި ބާސެލޯނާ ބައްދަލުކުރި އެއްވެސް މެޗަކުން މީގެ ކުރިން ބަލިވެފައިނުވާ ލިވަޕޫލް ރޭ ބާސެލޯނާގެ ދަނޑުގައި ބަލިވެފައިވަނީ3ލަނޑު0ލަނޑުންނެވެ.\nމެޗު ފަށައިގެން ދެޓީމުގެ ފަރާތުންވެސް ދާދި ހަމަހަމަ ކުޅުމެއް ފެނިގެންދިޔަ މިމެޗްގައި ދެޓީމުންވެސް އިދިކޮޅު ޓީމުގެ ގޯލަށް ނުރައްކާތެރި ހަމަލާތައް ފޮނުވަމުން ގޮސްފައިވެއެވެ.\nމި މެޗުގައި ބާސެލޯނާއަށް ފުރަތަމަ ގޯލް ޖަހައިދިނީ ކުރިން ލިވަޕޫލްއަށް ކުޅުނު ސުއަރޭޒްއެވެ. ސުއަރޭޒް މި ގޯލް ކާމިޔާބުކުރީ ޖޯޑީ އަލްބާ ލިވަޕޫލްގެ ގޯލް ކުރިމައްޗަށް ހުރަސްކޮށްދިން ބޯޅައަކުން މެޗުގެ 26 ވަނަ މިނެޓުގައެވެ.\nފުރަތަމަ ހާފް 1 ލަނޑު0ލަނޑުގެ ލީޑަކާއެކު ބާސެލޯނާ ކުރީގައިއޮވެ ނިމުނުނަމަވެސް ލިވަޕޫލްގެ ކުޅުންތެރީންވެސް ބާސެލޯނާގެ ޑިފެންސަށް ބާރުބޮޑުކުރަމުން ގޮސްފައިވެއެވެ.\nދެވަނަ ހާފުގެ ކުޅުންފަށައިގެންވެސް ލިވަޕޫލްވަނީ ގިނަ ވަގުތު ބޯޅަ ގެންގުޅެ ގިނަ ހަމަލާތަކެއްވެސް އުފައްދާފައެވެ. މިގޮތުން މިލްނާއާއި މާނޭއަށް ލިބުނު ފުރުސަތުތައް ފާހަގަ ކޮށްލެވެއެވެ. މިފުރުސަތުތަކުގެ ބޭނުން ލިވަޕޫލަށް ނުކުރެވި ލިވަޕޫލްގެ ކުޅުންތެރީންނާއި ކޯޗް އަދި ސަޕޯޓަރުން މާޔޫސް ވެގެންދިޔައީ މެޗްގެ 75 ވަނަ މިނެޓުގައި މެސީ ބާސެލޯނާއަށް ދެވަނަ ގޯލް ކާމިޔާބުކޮށްދިނުމުންނެވެ.\nމެސީ މި ގޯލް ކާމިޔާބުކުރީ ސުއަރޭޒް ފޮނުވާލި ބޯޅައެއް ގޯލުގެ މަތީ ދަނޑީގައި ޖެހިފައި ބައުންސްވެގެން ކުޅުމުގެ ތެރެއަށް އައިވަގުތު ގޯލްތެރެއަށް ފޮނުވާލައިގެންނެވެ.\nދެވަނަ ހާފް އެއްކޮށްހެން ޑޮމިނޭޓްކޮށް ކުޅެމުންދިޔަ ލިވަޕޫލްގެ ގޯލަށް ބާސެލޯނާގެ3ވަނަ ގޯލް ވައްދާލީ ބާސެލޯއަށް ލިބުނު ހިލޭ ޖެހުމަކުން މެސީ ފޮނުވާލި ބޯޅައެއް ގޯލުތެރެއަށް ވައްދާލައިގެންނެވެ. މިއީ މެސީ ބާސެލޯނާއަށް ކާމިޔާބު ކޮށްދިން 600 ވަނަ ގޯލެވެ. އަދި މިއީ އިނގިރޭސި ޓީމްތަކާއި ދެކޮޅަށް މެސީ ކުޅުނު 33 މެޗުގައި އޭނާ ޖެހި 26 ވަނަ ގޯލެވެ.\n3 ލަނޑު0ލަނޑުގެ ލީޑެއް ބާސެލޯނާ ހޯދިކަމުގައިވިޔަސް ލިވަޕޫލްގެ ކުޅުންތެރީންނަށް މިމެޗްގައި ގޯލް ޖަހާނެ ގިނަ ފުރުސަތުތަކެއް ލިބިފައެވެ. މިގޮތުން ބާސެލޯނާގެ ކީޕަރު ކަޓުވާލުމަށްފަހު ފިރްމީނޯ ފޮނުވާލި ބޯޅަ ގޯލުތެރެއަށް ވަނަނުދީ ދިފާއުކޮށްފައިވަނީ ބާސެލޯނާގެ ކުޅުންތެރީންނެވެ. އަދި ލިވަޕޫލްގެ ސަލާހް ފޮނުވާލި ބޯޅަ ގޯލްތެރެއަށް ނުވަނީ ބާސެލޯނާގެ ގޯލު ދަނޑީގައި ޖެހިފައި ކުޅުމުގެ ތެރެއަށް ބޯޅައައުމުންނެވެ.\nމެޗަށްފަހު ވާހަކަ ދައްކަމުން ލިވަޕޫލްގެ ކޯޗް ކްލޮޕް ބުނީ މި މެޗަކީ މިދިޔަ ސީޒަން އަދި މި ސީޒަނުގެ ޗެންޕިއަންސް ލީގުގައިވެސް ރަށުން ބޭރުގައި ލިވަޕޫލްގެ ފަރާތުން އެންމެ މޮޅު ކުޅުން ފެނިގެން ދިޔަ މެޗު ކަމަށެވެ. މިމެޗުގައި ލިވަޕޫލުން ދެއްކި ކުޅުމުގެ ސަބަބުން ދެވަނަ ލެގުގެ މެޗުގައި ރަގަޅު ނަތީޖާއެއް ހޯދިދާނެކަމުގެ އުއްމީދު އާވެފައިވާކަމަށް ކްލޮޕްވަނީ ބުނެފައެވެ.\nމި ދެޓީމް ބައްދަލުކުރާ ދެވަނަ ލުގުގެ މެޗް ކުޅުމަށް ހަމަޖެހިފައިވަނީ މޭ މަހުގެ 8 ވަނަ ދުވަހުގެ ރާއްޖެ ގަޑިން ރޭގަނޑު 12:00 ގައެވެ.\nސިޓީ2ލަނޑުގެ ލީޑެއް ހޯދާފައިވަނިކޮށް ފަހަތުން އަރާ3ލަނޑު ޖަހައިގެން ސިޓީގެ މައްޗަށް މެންޗެސްޓަރ ޔުނައިޓެޑް ކުރިހޯދައިފި\nމެންޗެސްޓަރ ސިޓީ2ލަނޑު0ލަނޑުގެ ލީޑެއް ހޯދާފައިވަނިކޮށް ފަހަތުންއަރާ3ލަނޑު ޖަހައިގެން މެންޗެސްޓަރ ސިޓީގެ ...\nބަޔާން މިއުނިކުން ލަނޑެއްޖަހާ މެޗްގެ ލީޑު ހޯދާފައިވަނިކޮށް ރެއާލްމެޑްރިޑުންފަހަތުން އަރާ ބަޔާން މިޔުނިކް ބަލިކޮށްފިއެވެ. ޗެމްޕިއަންސް ލީގު ސެމީ ...\nvomadmin April 26, 2018


SunOnline: SAARC anhen viyafaari veriyaage award mi faharu raajje in libunee Suiza ah\nސާކް އަންހެން ވިޔަފާރިވެރިޔާގެ އެވޯޑް މިފަހަރު ރާއްޖެއިން ލިބުނީ ސުއިޒާއަށް\nއައިޝަތު ފަރީޙާ 06 Mar 2019, 11:40\nސާކްގެ އަންހެން ވިޔަފާރިވެރިޔާގެ އެވޯޑު ރާއްޖެއިން ލިބުނު ސުއިޒާ (ކ) އަދި ސާކް އަންހެން ވިޔަފާރިވެރިންގެ ކައުންސިލްގެ ވައިސް ޗެއާ ޝާއިރާ ސަލީމްއާއެކު --\nސައުތު އޭޝިއަން އެސޯސިއޭޝަން ފޯ ރޯޖަނަލް ކޯޕަރޭޝަން (ސާކް) ގެ ޗެމްބާ އޮފް ކޮމާސް އެންޑް އިންޑަސްޓްރީ އިން ދޭ އަންހެން ވިޔަފާރިވެރިންގެ އެވޯޑު ސުއި ސެލޮންގެ ވެރިޔާ ސުއިޒާ އިބްރާހިމް އަށް ލިބިއްޖެއެވެ.\nމިމަހުގެ ދެވަނަ ދުވަހުގެރޭ ސްރީލަންކާގައި ބޭއްވި ރަސްމިއްޔާތެއްގައި މި އެވޯޑު ސުއިޒާ އާ ހަވާލުކޮށްދެއްވީ ރާއްޖެއިން ލަންކާ އަށް ކަނޑައަޅާފައި ހުންނަވާ ސަފީރު އުމަރު އަބްދުއްރައްޒާގެވެ.\nސުއިޒާ ހެއާ ޑްރެސިންގެ ދާއިރާ އަށް އެންމެ ފުރަތަމަ ވަނީ ބައްޕަގެ ފިޔަވަޅު މަތިންނެވެ. ކުޑައިރު ބައްޕަގެ ބޯކޮށާތަނުގައި މީހުންގެ ބޯކޮށާދޭތަން ފެންނާތީ، އެކަމަށް ޝައުގުވެރިކަން އިތުރުވެ، އެންމެ ފުރަތަމަ މަސައްކަތް ކޮށްފައިވަނީ އޭނާގެ ބޭބެއާ އެކުގައެވެ.\nWinner of #SAARC Women Entrepreneurs Award 2018 from #Maldives@WorldBank @WorldBankSAsia @FCCISL1 @MNCCI_MV @wcic_sl #SouthAsia @dfat pic.twitter.com/Wh1KxhCS8R\n— SAARC CCI (@SAARCCCI) March 6, 2019\nސުއިޒާ "ސަން"އަށް ވިދާޅުވި ގޮތުގައި، އޭނާގެ ބޭބެގެ ސެލޮންއިން ތަޖުރިބާ ލިބުމުން، އެނާއަށް މާލޭގެ މަޝްހޫރު ޝެރީ ސެލޮންގައި މޭކްއަޕް އާޓިސްޓެއްގެ ގޮތުގައި މަސައްކަތް ކުރުމުގެ ފުރުސަތު ލިބުނެވެ. އެތަނުގައި މަސައްކަތް ކުރުމުގެ ތެރެއިން ވަރަށް ބޮޑު މަގުބޫލުކަމެއް އޭނާއަށް ލިބިގެން ދިޔައެވެ.\nޝެރީ ސެލޮންގައި މަސައްކަތްކުރުމަށްފަހު، 2003 ވަނަ އަހަރު އަމިއްލަ ގޭގައި، އަންހެނުންނަށް ހާއްސަ ސެލޮންއެއް ސުއިޒާ ހުޅުވިއެވެ. އޭގެ ފަހުން 2009 ވަނަ އަހަރު އެ ސެލޮންގެ ހިދުމަތް ފިރިހެނުންނަށްވެސް ފުޅާކޮށް، މާފަންނުގައި މިހާރު ހުންނަ "ސުއި ސެލޮން" ހުޅުވިއެވެ. އަދި 2013 ވަނަ އަހަރު ސުއި ސެލޮންގެ ހިދުމަތްތައް ހުޅުމާލޭގައިވެސް ފެށިއެވެ.\nސުއިޒާ ވިދާޅުވީ އޭނާއަށް އެންމެ ބޮޑު އެކްސްޕޯޝާއެއް ލިބިގެން ދިޔައީ ޝެރީ ސެލޮންގައި މަސައްކަތްކުރި ދުވަސްވަރުގެ ތެރެއިން ކަމުގައިވާތީ، އެތަނުގެ ވެރިޔާ ޝާއިރާ ސަލީމަށް ވަރަށް ބޮޑަށް ޝުކުރު އަދާކުރާ ކަމަށެވެ.\nސުއިޒާގެ އިތުރުން ސާކުގެ އެހެން ގައުމުތަކުން ފާހަގަކުރެވުނު އަންހެން ވިޔަފާރިވެރިންނަށްވެސް މި ރަސްމިއްޔާތުގައި ވަނީ އެވޯޑު ދީފައެވެ.


ލޯބިއެހެނަސް..17 – Esfiya – Dhivehi Vaahaka Site\n- by thuhoo - 41- February 15, 2018\nލޯބިވާގެއެ ހަނދާންތަކުން ނިކުމެވުނީ ރީމާގެ ފޯން ރިންގް ވުމުންނެވެ. “އޭ ކޮބާ؟ މަމިދަނީ ބަލާ… ރޮށިފިހަން ފުށްގަނޑު މޮޑެފަ…” ސުހާ ހުރީ އަވަސް އަރުވާލައިފައެވެ.\n“އާން…މަ މިނުކުންނަނީ ނަމާދުކޮށްލައިގެން…އާދޭ….”ރީމާ އެހެން ބުނުމުން ސުހާ ފޯނު ބޭއްވިއެވެ. ރީމާވެސް ކޮޓަރިއަށްވަނެވެ. ފާހާނަޔަށް ވަދެ ވުޟޫއު ކޮށްގެން ނުކުމެ މުސައްލަ ފަތުރައިލިއެވެ. ނަމާދުކޮށް ސަޖިދައިގައި އޭނާގެ އާއިލާއަށް ދުޢާ ކުރިއެވެ.\nއަދި އަޔާޒުގެ ހަނދާންތައް އަނބުރާ އޭނާއަށް ދެއްވުމަށް އެތަށްފަހަރަކު ދުޢާ ކުރިއެވެ. އޭނާގެ ލޯބިވެރިޔާ ހެޔޮޙާލުގައި ލެއްވުމަށް އެތައްފަހަރަކު އެދެވުނެވެ…..\nރީމާ ކަރުނަ ފޮހެލަމުން މޫނު ތާޒާކޮށްލަމުން ނުކުމެގެން ދިޔައެވެ. “ހިނގާ ދާން..” ބާރަކަށް ބައިސްކަލުގައި އައިސް ސުހާ މަޑުކޮށްލީ ނުކުމެ ނުކުމެ ހުރި ރީމާގެ ކުރިމައްޗަށެވެ.\n“ސާބަސް….ކިރިޔާއެއްނު މަގޭގަޔަށް ތިބައިސްކަލު ނޭރީ…” ސުހާ ހިނިގަނޑެއް ޖަހައިލިއެވެ. ބާބަކިޔުއަށް ރެޑީކުރަމުން ދިޔަ ރީމާ އަށް ޖެހުނީ ލޮނުމިރުސް ފުނޑާށެވެ.\nކެއްކުން އެއީ އޭނާއަށް އެހައިބޮޑުކަމެއް ނޫނެވެ. ސުހާގެ މަންމަގެ އެހީއާއެކު އެދެމީހުން ކުރަންހުރި ހުރިހައި ކަމެއް ނިންމައިލިއެވެ. “އޭ މަ އެބައަންނަން ކުޑަކޮށް ފްރެޝްވެގެން…”\nސުހާ ދާން ހިނގައިގަތުމުން ރީމާ އޭނާ ހުއްޓުވަން އުޅުނެވެ. “ބަލަ މަ ސުކޫލަށް ދާން ފެންވެރި ގޮތަށް ހުރީމައޭ… ވަރަށް ގަޔަށް އުނދަގޫވޭ….އެންމެ 5މިނެޓް…”\nއެހެން ބުނަމުން ދުވެފައިގޮސް ސުހާ ވަނީ އޭނާގެ ކޮޓަރިއަށެވެ. އޭރު ބޭރުގައި ފިރިހެންވެރިން ފޯރިނަގަމުން ދިޔަ އަޑު އިވެއެވެ. ރީމާ ބޭރަށް ނުކުމެލިއެވެ.\nސިމާންގެ އަތުގައި ހިފައިގެން ޒުވާން ފުރައިގެ އަންހެން ކުއްޖަކު ޖޯލީގައި އިނެވެ. އެއީ ސިމާންގެ ލޯބިވެރިޔާ ކަންނޭނގެއެވެ. ކަޅު ހެދުން ލައިފައި އިނުމުން އެއީ ވަރަށް ދީންވެރި ކުއްޖެއްކަން އެނގެއެވެ.\nލަދުރަކި ކުއްޖަކީކަންނޭނގެއެވެ.އެކުއްޖާ އިނީ އިސްޖަހައިގެންނެވެ. “ހެލޯ…ކީއްވެ ދުރުގަ ތިހިރީ؟؟އާދެ ބައިވެރިވެލަން…” އެތަނުގައި ލާމިއުވެސް އިނެވެ. ސިމާންއާ ހަމްދާންގެ އިތުރުން އަދިވެސް އެއް ފިރިހެން ކުއްޖަކު އެތާއިނެވެ.\nރިމާ ފެނުމުން އެހެން ބުނެލީ ހަމްދާންއެވެ. އެމީހުން ތިބީ ލަވަބާޒީ ކުރަން ކަންނޭނގެއެވެ. “އޭތް… ސިމާން ބުރޯގެ ހުރެއެއްނު ޕަރީއެއް…އޭނަ ކޮބައިތަ؟”\n“ހޫނ….ވާނެ އެތެރޭގައި…!” ސިމާން ޖޯލީގައި އޮށޯވެލަމުން ބުނެލިއެވެ. ރީމާ ވެސް އެތަނުން ޖޯއްޔެއްގައި އިށީނެވެ. ” އަހަރެންމީ ހަމްދާން…މީ ސިމާންގެ ވާން އުޅޭ ގޮއްޔެ..ޝިފްލާ…މީ އާރިޒް….ދެން އެހެރީ ލާމިއު… ދެންތީ ކޮންނަމެއް ކިޔާ ކުއްޖެއް؟”\n“އަހަންނަށް ކިޔަނީ ރީމާ… އެންމެންވެސް ކިޔަނީ ރީ…. ވަރަށް ތަފާތު މިތާނގެ ދިރިއުޅުން ބާބަކިޔު ވެސް….” ރީމާ އެހެން ބުނުމުން އެންމެންވެސް ހީކުރީ ރީމާއަކީ މާލެ މީހެއްކަމަށެވެ.\n“އޯ މާލެ ކުއްޖެއްދޯ މީ….” ހަމްދާން ވާހަކަ ދެއްކިއެވެ. “ނޫނޭ… އަހަރެންގެ ރަށަކީ ހުޅުމާލެ… މާލޭގެ އަވަށެއް ދެން ގާތްގަނޑަކަށް…”\n“އެހެންދޯ….އަހަރެމެން ދެން ހީކުރީ ބީރައްޓެހިވެ ވާހަކަ ނުދައްކާތީ ދެން ފޮނިއްޔޭ…އެކަމަކު ނޭނގޭ ތީ ތިހައި ހިތްހެޔޮ ކުއްޖެއްކަމެއް..” ހަމްދާން ބުނެލިއެވެ.\n“ހެހެހެ….ބުނެއެއްނު ކޮންމެ ކަނޑަކަށްވެސް ނުކުމެ ދުއްވާލީމައޭ އެކަނޑެއްގެ ހުރި ވަރެއް އިނގޭނީ….” ރީމާ ބުނެލީ ވަރަށް މާނަފުން ބަސްތަކެކެވެ.\n“ގުޑް…ވަރަށް ގުޑް…” ހަމްދާން ހެމުން އެވާހަކައަށް ތާއީދު ކުރިއެވެ. އިރުކޮޅެއްނުވެ ސުހާވެސް އައިސް އެމީހުންނާ ބައިވެރިވިއެވެ. އޭރު ލާމިއު އުޅެނީ ރޯވެ ހުލިވަމުންދިޔަ އަލިފާންގަނޑު ރަނގަޅުކޮށް ފެންޖެހުމުގައެވެ.\n“ސުހާ….”އެންމެން އެކި ދިމާއަށް އެކިކަންކަމުގައި ގޮސް ސުހާ އެކަނިވުމުން ހަމްދާން އައިސް އޭނާއާ ޖެހިގެން އިން ޖޯލީގައި އިށީނެވެ.\nސުހާ އިސްޖަހައިލިއެވެ. އޭނާ އިނީ ވަރަށް ބިރުންނެވެ. “ތިއޮތީ ބުޅަލެއް…” ހަމްދާން އެހެން ބުނެ ދުއްވައިގަތުމުން ސުހާ ސިއްސައިގެން ގޮސް އަޑުގެ ނެތްތަނަށް ހަޅޭއްލަވައިގަނެފައި ދުއްވައިގަތެވެ.\nދުވެފައި އެދިޔަ ގޮތަށްގޮސް އަނދިރިގަނޑުގައި ހުރި އޭނާގެ ދޮންބެގެ ކޮނޑަށް އަރައިގަތެވެ. ރަނގަޅަށްވެސް ސުހާ ސިހިއްޖެއެވެ. އޭނާ ބިރުގަތްވަރު ރަނގަޅަށް ބަލާލި ކޮންމެ މީހަކަށްވެސް އެނގޭނެއެވެ.\n” ހެހެހެ ސާބަހޭ ސުހާ…” ސިމާން އަތްތިލަބަޑިޖަހަމުން އެތަނަށް އައިސް މަޑުކޮށްލިއެވެ. ސުހާއަށް ރަނގަޅަށް އެ މީހެއްގެ މޫނަށް ބަލައިލެވުނެވެ.އެއީ ހަމްދާންކަން އެނގުމުން ދެލޯބޮޑުކޮށްލަމުން ކުއްލިއަކަށް ހަމްދާންގެ އަތު ތެރޭން ފުންމާލިއެވެ.\n“ހެހެ….ސުހާ….ދެން އެހައި ބިރުން އުޅޭތަ މީހުން…؟” ރީމާވެސް ހީހީފައި ސުހާއާ ދިމާކޮށްލިއެވެ. އެސަކަރާތުގައި އެކަކު އަނެކަކު އެނގިދަސްވުމުން ކުޑަވަރެއްގެ ގުރޫޕެއް އުފެދުނެވެ.\nސިމާންގެ މަންމައާ ބައްޕައާ ވާހަކަ ދެކެވި ސިމާންގެ ކައިވެނީގެ ދުވަސްވެސް ކަނޑައެޅުނީ އެރެއެވެ. ޝިފްލާއަކީ ވަރަށް މަޑުމައިތިރި ރަނގަޅު އަޚުލާގެއް ލިބިފައި ހުރި ކުއްޖެކެވެ.\nއޭނާގެ ހުންނަނީ މުސްކުޅި މަންމަ އެކަންޏެވެ. މީގެ އަހަރުތަކެއް ކުރިން ސިމާންއާ ލޯބީގެ ގޮތުން ޝިފްލާ ގުޅިގެން އުޅޭކަން އެންމެންނަށްވެސް އިނގެއެވެ. ސިމާންގެ އާއިލާވެސް އެ ގުޅުމަށް ރުހެއެވެ.\nދުވަސްތަށް މިގޮތުގައި ހޭދަވެގެންދެއެވެ. ރީމާގެ އެކަނިވެރި ދިރިއުޅުންވެސް އެގޮތުގައި ހޭދަވަމުންދިޔައެވެ.\nސިމާންމެން ކައިވެނި ޕާޓީއަށް ތައްޔާރުވުމަށްޓަކައި އެ އާއިލާ އެންމެންހެން މަސައްކަތުގައި އަވަދިނެތި އުޅުނެވެ. އެކި ކަންކަމުގައި ރީމާވެސް އަތްގާތްކޮށްދޭން އުޅެއެވެ.\n“ބެކްޑްރޮޕް ހަދަން ދާންވީޔޯ ރީ…މިހާރު އެތާނުގަ ލަކުޑިން ކުރަންހުރި ކަންތައްތައް ކޮށްނިމުނީއްޔޯ…ދޮންބެ އެގުޅީ…” ސުހާ ރީމާގެ އަތުގައި ހިފައިލަމުން ބުނެލިއެވެ.\nކަޅުކުލައިގެ އަވިއައިނު ލޮލުގައި އަޅަމުން ރީމާ ބޮޑު ކޮތަޅެއް ހިފައިގެން ހިނގައިގަތެވެ. ބައިސްކަލުން އަނެއް ކޮތަޅު ހިފައިގެން ސުހާ ވެސް ދުއްވައިލިއެވެ.\n“ހިނގާ…މަ ގެންގޮސްދީފާނަން…”ސައިކަލުގައި ގެޔަށް ވަންނަން އުޅުން ލާމިއު އަށް އެމަންޒަރު ފެނުމުން ބުނެލިއެވެ.\n“އޯކޭވާނެ…އެކަނިން ދެވޭނެ..”ރީމާ އެހެން ބުނެފައި ހިނަގައިގަތެވެ. ނަމަވެސް ދެވޭގޮތެއް ނުވިއެވެ. ކޮތަޅު ބަރުކަމުން ވެއްޓުނީއެވެ.\nލާމިއު އަނެއްކާވެސް އެދުމުން ދެން ރީމާ އިތުރު އެއްޗެކޭ ނުބުނެ ސައިކަލަށް އެރިއެވެ. ބެކްޑްރޮޕް އިނީ ރީމާއަށެވެ. އެއީ އެމީހުންނަށް ރީމާގެ ހިޔާލު ކަމުދިޔުމުންނެވެ.\nރީމާވެސް ބުރަކަމާއެކު މާހަދަމުން ތަތްކުރަމުންދިޔައިރު އެފުރައިގެ ދެތިންކުއްޖަކު އޭނާއަށް އެހީވާން އެތާތިއްބެވެ. ސުހާވެސް އަނގަގަދަކުރަމުން ރީމާއަށް އެހީވަމުން ދިޔައެވެ.\nއެމީހުންނަށް އެތަން އެއްކޮށް ނިންމާލެވުނު އިރު ގަޑިން5ޖަހަނީއެވެ. ސިމާންމެން ހީކުރިވަރަށްވުރެ ރީމާގެ މަސައްކަތް އަވަހެވެ.\nއެތަނާމެދު ސިމާނާއި ޝިފްލާވެސް ތިބީ ވަރަށް ހިތްހަމަޖެހިފައެވެ. ރީމާއަށް އެތަށްފަހަރަކު އެމީހުން ޝުކުރުއަދާ ކުރިއެވެ.\nއެރެއަކީ އެދެމީހުން ކުރަމުން އައި ދިގު އިންތިޒާރުގެ ނިމުމެވެ. ރީމާ ހިތަށް އެރިއެވެ. އޭނާއަށްވެސް އެކަހަލަ ބައިވެރިއަކު ލިބި މިކަހަލަ ބެކްޑްރޮޕެއްގެ ކުރިމަތީ ހުރެވޭނީ ކޮންދުވަހަކުންބާއެވެ.\nއެރޭގެ ވަގުތެވެ. އެކި މީހުން ޕާރޓީއަށް އައިސް އުޅެއެވެ. ރީމާވެސް ނަލަވެލައިގެން އެތާ ހުއްޓެވެ. މީހުން ހަލަބޮލިވާންށުމުން ރީމާ އެއްކައިރީ އިން ގޮނޑިއެއްގައި އިށީނެވެ.\nހުދުކުލައިގެ އެ ބޮޑު ހެދުމުގައި ޝިފްލާ މިރޭ ފެންނަނީ ވަރަށްވެސް ތަފާތުކޮށެވެ. ސިމާންވެސް ވަރަށް ހެންސަމް ކަމަށް ދައްކައެވެ.\nއެދެމީހުންގެ މޫނުމަތިން ތަފާތު އުފާވެރިކަމެއް ފެނެއެވެ. ރީމާ އެތާ އިންތަން ފެނި ސުހާ އެދިމާއަށް އައިސް ރީމާއާ ޖެހިގެން އިށީނެވެ.\nއަދި އޭނާގެ އަތުގައި ހުރި ދެތަށި ކޯކުން އެއްތަށި ރީމާއަށް ދިއްކޮށްލިއެވެ. ސުހާވެސް މިރޭ ހުރީ ވަރަށް ރީތިވެލައިގެންނެވެ. ހުދު ހެދުން ހުރީ މާމެއިޑްކޮށެވެ. ކަންފަތުގައި މުންޖެއް ލައިފައިވުމުން ވަރަށް ހިތްގައިމު ގޮތެއް ހުއްޓެވެ.\nކުއްލިއަކަށް އެންމެންގެ ސަމާލުކަން ހުއްޓުނީ އެތާނގެ މެދުން ކަހަލަ ގޮތަކަށް ގިޓައެއްގެ އަޑު އިވުމުންނެވެ. އެއީ ހަމްދާނެވެ. އޭނާ އިނީ ގިޓައެއް ހިފައިގެންނެވެ.\nއެއްވަރަށް ގިޓާ ޖަހަމުންދިޔައިރު އޭނާގެ ނަޒަރު ހުއްޓިފައިވަނީ ސުހާއަށެވެ. ސުހާ ހުރީ ލަދުން ދެލޯ ބޮޑުވެފައެވެ.\n*ލޯބި ދާނުގައި އެކީ މަށާ ވެދާނުހޭ….ސާފު ލޯބިދޭނުހޭ..ބޭނުމެއް މަދެން ހަމަ ކަލާނޫން އެހެން ނެތޭ… ނެތޭ… ޝަރުތަކީ ކޮބާހެ ލޯބިދޭނޭ؟…އަލަތު ލޯބި ދީ ރުހުން ލިބޭނޭ….\nމަދަދުގާރެކޭ މިއީ ޔަގީނޭ…ބަދަލުވުން މަށެއްތެދޭ ނެތީމޭ…އެކުއެކީ ކަނޑަށް ވިޔަސް މަދެން އެރޭނަމޭ…ހިތްފުރާލަދޭނަމޭ…\nލަވަ ކިޔަމުން އައިސް ސުހާގެ ކުރިމަތީ ހުއްޓުނު އިރު ހަގީގަތުގައިވެސް ހަމްދާންހުރީ އިޝްކުން ފޯވެފައެވެ. “ސުހާ ވި ޔޫ ބީ މައި ގާރލް….؟” އެއް ކަނކޫ ބިންމަތީގައި ޖައްސާލަމުން އެއް އަތް ސުހާއަށް ދިއްކޮށްލަމުން ހަމްދާން އެދުނެވެ.\n“ސުހާ…ސޭ ޔެސް…” އެތަނުން މީހަކު ގޮވާލި އަޑު އިވުނެވެ. ސުހާ ލަދުން އިސްޖަހާލަމުން ބޯޖަހާލިއެވެ. އަދި ހަމްދާންގެ އަތުގައި ހިފައިލިއެވެ. ކުރިޔަކުން ހަމްދާން އެހައި ރީއްޗަށް ލަވަކިޔާކަމެއް ސުހާއަކަށް އެނގިފައެއް ނެތެވެ.\nއެންމެ ކައިރިން މަންޒަރު ބަލަން އިން ރީމާއަކަށް ކެތެއް ނުކުރެވުނެވެ. އުފާވިޔަކަސް އޭނާއަކަށް އެވަގުތު ކެތެއް ނުކުރެވުނެވެ. ތެދުވެގެން ދުއްވައިގަނެވުނީ އަމިއްލަ އިހުތިޔާރަކު ނޫނެވެ.\n“ކިހިނެތްވީ ރީއަށް؟..ކީއްވެބާ އެދިޔައީ؟…” އެއްވެސް އެއްޗެއް ނޭނގިހުރެ ހަމްދާން ސުހާ ކައިރި އަހައިލިއެވެ. ސުހާ މަޑު ކުރައްޗޭ ބުނެ ރީމާ ދިޔަ ދިމާއަށް ދިޔައެވެ.\nއެތާ ތަންކޮޅެއް ދުރުގައި ހުރި ގަހުގައި ހިފާލަމުން ރީމާ އަމިއްލަ ހަށިގަނޑު ކޮންޓްރޯލް ކުރިއެވެ. “ކީއްވެ … ކީއްވެ އަހަރެންގެ އެ ހިތި މާޒީގެ މަންޒަރުތަށް އަހަރެންގެ ލޯމަށްޗަށް މި ދައްކަވަނީ؟..” އެއަޑު ފަހަތުން އައި ސުހާއަށް އިވުނެވެ.\n“އަހަރެން މާޒީއަށް ފިލަން ކީއްތަ އަޅެ ކުރަންވީ؟….އަހަރެން މުޅިން އެކަނިވެރި ދުނިޔޭން ކާކު އަހަންނަށް ދެން އެހީވާން ހުރީ..ލޯބި ކީއްވެ އަހަންނަށް މި ދުނިޔޭން ލިބުންނެތީ؟”\nއެ ޝަކުވާތަށް އަހަންހުރި ސުހާއަށްވެސް ރޮވިއްޖެއެވެ. އެ ހިތުގައި އަޅަމުންދިޔަ ވޭނުގެ އިހުސާސް ނުކުރިޔަސް އެ ބަސްތަކުން ސުހާއަށްވެސް އަސަރު ކުރީއެވެ.\n“ރީ…” ސުހާއަށް އިތުރު އެއްޗެކޭ ބުނާކަށް ނުކެރުނެވެ. ރީމާ ހަމަ ބުއްދި އަނބުރާ ލިބުންފަދައެވެ. ކަރުނަ ފޮހެމުން އެ ވޭންތައް ފޮރުވަން އުޅުނެވެ.\n“ސޮރީ… ބުނައްޗޭ ހަމްދާން ކައިރީ…ކުޑަކޮށް ކޮންޓްރޯލް ނުކުރެވުނީ….ވަރަށް އުފާވެއްޖެ ސުހާ ހިތްއެދޭ މީހާ ސުހާއަށް ލިބުމުން..ބަސްއަހައިގެން އުޅޭނީ…”\nރިމާ ހާދަ ހިތްވަރުގަދައެވެ. އެތެރެއިން ރޯލަ ރޯލަ ހުރިއިރުވެސް ތުންފަތުގައި ވަނީ ހިނިތުންވުމެވެ. ލޯބީގައި އެއީ ލައިލާއެއް ފަދައެވެ.\nއެރޭ ޚާއްސަވެގެން ދިޔައީ ސިމާންއަކަށް އެކަންޏެއް ނޫނެވެ. ސުހާގެ ހަނދާނުންވެސް އެރޭގެ ހަނދާންތަކެއް ނުފިލާނެއެވެ.\nދުވަސްތަކުން މަހެއް ފުރި، މަސްތައް ގުނެމުން ގޮސް އަހަރެއް ފާއިތުވެއްޖެއެވެ.\nހުޅުމާލޭގެ ޖެޓީމަތީ އެހެރަ ޒުވާނާގެ މޫނުން ފެންނަނީ ސީރިއަސް ކަމެވެ. އިރު އޮއްސި އަނދިރިވެގެންދިޔައިރުވެސް އޭނާ އެހެރީ ހަމަ އެފިޔަވަޅުމަތީގައެވެ.\nހީވާގޮތުން އޭނާ އެހެރީ ވަރަށް ފުން ވިސްނުމެއްގައެވެ. ދޮންރީތި މޫނެއްގެ ވެރިއެކެވެ. ބައިމަތި ފުޅައި ރީތިވަރެއްގެ ހަށިގަނޑެކެވެ. ވަރަށް ހަރުކަށި ވެރިއެއް ފާޑު ޖަހައެވެ.\nލާފައިވަނީ ކޯޓްފަޓްލޫންގެ ހެދުމެކެވެ. އެޒުވާނާ ހުރީ ޖީބަށް އަތްޖަހައިގެންނެވެ. ތޮށިމަތީ އެހެރީ ދެވަނަ އެހެންމީހެއް ނޫނެވެ. މިހާރުގެ އެންމެ ޒުވާން ނަންމައްޝޫރު ވިޔަފާރިވެރިޔާ މުޙައްމަދު އަޔާޒު އިޝާމް އެވެ.\nއޭނާގެ ބަނަވެފައިވީ ދުނިޔޭން ހާސިލް ކުރެވުނު އެކަށްޗެއްވެސް ނެތޭ އޭނާގެ ހިތަށް އަރަމުން ދިޔައެވެ. އިރު އިރުކޮޅާ ފްލައިޓްތަކުގެ އަޑުން ފަޒާ ގުގުމަމުންދިޔައެވެ.\nދުނިޔެ ތަރަށްގީވެ އެ ދިރިއުޅުމަށް ބޮޑެތި ބަދަލު އަޔަސް އެހިތްވަނީ ކަމީނާވެ ހަސްނެތިފައެވެ. އަޔާޒުގެ މުޅިދިރިއުޅުން ހެން ބަރޯސާވެފައިވަނީ ވިޔަފާރިއަށެވެ. ނަމަވެސް އިރު އޮއްސޭގަޑީ އެތަނުގައި ހުރުން އެއީ އޭނާގެ އާދައެކެވެ.\nހިތުގައި ވޭން އަޅަމުންދިޔައީ އިންތިހާއަށެވެ………..*ތަޤުދީރު އެނގޭ ނަމައީ….އެދުވަސް އަލުން ހޯދާނަން…ވިންދާއި އެކީ ތިޔަނަން…..އިވުމުން ހަނދާން އާވާތީ….\nތިޔަ ޝާހީ ފަރި ދެއަތުން… ފިރުމާ ނުލަނީ ފަހެ ކީއްވެހޭ…އޭމީރޭ އުދާސްތަކުން… ނުނިދޭނޭ ވަކިވީމަ ކަލާ..މުޅިމެންދަން ތިޔަ ހަނދުމައިން….ނިމެނީ ފަހެ ކީއްވެބާ……**\nރީމާގެ ފަރި ބެލުންތައް އިއްޔެ ވީކަމެއްހެން އަދިވެސް އެސިކުނޑީގައި ހަރުލައިފައިވެއެވެ. ނަމަވެސް ރީމާ އޭނަދެކެ ލޯބި ނުވާކަމުގައި އަޔާޒު ހީކުރެއެވެ.\nއެހެންނޫންނަމަ އޭނާކައިރިއަށް ރީމާ އަންނާނެއެވެ. އޭނާގެ ޙާލެއް ރީމާ ބަލައިލާނެއެވެ. އަޔާޒު ނިންމައިފައިވަނީ ރީމާގެ ހަނދާންތަށް އެހިތުން ފޮހެލުމަށެވެ.\nނަމަވެސް އެކަންވަނީ ބޭކާރުކަމަކަށެވެ. ރީމާގެ ހިޔާލުތަކުން އަދިވެސް ރީމާއަށް އިންތިޒާރު ކުރެވެއެވެ. އެހަނދާންތަށް ފޮހުނަސް އެ ލޯބި އަޔާޒުގެ ހިތުގައި ވެއެވެ.\nފަހަތުން އޭނާގެ ސެކެޓްރީ މުނާޒު ކާރުގައި އައިސް މަޑުކޮށްލިއެވެ. މަޑުމަޑުން ގޮސް އަޔާޒުގެ ކޮނޑުގައި އޭނާ އަތް ބާއަވާލިއެވެ. “ސާރ…!”…އަޔާޒު ބޯޖަހއިލަމުން ކާރާދިމާއަށް ހިނގައިގަތެވެ.\nއެ ފިރިހެންވަންތަ ހިނގުމުންވެސް އެ އުޅުމަށް ބޮޑެތި ބަދަލުތަކެއް އައިސްފައި ހުރިކަން ހާމަވެއެވެ. ޑްރައިވަރު އަދަބުވެރިކަމާއެކީ ދޮރުހުޅުވާލަދިނެވެ. އަޔާޒު ފަހަތު ސީޓުގައި އިށީންނަމުން ފުން ނޭވާއެއް ފަޒާއަށް ދޫކޮށްލިއެވެ.\nމުނާޒުވެސް ކުރީ ސީޓުގައި އިނެވެ. ބާރުދުވެލީގައި ކާރު ގޮސް ހުއްޓުނީ މުނާޒުމެން ގޭ ކުރިމައްޗަށެވެ. މުނާޒު ފޭބުމުން އަނެއްކާވެސް ކާރު އޭގެ ދުވެލީގައި ގޮސް ބޮޑުގެއެއްގެ ގޯތިތެރެއިން ގޮސް ކާރު މަޑުކުރަން ހާއްސަ ކޮށްފައިވި އަސްކަނި ދަށަށް ކާރު މަޑުކުރިއެވެ.\nޑްރައިވަރު ދޮރު ހުޅުވަންދެން އަޔާޒު އިނީ ފޯނާ ކުޅޭށެވެ. އެގޭގެ ފުރިހަމަކަން ފެންނަ ކޮންމެ މީހަކަށްވެސް އެއީ ނުހަނު ޝާހީ ބައެއްކަން އިނގޭނެއެވެ.\nދެބުރިއަށް ނަގައިފައިވި އެގެ އިންނަނީ ގޯތީގެ މެދަށެވެ. ގޭގެ ކުރިމައްޗަށް ވާގޮތަށް ފުދޭވަރެއްގެ ޕޫލް އެއް އޮތެވެ. މުޅި ގެވަށައިގެން ވަނީ އެކި ވައްތަރުގެ މާގަސްތަކުން ޖަރީކޮށްފައެވެ.\nއެއީ އަޔާޒުގެ ގެއެވެ. އޭނާގެ އެކަނިވެރި ހަޔާތް ހޭދަކުރާ ކުޑަ ކުޑަ ރިޒޯޓެކެވެ. ގޭގެ ފުރަގަހުން ކުޑަކުޑަ ޖިމެއް ހަދައިފައި ވެއެވެ.\nމަޑުމަޑުން ގޭތެރެއަށް ވަދެގެންދިޔަ އަޔާޒުގެ ހިނގުން ހުއްޓުނީ ސިޑިއާ ދިމާއިން ފާރުގައި ހަރުކޮށްފައިވާ ބޮޑު ތަސްވީރު ފެނުމުންނެވެ.\nއެ ތަސްވީރުގެ ސަބަބުން އަޔާޒު ރީމާދެކެ ވާލޯބި ހާމަވިއެވެ. އެ ބޮޑު ތަސްވީރުގައި ހުރީ ރީމާ އަށް ނޭނގޭނެހެން އޭނާ ނެގި ފޮޓޮއެކެވެ. ގާތްގަނޑަކަށް 5ފޫޓު އެ ތަސްވީރުގައި ހުންނާނެކަންގައިމެވެ.\nރަންކުލައިގެ ބޮކިތަކުން ދިއްލިފައިވީއިރު އެގޭތެރޭގައި ޖަހައިފައިވަނީވެސް އެކުލައިގެ މުށިތަކެވެ. ފަރުނީޗަރުތަކާއި ހިފައިގެންގުޅޭ\nތަކެތިވެސް ހުރީ އެންމެ ފަހުގެ ބްރޭންޑްތަކުންނެވެ.\nއަޔާޒު ގޮސް އޭނާގެ ކޮޓަރީ އެނދުގައި ޖައްސާލިއެވެ. އެހިތަށް އަރަމުންދިޔައެވެ. މިދުނިޔޭގެ އެންމެ މުއްސަދިންގެ ތެރޭ ނުހިމެނުނަސް އޭނައަކީ ވެސް ރާއްޖޭގައި ގުނާލެވޭ ވިޔަފާރިވެރިއެކެވެ.\nމަޑުމަޑުން ގޮސް އަޔާޒު ދޮރު ހުޅުވާލިއިރު ހަނާ ތަށިބަރިއެއް ހިފައިގެން އައިސް ހުއްޓެވެ. “މިއައީ ބެންބެއާއެކީ ސައިބޯން…” ހަނާ އަދިވެސް އޭނާއާ މުހާތަބްކުރަނީ ބެންބެ ކިޔައިގެންނެވެ.\nWow v reeti . When next part. I luv this story…\nOn tomorrow next part 😊😊\nHii thoo vvvv rythi mi part vx….dhn vaane gothuge ehvx idea eh neiyyy….vvv rythi …maasha Allah…\nHii Nash… Even thuhu akah ves neynge dhn vaane gotheh… V v emotional dhwww… Dhn balamaa vaagotheh 😊 thanksalot ❤✨\nHii thuhoo ☺☺… Mi part vx v v reethi… 😀😀… Alhey ree ah haadha asaru kuraaney 😢😢… Ayaa vx dhw hama ehaa dheravaane 😢😢… Curiously waiting for the next part… Keep up the good work 💛❤👏👏… Take care n loves ❤😊😘💛😀☺\nHii shifoo…lots of loves… thanksalot darlin❤..Dhw…. Dhn ekam keehkuraanee Eki meehunge life midhuniyeyga huhnnaanee Eki gothah…☹😢😢😞 Gina vaanee miss understand thah…😞 Ekahala gotheh dhw mivaneeedhemeehunnahves… 😢 Dhn oih part ah balamaa dhw😊❤\nThank u thuhoo\nMi part ves v reethi😊😊\nWaiting for next part❤❤💕\nWelcome Minna.. ❤ 😊….thanks for wat?🤔\nwhen next parts vvvvv reethi\nThanks naavii… On tomorrow\nThuhoo … mi part ves varah loabi … varah kiyaahiythun kiyenii … dhn vaane gotheh mi visnenii 😙😍 masha allah thuhoo ge masahkathuga barakaiyy lahvaashi …. 💖💖❤\nAameen 😘😘 thanks Luba.. so happy to c your comment darlin ❤😊 dhn see dhw dhn vaane gotheh…😁😘😘❤❤\nVvvvv salhi baehfaharu rovey vaahaka ah rangalhah vadhevuneema heevanee kurimathin fenah manzareh hen😙😙😙😙vvv nice waiting for next part\nThanks.. faree ❤\nThuhoo when next part…\nMay be evening or tonight 😊


Hurihaa Media Thakeh Gulhigen Israel Aa Dhekolhah Thedhuvumah Al-Jazeera In Govaalaifi - Vaguthu\nޣައްޒާގައި ހުންނަ އަލް-ޖަލާ ޓަވަރު އިސްރާއީލުން ގޮއްވާލާ މަންޒަރު\nއިސްރާއީލުން ޣައްޒާއަށް ދެމުން އަންނަ ހަމަލާތަކާއި ގުޅިގެން ހުރިހާ މީޑިއާތައް ގުޅިގެން އިސްރާއިލާއި ދެކޮޅަށް ތެދުވުމަށް ބައިނަލްއަގުވާމީ މީޑިއާ ކަމަށްވާ އަލްޖަޒީރާއިން ގޮވާލައިފިއެވެ.\nއަލްޖަޒީރާއިން އެގޮތަށް ގޮވާލާފައިވަނީ ބައިނަލްއަގުވާމީ ގިނަ މީޑިއާތަކުން މަސައްކަތް ކުރަމުން އަންނަ ޣައްޒާގައި ހުންނަ "އަލް-ޖަލާ" ޓަވަރު އިސްރާއީލުން ބިމާ ހަމަކޮށްލުމާއި ގުޅިގެންނެވެ.\nއެގޮތުން އަލްޖަޒީރާއިން ވަނީ އިސްރާއީލުން ޣައްޒާއަށް ދެމުން އަންނަ ބޮމުގެ ހަމަލާތަކާއި އިމާރާތްތައް ބިމާއި ހަމަކޮށްލުން އަދި މީހުން ޝަހީދު ކޮށްލުން ހަރުކަށި އިބާރާތުން ކުއްވެރި ކޮށްފައެވެ.\nއަލްޖަޒީރާއިން ބުނެފައިވަނީ އެމީހުން ކުރަމުން އަންނަ މަސައްކަތް ނުހުއްޓާނެ ކަމަށާއި ކޮންމެ ގޮތެއް ހަދައި ވެސް އިސްރާއީލުގެ ސަރުކާރުން އެކަމަށް ޒިންމާ ނަގުވާނެ ކަމަށެވެ.\nއަދި އެކަމާއި އެއްބައިވުމަށް ހުރިހާ މީޑިއާތަކާއި އިންސާނިއްޔަތަށް މަސައްކަތް ކުރާ ހުރިހާ ފަރާތްތަކުން އިސްރާއީލާއި ދެކޮޅަށް ތެދުވުމަށް އަލްޖަޒީރާއިން ވަނީ ގޮވާލާފައެވެ.\nއަލް-ޖަލާ ޓަވަރު ބިމާއި ހަމަކޮށްލި ހާދިސާއާއި ގުޅިގެން އަލްޖަޒީރާ ނޫހުގެ އެކްޓިންގް ޑިރެކްޓަރ ޖެނެރަލް މުސްތަފާ ވަނީ ބައިނަލްއަގުވާ އިދާރާތަކުން އިސްރާއީލުން މީޑިއާތަކަށް ހުރަސް އެޅުން ހުއްޓުވައި ފިޔަވަޅު އެޅުމަށް ގޮވާލާފައެވެ.\nއޭނާ ބުނީ، އިސްރާއިލުން ދިން އެހަމަލާއަކީ ޣައްޒާގައި ދެމުން އަންނަ ހަމަލާ ދުނިޔޭގެ އެކި ހިސާބުތަކަށް ދެން ގެނެސް ނުދެވޭނެ ގޮތަށް މުޅި މީޑިއާތަކަށް ދީފައިވާ ހަމަލާއެއް ކަމަށެވެ. އެހަމަލާ ދިން ނަމަވެސް، ބައެއް މީޑިއަތަކުން މިހާރު އަންނަނީ މަސައްކަތް ކުރުމަށް އިތުރު ތަނެއް ބަލަމުން ކަން ފާހަގަ ކޮށްލެވެއެވެ.\nގޮތް ހުސްވީމާ ދެން ކުރާނީ ތިކަހަލަ ބޭކާރު ކަންކަން. ހަމާސްގެ ރޮކެޓްތައް ބޯމަތީގައި އުދުހޭ ވަރަކަށް ތިކަހަލަ ބޭކާރު ކަންކަން ކުރާނެ. ބޭޒާރުވުން ފިޔަވައި އެހެން ކަމެއް ނުވާނެ. ޔަހޫދީން އަބަދުވެސް ބޭޒާރުވެފައި ލަދުގަތުން ފިޔަވައި އެހެން ކަމެއް މިދުނިޔޭގައި އެމީހުންނާ ކުރިމައްޗެއް ނުވާނެ. ބަރާބަރު ދެތިން ހަފުތާއަށް ރޮކެޓް އުދުހޭއިރަށް ހަމަ ބިމަށް ތިރިވާނެ.\nމެއި 16, 2021 00:44\nރާޓީވީ އަކަށް އަޑެއް ނީވޭ!


މީލާދީ 2022 ވަނަ އަހަރު ފެށުމުގެ މުނާސަބަތުގައި، ދިވެހިރާއްޖޭގެ ރައްޔިތުންނަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ތަހުނިޔާގެ ޚިޠާބު - The President's Office\nމީލާދީ 2022 ވަނަ އަހަރު ފެށުމުގެ މުނާސަބަތުގައި، ދިވެހިރާއްޖޭގެ ރައްޔިތުންނަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ތަހުނިޔާގެ ޚިޠާބު\n1 ޖަނަވަރީ 2022، ރިފަރެންސް: -\nމީލާދީ ސަނަތުން އައު އަހަރަކާ ބައްދަލުވުމުގެ ހެޔޮ ނަސީބު، އަޅުގަނޑުމެންނަށް މިންވަރު ކުރެއްވިކަމަށްޓަކައި، މަތިވެރިވަންތަ اللهُ سُبْحَانَهُ وَتَعَالَىގެ ޙަޟްރަތަށް ޙަމްދާއި ޝުކުރުކުރަމުން، މި އުފާވެރި މުނާސަބަތުގައި، ދިވެހިރާއްޖޭގެ ލޮބުވެތި ރައްޔިތުންނަށް ތަހުނިޔާއާއި ހެޔޮއެދުންތައް ފޮނުވުމަކީ، އަޅުގަނޑަށް ލިބޭ ވަރަށް ބޮޑު އުފަލެކެވެ. ނިމިގެން މިދިޔަ 2021 ވަނަ އަހަރަކީ، ދަތިތަކާއި އުނދަގޫތަކެއްގެ ތެރެއިން، އުންމީދުގެ އަމާން އައްސޭރިއަކަށް ޤައުމު ގެންދެވުނު އަހަރެއް ކަމުގައި ޔަޤީނެވެ. މުޅި ރާއްޖެއަށް ކުރިމަތިވި ކޯވިޑް-19ގެ ބަލިމަޑުކަމުން ރައްކާތެރިވުމަށްޓަކައި އަޅަން ޖެހުނު އުނދަގޫ ފިޔަވަޅުތައް ތަޙައްމަލުކުރުމުގައި، ދިވެހި ރައްޔިތުން ދެއްކި އެއްބައިވަންތަކަމާއި ކެތްތެރިކަމަށްޓަކައި، ވަރަށް އިޚްލާޞްތެރިކަމާއެކު ޝުކުރު ދަންނަވަމެވެ.\nއަހަރަކަށް އަލްވަދާޢު ކިޔައި، އައު އަހަރަކަށް މަރުޙަބާ ކިޔާއިރު، އަޅުގަނޑުމެން ކޮންމެ މީހަކުމެ ކުރާ އުންމީދުތަކަކާއި، ދެކޭ ހުވެފެންތަކެއް ހުންނާނެކަން ޔަޤީނެވެ. އެއްވެސް ޝައްކެއް ނެތް ގޮތުގައި، މިއަދު ކޮންމެ ފަރުދެއްގެވެސް އުންމީދަކަށް ވާނީ، ކޯވިޑުގެ ސަބަބުން ކުރިމަތިވި އިޤްތިޞާދީ ގެއްލުންތައް ވީއެންމެ އަވަހަކަށް ފޫބައްދައި، ކުރިއަށްވުރެ ފާގަތި އަދި އުފާވެރި ދިރިއުޅުމަކާ ކުރިމަތިލުމެވެ. ޤައުމެއްގެ ނިސްބަތުން ބަލާއިރުވެސް، މުޅި މުޖުތަމަޢު އެކުގައި ޙާޞިލްކުރަން ބޭނުންވާ ލަނޑުދަނޑިއަކީ އެއީއެވެ.\nކޯވިޑުގެ ދަތިކަމުގެ ތެރޭގައިވެސް، މާތް ﷲގެ ވާގިފުޅާއި އެކަލާނގެ އޯގާވަންތަކަމުން، އަޅުގަނޑުމެންގެ ދިވެހިރާއްޖެ މިއަދު މިވަނީ، އިޤްތިޞާދީ ޙަރަކާތްތައް އަލުން ފަށައިފައެވެ. ދިރިއުޅުމުގެ ޢާންމު ޙާލަތަށް އެނބުރި ރުޖޫޢަވެވިފައިވިޔަސް، ކޯވިޑުގެ ނުރައްކާތެރިކަން އަޅުގަނޑުމެންގެ ތެރެއިން މުޅިން ފިލައިގެންދިޔައީ ނޫންކަން އަޅުގަނޑުމެންގެ ހަނދާނުގައި އަބަދުވެސް ބަހައްޓަންވާނެއެވެ. އެހެންކަމުން، މި ނުރައްކާތެރި ވަބާއިން ރައްކާތެރިވުމަށްޓަކައި އަޅަންޖެހޭ އެންމެހައި ފިޔަވަޅުތަކަށް ޚާއްޞަ ސަމާލުކަމެއް ދެއްވުމަށް އަޅުގަނޑު އިލްތިމާސްކުރަމެވެ.\nމި ފެށުނު އާ އަހަރުގެ އެންމެ މަތިވެރި ޢަޒުމަކަށް ހަދަންވީ، ކޮންމެ ފަރުދަކުވެސް، އެމީހެއްގެ ފެންވަރުން ޤައުމުގެ ތަރައްޤީގައި ޢަމަލީގޮތުން ބައިވެރިވުމެވެ. ދެ ޖިންސުގެ ދިވެހި ޒުވާނުން ޤައުމީ ތަރައްޤީގައި ބައިވެރިވާ މިންވަރު އިތުރުވިވަރަކަށް، ތަރައްޤީގެ ދަތުރުގައި އަޅުގަނޑުމެން ޙާޞިލްކުރަން ބޭނުންވާ އައްސޭރި މާއަވަހަށް އަތުވާނެކަން ޔަޤީނެވެ. ވަޒީފާއެއް އަދާނުކޮށް ނުވަތަ މަސައްކަތެއް ނުކޮށް އުޅޭ ކޮންމެ ފަރުދަކުވެސް، ކިތަންމެ އާދައިގެ ކަމަކުންވިޔަސް، ބަނޑުފުރާނަ މުއްތިކުރުމަށްޓަކައި މަސައްކަތެއް ކުރުމަކީ، ޤައުމީ ތަރައްޤީއަށް އިތުރު ދިރުމެއް އަންނާނެ ކަމެކެވެ.\nޙަޤީޤީ ތަރައްޤީއަކީ، ރައްޔިތުން ބޭނުންވާ އަސާސީ ޚިދުމަތްތައް ފުރިހަމަވުން ކަމަށްވާއިރު، މި ފެށުނު އާ އަހަރަކީ، ތަރައްޤީގެ އުފާވެރިކަން ދިވެހި ރައްޔިތުންނަށް، ކުރިއަށްވުރެ އެތައް ގުނައަކަށް ޙާޞިލްކުރެވޭނެ އަހަރެއް ކަމުގައި ވާނެއެވެ. ރަށްރަށުގައި ދިރިއުޅޭ ރައްޔިތުން އެތައް އަހަރެއް ވަންދެން މަޙްރޫމްވެފައި ތިބި އަސާސީ ޚިދުމަތްތައް، އެ ރަށްރަށުގައި ޤާއިމުކުރުމަށް އިސްކަންދިނުމުގެ ސިޔާސަތުގެ ދަށުން، މިހާރު ފަށާފައިވާ ކިތަންމެ މަޝްރޫޢެއް މި އަހަރުގެ ތެރޭގައި ނިމިގެންދާނެއެވެ. އަދި އެފަދަ ކިތަންމެ އާ މަޝްރޫޢެއްގެ ޢަމަލީ މަސައްކަތް އިރާދަކުރެއްވިއްޔާ މި އަހަރުގެ ތެރޭގައި ފެށޭނެއެވެ.\nތަރައްޤީއަށްޓަކައި ސަރުކާރުން މިކުރާ މަސައްކަތްތަކުން އެންމެ އެދެވޭ ނަތީޖާ ޙާޞިލްކުރެވޭނީ، އަދި ފުރިހަމަވެފައިވާ ތަރައްޤީގެ މަޝްރޫޢުތަކުގެ ޙަޤީޤީ މަންފާ ޤައުމަށް ކުރާނީ، އަޅުގަނޑުމެންގެ މެދުގައި އޮންނަންޖެހޭ އެކުވެރިކަމާއި އެއްބައިވަންތަކަން މިހާރަށްވުރެ ހަރުދަނާވެގެންނެވެ. އަޅުގަނޑުމެންގެ ހިތްތަކުން ޙަސަދަވެރިކަމާއި ދެކޮޅުވެރިކަން ނައްތާލައި، އެއްބަނޑުއެއްބަފާކަމުގެ ގުޅުން އަލުން ބަދަހިކޮށްގެންނެވެ. ހަމައެފަދައިން، އިސްލާމީ ދިވެހި އުންމަތް، ކުރިމަގުގެ ޖީލުތަކަށް ފޯރުކޮށްދިނުމަށްޓަކައި، މިއަދުގެ ދިރިތިބީންގެ ހައިސިއްޔަތުން އަޅުގަނޑުމެންގެ ކޮނޑުގައި އެޅިފައިވާ ޒިންމާ ފުރިހަމައަށް އަދާކޮށްގެންނެވެ. އެއީ އަޅުގަނޑުމެންގެ ވަށައިގެންވާ ޤުދުރަތީ ނިޒާމު ޙިމާޔަތްކޮށް ރައްކާތެރިކުރުމެވެ. ރާއްޖޭގެ ތިމާވެށްޓަށް ގެއްލުން ލިބޭ އެންމެހައި ޢަމަލުތަކުން ދުރުހެލިވެ، ތިމާވެށި ޙިމާޔަތް ކުރުމަކީ ދިރިއުޅުމުގެ އެއްބައި ކަމުގައި ޤަބޫލުކޮށް، އެގޮތަށް ޢަމަލުކުރުމެވެ.\nމިއަދު މި ފެށުނު 2022 ވަނަ އަހަރަކީ، ފާއިތުވެދިޔަ އަހަރުތަކަށްވުރެ، ހުރިހާ ގޮތަކުންވެސް ރާއްޖެއަށް ކާމިޔާބު އަހަރެއް ކަމުގައި اللهُ سُبْحَانَهُ وَتَعَالَى ލައްވައި، ތިޔާގިކަމާއި ތަނަވަސްކަން ދިވެހިންނަށް މިންވަރު ކުރައްވާށިއެވެ. ކޯވިޑް-19ގެ ވަބާއިން އެންމެހައި ދިވެހިންނާއި އިންސާނީ ދަރިފަސްކޮޅު ރައްކާތެރިކުރައްވައި، ފުރިހަމަ ޞިއްޙަތާއި ދުޅަހެޔޮކަމުގައި އަޅުގަނޑުމެން ލަހައްޓަވާށިއެވެ! އާމީން.


Fuluhunge flat thakuge masakkaiy Island Expert in dhookollanee | Mihaaru\nސިފައިންނަށާއި ފުލުހުންނަށް ހާއްސަކޮށްގެން އަޅާ ފްލެޓްތައް. ފުލުހުންގެ ފްލެޓްތަކުގެ މަސައްކަތް ދޫކޮށްލަން އައިލެންޑް އެކްސްޕާޓުން ވަނީ ނިންމާފައި.\nފުލުހުންގެ ފްލެޓްތަކުގެ މަސައްކަތް އައިލެންޑް އެކްސްޕާޓުން ދޫކޮށްލަނީ\n14 އޯގަސްޓް 2020 - 11:37 19 comments\nއައިލެންޑް އެކްސްޕާޓްގެ މެނޭޖިން ޑައިރެކްޓަރު އަނޮން ސޮންގްޕަންޔާ "މިހާރު" އަށް މިއަދު ވިދާޅުވީ މަސައްކަތް ދޫކޮށްލަން ހުށަހެޅީ ކޮވިޑް-19 ކޮންޓްރޯލްކުރަން އެޅި ފިޔަވަޅުތަކާ ހެދި ކުންފުންޏަށް ބޮޑު ގެއްލުމަކާ ކުރިމަތިވެގެން ކަމަށެވެ. އޭނާ ވިދާޅުވީ ލިބުނު ގެއްލުމާ އެކު ވަރަށް ގިނަަ އަދަދެއްގެ މުވައްޒަފުން ދޫކޮށްލަން ޖެހުނު ކަމަށެވެ.\n"އަޅުގަނޑުމެންނަށް ވަރަށް ބޮޑަށް ގެއްލުންވެ، ވަރަށް ގިނަ މުވައްޒަފުން ދޫކޮށްލަން ޖެހުނީ. އެހެންވެ އެއްބަސްވުން އުވައިލަން ހުށަހެޅީ،" އަނޮން ވިދާޅުވި އެވެ.\nއައިލެންޑް އެކްސްޕާޓްގެ މުވައްޒަފުން ކުރި މުޒާހަރާ ފުލުހުން ކޮންޓްރޯލްކުރަނީ.\nސިފައިންނާއި ފުލުހުންގެ ފްލެޓްތަކުގެ މަސައްކަތް ވަނީ އަށް އަހަރަށް ވުރެ ދިގުލައިގެން ގޮސްފަ އެވެ. އެ މަސައްކަތް އައިލެންޑް އެކްޕާޓުން ފުރަތަމަ ނެގީ ނޫމަޑިން ސަބްކޮންޓްރެކްޓަށެވެ. އަނޮން އަކީ އޭރުގައި ނޫމަޑީގެ ހިިއްސާދާރެކެވެ.\nނޫމަޑީގެ ސަބްކޮންޓްރެކްޓަރެއްގެ ގޮތުގައި އައިލެންޑް އެކްސްޕާޓުން ހަތަރު އަހަރު މަސަައްކަތްކުރި އެވެ. ނޫމަޑިއާ އެކު ވެފައިވާ އެއްބަސްވުން ޕޮލްކޯ އާއި ސިފްކޯ އިން އުވާލުމަށް ފަހު އައިލެންޑް އެކްސްޕާޓަށް ސީދާގޮތެއްގައި މަސައްކަތް ހަވާލުކުރިތާ ވެސް މިހާރު ހަތަރު އަހަރު ވެއްޖެ އެވެ.\nއެ ކުންފުނީގެ ގިނަ އަދަދެއްގެ ބިދޭސީ މުވައްޒަފުންނަށް މުސާރަ ނުދީގެން އެމީހުން ހުޅުމާލޭގައި ތިން ފަހަރެއްގެ މަތިން މުޒާހަރާ ވެސް ކުރި އެވެ. އެގޮތުން އެންމެ ފަހުން މުޒާހަރާކުރި ދުވަހު ފުލުހުންނަށް ހަމަލާދީ ހަމަނުޖެހުންތައް ވެސް ހިންގި އެވެ. މިހާރު އެ އެންމެނަށް ވެސް މުސާރަދީ، އެނބުރި ގައުމަށް ދާން ބޭނުންވި މީހުން ވާނީ ފޮނުވާލާފައި ކަމަށް އެ ކުންފުނިން ބުންޏެވެ.\nއިތުރު ލިޔުންތައް ފުލުހުން ހުޅުމާލެ ބިދޭސީން ކޮންސްޓްރަކްޝަން ދާއިރާ ފްލެޓް އެމްއެންޑީއެފް އިމާރާތްކުރާ ސާމާނު ކޮންސްޓަރަކްޝަން ކުންފުނިތައް


Siyaasee masahkathah fahu Marey enburi kulhivaruge there ah | Mihaaru\nމަރޭ (މ) 2016 ވަނަ އަހަރުގެ ސައުތު އޭޝިއަން ގޭމްސްގައި މެޑަލް ހޯދި ސާއިދު (ކ) އާއި ސަޖަންއާ އެކު.\nސިޔާސީ މަސައްކަތަށް ފަހު މަރޭ އެނބުރި ކުޅިވަރުގެ ތެރެއަށް\n22 ޖެނުއަރީ 2019 - 12:27 10 comments\nމިދިޔަ އަށެއްކަ އަހަރު ބައިނަލްއަގްވާމީ ގޭމްސްތަކަށް ރާއްޖޭގެ ކޮންޓިންޖެންޓް ތައްޔާރުކުރުމުގައި އެންމެ އިސް ދައުރެއް އަދާކުރެއްވި މަރުޒޫގު ވިދާޅުވީ، މިދިޔަ ދުވަސްތަކުގައި އެމްއޯސީއާ ދުރުގައި ހުންނެވީ މަގާމުގެ އެއްވެސް ނުފޫޒެއް އޭނާގެ ސިޔާސީ މަސައްކަތުގެ ތެރެއަށް ނުވައްދަން ކަމަށެވެ. ޕްރައިމަރީސްގެ ނާކާމިޔާބުވުމާ އެކު، މިވަގުތަށް ސިޔާސީ މަސައްކަތްތައް ނިމި އޭނާގެ ހުރިހާ ސަމާލުކަމެއް ދެއްވާނީ ދެ ގޭމްސް އަށް ކަމަށް މަރުޒޫގު ވިދާޅުވި އެވެ.\n"އޮލިމްޕިކް ކޮމިޓީގެ މަގާމުގެ އެއްވެސް ނުފޫޒެއް (ކެމްޕެއިނަށް) ވަދެދާނެތީ، އަޅުގަނޑު ދެ މަސް ދުވަހުގެ ނޯޕޭ ލީވެއް ނެގީ،" މަރުޒޫގު ވިދާޅުވި އެވެ.\nހެލްތު މިނިސްޓްރީން، އެމްއޯސީގެ ސެކްރެޓަރީ ޖެނެރަލްގެ ހައިސިއްޔަތުން މަރުޒޫގު، ހެލްތު ޕްރޮމޯޝަން އެޑްވައިޒަރީ ބޯޑަށް ވެސް ދާދި ފަހުން އައްޔަންކުރި އެވެ. އެކަމަކު، އެއީ ސަރުކާރުގެ ފަރާތުން މަރުޒޫގުގެ ކެމްޕެއިނަށް ލިބޭ އެންޑޯޒްމަންޓަކަށްވެ، އިދިކޮޅު ކެންޑިޑޭޓަކަށް ދެރައެއް ލިބިދާނެތީވެ އޭނާ އެ މަގާމުން ވެސް އިސްތިއުފާ ދެއްވި އެވެ.\nދެ މަސް ދުވަހަށް ފަހު އޭނާ މިއަދު އެނބުރި އޮފީހަށް ނުކުންނެވުމުން މުވައްޒަފުން ވަނީ ހޫނު މަރުހަބާއެއް ކިޔައިފަ އެވެ. ރާއްޖޭން އެންމެ ބޮޑު ކޮންޓިންޖެންޓެއް ފޮނުވާ ދެ ގޭމްސްގެ ތައްޔާރީތައް ބޯމަތީގައި އޮއްވާ އޭނާ އެނބުރި އައުމަކީ މުވައްޒަފުންނަށް ލިބުނު ބޮޑު ހިތްހަމަޖެހުމެކެވެ.\n"ވަރަށް ވަރަށް ބުރަ ދުވަސްކޮޅެއް ކުރިއަށް މިއޮތީ. އަޅުގަނޑުގެ ހުރިހާ ވިސްނުމެއް މިހާރު މިހިރީ މި ދެ ގޭމްސްގެ ތައްޔާރީތަކަށް،" މަރުޒޫގު ވިދާޅުވި އެވެ.\nއެންމެ ފުރަތަމަ އޮންނާނީ ޖުލައި މަހު މޮރިޝަސްގައި ބާއްވާ އިންޑިއަން އޯޝަން ގޭމްސް އެވެ. ސައުތު އޭޝިއަން ގޭމްސް ކުރިން، ނޭޕާލުގައި މާޗު ބާއްވަން ބާއްވަން ތާވަލުކުރި ނަމަވެސް މިހާރު ބެލެވެނީ އެ ގޭމްސް އޮންނާނީ ސެޕްޓެމްބަރުގައި ކަމަށެވެ.\n"އަޅުގަނޑުމެންނާ އިތުރު ބައެއް ގައުމުތަކުން މިހާރު ނޭޕާލުގައި އެދިފައިވާނީ ގޭމްސް ބާއްވާނެ ސީދާ ތާރީހެއް ދެ ހަފުތާގެ ތެރޭގައި އަންގަން. މިހާރު ވާހަކަދެކެވެމުން އަންނަނީ ސެޕްޓެމްބަރުގައި ބާއްވަން. އިންޑިއަން އޯޝަން އައިލެންޑް ގޭމްސްގެ ހުރިހާ ކަމެއް ވަނީ ހަމަޖެހިފައި. އެކަމަކު އަދި ފައިނަލް ބައްދަލުވުން އަންނަ މަހު އޮންނާނީ. އޭގައި ހުރިހާ ތަފްސީލެއް ލިބޭނީ،" މަރުޒޫގު ވިދާޅުވި އެވެ.\nރާއްޖޭން އަމާޒުކޮށްފައިވަނީ އިންޑިއަން އޯޝަން އައިލެންޑް ގޭމްސް އިން 15 މެޑަލް ހޯދުމަށެވެ. ސައުތު އޭޝިއަން ގޭމްސްގެ ޓާގެޓްތައް ކަނޑައަޅާނީ އަންނަ މަހު އެވެ. އިންޑިއަން އޯޝަން އައިލެންޑް ގޭމްސްގެ ސްޓިއަރިން ކޮމިޓީއެއް އެކުލަވާލައި އެސޯސިއޭޝަންތަކާ ގުޅިގެން މިހާރު ވެސް ވަނީ ތައްޔާރީތައް ފަށައިފަ އެވެ.\n"މެޑަލް ޓާގެޓް އެތުލީޓުން ރާއްޖޭން ބޭރަށް ފޮނުވައި ތަމްރީން ދިނުން އެންމެ ބޮޑު މަސައްކަތަކަށް އޮންނާނީ. މިހާރު ވެސް ސްޓިއަރިން ކޮމިޓީން އަންނަނީ އެ މަސައްކަތްކުރަމުން. ބާކީ މިއޮތީ ފަސް މަސް ދުވަސް. އަމާޒަށް ވާސިލްވެވޭނެ،" މަރުޒޫގު ވިދާޅުވި އެވެ.\nސައުތު އޭޝިއަން ގޭމްސް ސެޕްޓެމްބަރު މަހު އޮންނަ ނަމަ އެއީ ރާއްޖެ އަށް ލިބޭނެ ފައިދާއެކެވެ. އޭރުން އިންޑިއަން އޯޝަން އައިލެންޑް ގޭމްސްގެ ތައްޔާރީތަކާއި އެ ގޭމްސް އިން ލިބޭ ވާދަވެރި މެޗުތަކާއި އަދި ކާމިޔާބީތަކާ އެކު، އެ ތާޒާކަންމަތީގައި ސައުތު އޭޝިއަން ގޭމްސްގައި ވާދަކުރަން ފުރުސަތު ލިބޭނެ އެވެ.\nއެތުލެޓިކްސް އެސޯސިއޭޝަނުން ވަނީ އިންޑިއަން އޯޝަން އައިލެންޑް ގޭމްސްގައި ފަސް މެޑަލް ހޯދަން ޓާގެޓްކޮށްފަ އެވެ. އެތުލެޓިކްސް އަކީ ފަހަކަށް އައިސް ބައިނަލްއަގްވާމީ މައިދާނުގައި ރާއްޖެއަށް އެންމެ ގިނަ މެޑަލް ހޯދައިދިން ކުޅިވަރެވެ. އެގޮތުން 2015 ވަނަ އަހަރުގެ އިންޑިއަން އޯޝަން އައިލެންޑް ގޭމްސްގައި ދުވުންތެރިޔާ ހަސަން ސާއިދު ވަނީ ރަން މެޑަލް ހޯދައި ތާރީހުގެ ތެރެއަށް ވަދެފަ އެވެ. އަދި އެ މުބާރާތާއި ޖެހިގެން އައި އަހަރުގެ ސައުތު އޭޝިއަން ގޭމްސްގައި ސާއިދު ވަނީ ރިހި މެޑަލް ހޯދައިފަ އެވެ.\nއިތުރު ލިޔުންތައް އަހުމަދު މަރްޒޫގު މޯލްޑިވްސް އޮލިމްޕިކް ކޮމިޓީ ސައުތު އޭޝިއަން ގޭމްސް


Kujjaage jinsu balan bandu iraalaifi\nކުއްޖާގެ ޖިންސު ބަލަން ބަނޑު އިރާލައިފި\nފަސް އަންހެން ދަރިން ޖެހިޖެހިގެން ލިބިފައިވާ ފިރިހެނަކު އޭނާގެ އަންހެނުން ހަ ވަނަ ފަހަރަށް ބަލިވެ އިންދާ ކުއްޖާގެ ޖިންސު ބަލަން ބޭނުން ވެގެން އަންހެނުންގެ ބަނޑު އިރާލައިފި އެވެ. އިންޑިޔާގެ އުއްތަރު ޕްރަދޭޝްގެ ރަށެއްގައި މިކަމެއް ހިނގާފައިވަނީ މި ހިނގާ ސެޕްޓެމްބަރު މަހުގެ 19 ވަނަ ދުވަހު އެވެ.\nޕަންނަލާލް ނަމަކަށް ކިޔާ މި ފިރިހެންމީހާ އޭނާގެ 35 ވަރަކަށް އަހަރުގެ އަންހެނުންގެ ބަނޑު އިރާލާފައި ވަނީ ތޫނު އެއްޗަކުންނެވެ. އެހިސާބުގެ ފުލުހުންގެ އޮފިޝަލުން އެ ގައުމުގެ މީޑިއާތަކަށް މައުލޫމާތު ދީފައިވާ ގޮތުގައި ބަނޑު އިރާލުމުގެ ސަބަބުން އަންހެންމީހާގެ ހާލު ވަނީ ވަރަށް ސީރިއަސް ވެފަ އެވެ.\nމި ފިރިހެންމީހާ މިހާރު ވަނީ ހައްޔަރު ކޮށްފަ އެވެ. އަދި މައްސަލަ ހިނގި ގޮތް ތަހުގީގު ކުރަމުންދާ ކަމަށް ފުލުހުން ވަނީ ބުނެފަ އެވެ.\nއަންހެންމީހާގެ އާއިލާގެ މީހުންނަށް އޭނާގެ ފިރިހެންމީހާ އޭނާއަށް މިހެން ހެދިގެން އެނގިގެން ބަރީލޭގައި ހުންނަ ހޮސްޕިޓަލަށް ގެންދިޔައިރުވެސް އެމީހާގެ ހާލު ވަރަށް ބޮޑެވެ.\nއިންޑިޔާގެ ނޫސްތަކުން ބުނި ގޮތުގައި ފިރިހެން ދަރިއަކު ނުލިބި ކޮންމެ ފަހަރަކު އަންހެން ދަރިން ލިބޭތީ ޕަންނަލާލް ހުރީ ވަރަށް ހިތްހަމަނުޖެހިފަ އެވެ. އެހެންވެ ފިރިހެންދަރިއަކު ބޭނުންވެފައި ހުރިވަރުން ވިހަންދެން ވެސް ކެތް ނުވެގެން ބަނޑު އިރާލާފައި ކޮން ކަހަލަ ކުއްޖެއްތޯ ބަނޑުގައި އޮތީ ބަލަން މަސައްކަތް ކުރީ އެވެ.\nއަންހެންމީހާ ފުރަތަމަ ހޮސްޕިޓަލަށް ގެންދިޔައީ އޭނާގެ އަވަށްޓެރިންގެ ބައެކެވެ. އާއިލާގެ މީހުން އައިސް ފަހުން ބަރީލޭގައި ހުރި ބޮޑު ހޮސްޕިޓަލަށް ގެންދިޔައީ އޭނާގެ ހާލު ސީރިއަސް ވަމުން ދާތީ އެވެ. މި ޚަބަރުގައިވާ ގޮތުން ބަނޑު އިރާލިއިރު އަންހެންމީހާގެ ބަނޑަށް ހައެއް ނުވަތަ ހަތް މަހެވެ.\nމި ޚަބަރު ސޯޝަލް މީޑިއާގައި ވައިރަލް ވުމުން ވަރަށް ގިނަ މީހުން ރުޅިއައިސްގެން ތަފާތު ކޮމެންޓްތައް ކޮށްފައ ވެއެވެ. ފިރިހެންމީހާ އަކީ ކޮންކަހަލަ ހިތް ހަރުކަށި ނުލަފާ މީހެއްހޭ ބައެއް މީހުން ސުވާލުކޮށްފައި ވެއެވެ. އަދި އޭނާއަށް ދެވެން އޮތް އެންމެ ބޮޑު އަދަބެއް ދޭން ޖެހޭނެކަމަށް ވެސް ކޮމެންޓުކުރި ބައެއް މީހުން ބުނެފައި ވެއެވެ. ބަނޑު އިރާލި ވަގުތު އަންހެން މީހާގެ ގައިގައި އަޅާނެ ވޭން ހީކޮށްލާފައި ދެރަވެގެން އުޅުނު މީހުން ވެސް މަދެއް ނޫނެވެ.


Rasdhoo aai himandhoo ah zamaanee engine ge'eh\nރަސްދޫ އާއި ހިމަންދޫއަށް ޒަމާނީ އިންޖީނު ގެއެއް\nއއ. ރަސްދޫ އިންޖީނު ގޭގެ ބިންގާ އަޅަނީ -- ފޮޓޯ: ސްޓެލްކޯ\nއއ. ރަސްދޫ އާއި އެ އަތޮޅު ހިމަންދޫގައި ޒަމާނީ ފެންވަރުގެ އިންޖީނު ގެއެއް އަޅަން ނިންމައި، އިންޖީނު ގޭގެ ބިންގާ އަޅައިފި އެވެ.\nޒަމާނީ ފެން ވަރަކަށް ހަދާ ދެ އިންޖީނު ގޭގެ ބިންގާ އަޅުއްވައި ދެއްވީ ސްޓެލްކޯގެ މެނޭޖިން ޑިރެކްޓަރު ސްޓެލްކޯގެ މެނޭޖިން ޑިރެކްޓަރު ހަސަން މުއުނީ އެވެ،\nމި ދެ ރަށުގެ ތެރެއިން އއ. ހިމަންދޫގައި އާ އިންޖީނު ގެއެއް އަޅަނީ އާބާދީ ބޮޑުވަމުން ދިއުމާއެކު އިންޖީނު ގޭގެ ޖާގަ ކުޑަވުމުގެ ސަބަބުން ބޮޑު ޖާގައެއް އޮތް އިންޖީނުގެއެއް ހޯދުމަށެވެ. މިކަމުގެ ސަބަބުން މި ރަަށަށް އިތުރު ތަރައްގީއެއް އަންނާނެ އެވެ.\nހިމަންދޫ އިންޖީނު ގޭގެ ބިންގާ އަޅަން ބޭއްވި ރަސްމިއްޔާތުގެ ތެރެއިން\nހިމަންދޫގައި މިހާރު ބަހައްޓާފައި ހުރީ 533 ކިލޯވޮޓްގެ އިންޖީނެކެވެ. މީގެ ބަދަލުގައި އާ އިންޖީނުގެ ނިމުމުން ބަހައްޓާ އިންޖީނުގެ ސައިޒު4މެގަވޮޓްއަށް ބަދަލު ވާނެ އެވެ. މީގެ އިތުރުން ކަސްޓަމަރު ސާވިސަސް ބައެއްގެ އިތުރު މި އިމާރާތުގައި ގިނަ ހިދުމަތްތަކެއް ލިބެން ހުންނާނެ އެވެ.\nއިންޖީނު ގެއެއްގެ ބިންގާ އެޅި އަނެއް ރަށަކީ ރަށު ޓޫރިޒަމް ހަލުވިކަމާއެކު ކުރިއަރަމުން އަންނަ އއ. ރަސްދޫ އެވެ. އެ ރަށުގައި އަލަށް ހަދާ އިންޖީނު ގޭގައި މިހާރު ހުރި 754 ކިލޯވޮޓްގެ އިންޖީނުގެ ބަދަލުގައި5މެގަވޮޓްގެ އައު އިންޖީނެއް ބަހައްޓާނެ އެވެ.\nސްޓެލްކޯ އިން ބުނީ ރަސްދޫގައި އަލަށް އިމާރާތް ކުރާ އިންޖީނުގެއަކީ އެރަށުގެ ރީތި ނަލަ ލޭންޑް މާކަކަށް ވެގެންދާނެ ކަމަށެވެ.\nރަސްދޫ ހިމަންދޫ ސްޓެލްކޯ\nސްޓެލްކޯގެ ސޭލްސް ސެންޓަރުގެ ހާއްސަ ޕްރޮމޯޝަނެއް


Bidheyseenge sahha noon notarize liyunthah hushahalhaathee inzaaru\nރާއްޖޭގައި ގަވައިދާ ހިލާފަށް އުޅޭ ބިދޭސީން ގަވައިދަށް ފެއްތުމަށް އިކޮނޮމިކް މިނިސްޓްރީން ކުރިއަށް ގެންދިޔަ ޕްރޮގްރާމްގެ ތެރެއިން. -- ފޮޓޯ: އަވަސް އާކައިވްސް\nރާއްޖޭގައި މަސައްކަތް ކުރަން ބިދޭސީން ގެންނަން ހުށަހަޅަން ޖެހޭ ލިޔެކިޔުންތަކުގެ ތެރޭގައި، ކޯޓުގައި ރަޖިސްޓްރީކޮށް ނުވަތަ ނޮޓަރައިޒް ކުރުމަށް ފަހު ހުށަހަޅަންޖެހޭ ލިޔުންތަކެއް ހިމެނޭއިރު، އެކަމުގެ ބޭނުމާއި މަގުސަދު ގެއްލޭގޮތަށް ހުށަހަޅަމުން ދާތީ، ފިޔަވަޅުއަޅާނެ ކަމުގެ އިންޒާރު އިކޮނޮމިކް މިނިސްޓްރީން ދީފި އެވެ.\nއެ މިނިސްޓްރީން ކުރި އިއުލާނެއްގައި ބުނީ ރާއްޖޭގައި ވަޒީފާ އަދާ ކުރުމަށް ބިދޭސީން ގެންނަން ދޫކުރާ ހުއްދަ އާގުޅޭ ލިޔުންތައް ނޮޓޮރައިޒްކޮށް ހުށަހަޅާއިރު، މައުލޫމާތު ފުރިހަމަ ނުކޮށް ހުންނަ ލިޔުން، ނޮޓަރައިޒް ކޮށްފަ ހުންނަކަން ފާހަގަ ކުރެވިފައިވާ ކަމަށެވެ.\n"... މީގެ އިތުރަށް، ނޮޓަރައިޒް ކޮށްފައިވާ ލިޔުމުގައި ހިމެނޭ މައުލޫމާތު ބަދަލު ކުރުމަށް ފަހު ހުށަހަޅަމުން ދާކަން ވެސް މި މިނިސްޓްރީއަށް ވަނީ ފާހަގަ ކުރެވިފައި،" އެ އިއުލާނުގައި ބުންޏެވެ.\nއެހެންކަމުން، އެފަދަ ލިޔުން ހުށަހަޅާ ފަރާތްތަކާމެދު ގަވައިދުން ފިޔަވަޅު އެޅުމާއެކު، އެފަދަ ލިޔުން ނޮޓަރައިޒް ކޮށްދޭ ފަރާތްތަކުން ނޮޓަރައިޒް ކޮށްދީފައި ހުންނަ ލިޔުން، އިތުރަށް ބަލައި ނުގަންނާނެ ކަމަށް މިނިސްޓްރީން ބުނެފައިވެ އެވެ.\nއަދި ސައްހަނޫން މައުލޫމާތު ހިމެނޭ ލިޔުމާއި، މައުލޫމާތު ފުރިހަމަ ނުވެ އޮއްވާ ނޮޓަރައިޒް ކޮށްފައިހުންނަ ލިޔެކިޔުން، އަދި ނޮޓަރައިޒް ކުރުމަށް ފަހު ބަދަލު ގެނެއްސަ ހުންނަ ލިޔުން، ދެން ބަލައި ނުގަންނާނެ ކަމުގައި ވެސް ބުންޏެވެ.


ފުލުހަށް އިތުބާރެއް ނެތް! ނެކްސްޓް ޓާގެޓަށް ރައީސް ނަޝީދު ވެދާނެ! | | Sangu News\nފުލުހަށް އިތުބާރެއް ނެތް! ނެކްސްޓް ޓާގެޓަށް ރައީސް ނަޝީދު ވެދާނެ!\n14 ސެޕްޓެމްބަރ 2019 - 10:02\nރައީސް ޔާމީންގެ ވެރިކަމުަގއި އަނިޔާވެރިގޮތަކަށް ދިވެހި ފުލުހުން ރައީސް ނަޝީދާއިމެދު އަމަލުކުރި ދުވަހެއް. ފޮޓޯ: ސޯޝަލް މީޑިއާ\nމި ހަފްތާގެ އެންމެ ބޮޑު ބަހުސަކީ ކޮންމެވެސް އެކަކު ދޮގު ހަދައިފި ވާހަކައެވެ. ތެދު ހަދަނީ މަޖިލީހުގެ ރައީސް، ރައީސް މުހައްމަދު ނަޝީދުތޯ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުތޯ ކުރެވޭ ސުވާލެވެ. ނޫސްވެރިޔާ ރިޟްވާން މަރުވި ހަބަރަށްފަހު، ރައީސް ނަޝީދު ވިދާޅުވަނީ ސަލާމަތީ ބާރުތަކުން އެމަނިކްފާނަށް ފާރަލާކަމަށެވެ. ފުލުހުން އެމަނިކްފާނަށް ފާރަލާކަމަށް އެމްއެންޑީއެފް އިން މައުލޫމާތު އެރުވިކަމަށެވެ.\nއަޅުގަނޑު ގާތުގައި އެމްއެންޑީއެފުން ބުނި މީގެ ތިން ރޭ ކުރީގައި އަޅުގަނޑަށް ފުލުހުން ފާރަލައޭ. އެކަން ވެސް ފުލުހުން ކޮށްފާނެ. އެ ފާރަލައިގެން އައިސް އޭގެން އެހެން ނަތީޖާއެއް ވެސް ނެރެދާނެ. ނަމަވެސް އަޅުގަނޑު މިހުރީ އެ ވާހަކަ ދެއްކުން ހުއްޓާލާ ގޮތަކަށް ނޫން\nނަމަވެސް ފުލުހުންނާއި ސިފައިން އެކަން ހަމަ ޖެހިގެން އައި ދުވަހު ދޮގުކުރިއެވެ. މީގައި ސުވާލު އުފެދޭނީ ދޮގު ނުކުރިނަމަތާއެވެ. ރައީސް ނަޝީދުގެ ފުރާނަފުޅަށް، އެމަނިކްފާނުގެ ވެރިކަމުގައި ސަލާމަތީ ބާރުތަކުން ނުރައްކާކުރިކަމަށްވެސް އޭރު ވާހަކަ ދެކެވުނެވެ. ގައުމީ ސަލާމަތަށް ފޮރުވާފައި އޮތް ކޯނީގެ ފުރިހަމަ ރިޕޯޓްގައި ކިތަންމެ ތަފްސީލެއް އެބަހުރިކަމަށް ދެނެތިބި މީހުން އެބަ ބުނެއެވެ. އެމަނިކްފާނުގެ ވެރިކަން 2012 ފެބްރުއަރީ7ގައި ވައްޓާލުމާހަމައަށް އެމަނިކްފާނަށް ނާމާންކަން އޮތޭ ބުނި ފުލުހުންގެ މުއައްސަސާއާއި ސިފައިން ކޮބާ ހެއްޔެވެ؟\nއަނބިދަރިންނާއި އަމިއްލަ ފުރާނައިގެ ސަލާމަތަށްޓަކައި އެމަނިކްފާނު އިސްތިއުފާ ދެއްވި ދެއްވުން، އިއްޔެ މެންދުރު ހިނގިކަމެއްހެން ދިވެހިން ހަނދާން އެބަހުއްޓެވެ. މިދައްކަނީ ހަމަ ފުލުހުންނާއި ސިފައިންއިންގެ ވާހަކައެވެ. ފުލުހުންގެ މަތިފަޑީގައި މިއަދުވެސް އެ ފައިރޫޝަކާއި ރިޔާޒަކާއި އާދަނާއި މުހައްމަދަކާއި އިބްރާހިމެއް އާހިތްވަރެއްގައި ތިބިވާހަކައެވެ. މިވާހަކަ މިފާހަގަކޮށްލީ7ފެބްރުއަރީ އައު ކޮށްކޮށްފައި ކިޔާކަށްނޫނެވެ. ނަމަވެސް އެއީވެސް ރާއްޖޭގެ ތާރީހުގައި ހިނގި މުހިއްމު ހާދިސާއަކަށްވެފައި، އެކަމުން ރައީސް ނަޝީދަށާއި ދިވެހި ދައުލަތަށް ލިބުނު ގެއްލުމާއި ނުރައްކަލުގެ ވާހަކަ އައު ކޮށްލުމަށެވެ.\nގާނޫނީ ވެރިކަމެއް 2012 ފެބްރުއަރީ ގައި ފުލުހުންނާއި ސިފައިންގެ އެހީގައި ނިމުމަކަށް. ފޮޓޯ: ސޯޝަލް މީޑއާ\nރައީސް ނަޝީދު، އެމަނިކުފާނަށް ފުލުހުން ފާރަލާކަމަށް ބުނުމުން ފުލުހުންނާއި ސިފައިން އެކަން ދޮގުކުރުމަކުން އެކަމުގައި އައިބު ގޮތެއް ނެތެވެ. ނަމަވެސް ޅަ އިރުގެ އެކުވެރިޔާ، މިއަދުގެ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ރައީސް ނަޝީދުގެ ވާހަކަ ދޮގުކުރުމުން އައިބު ގޮތެއް ހުއްޓެވެ. ދައުލަތުން ފުލުހުންނާއި ސިފައިން ބޭނުންކޮށްގެން ރައީސް ނަޝީދަށް ޖަލުގައްޔާއި ޖަލުން ބޭރުގައި ދިން އަނިޔާ، އެމަނިކްފާނުގެ ފުރާނައަށްކުރި ނުރައްކާ އެންމެ ގާތުން ފެނުނު އެކަކީ ރައީސް އިބްރާހިމް މުހައްމަދު ސޯލިހެވެ. އަދި މިވަރު ކަމެއްގައި ރައީސް ނަޝީދު މިހާ ފާޅުކަންބޮޑުގޮތެއްގައި އިތުރުފުޅު ނުހައްދަވާނެކަން ޔަގީން ކަށަވަރުކޮށް އެނގޭނެ ފަރާތަކީވެސް ރައީސް އިބްރާހިމް މުހައްމަދު ސޯލިހެވެ.\nރައީސް ސޯލިހާއި ރައީސް ނަޝީދު. ފޮޓޯ: ރައީސް ސޯލިހު\nރައީސް ނަޝީދަށް ބަޔަކު ފާރަލާކަމަށް ބުނުމުގެ ކުރިން، ދެން ބަލާލަން ޖެހެނީ ރައީސް ނަޝިދަށް ފުލުހުންގެ ބަޔަކު ފާރަލާން މިއުޅުނީ ކޮން ކަމަކާއި ގުޅިގެންތޯއެވެ. ރިލްވާންގެ މަރާއި ގުޅިގެން އުފައްދާފައިވާ ކޮމިޝަނުން ނެރުނު ރިޕޯޓްގައި ރާއްޖޭގައި ޖިހާދީ ގްރޫޕްތަކުގެ ބިރު ބޮޑުވެފައިވާކަން ވަނީ ފާހަގަކޮށްފައެވެ. އަދި ރިލްވާން މަރާލުމުގައި މި ގްރޫޕަކުން ކަމަށްވެސް ވަނީ ބުނެފައެވެ. އަދި ރާއްޖޭގައި ޖަތުލު ހިންގަނީ އަލްޤައިދާގެ ރާއްޖޭގެ ގޮފިން ކަމަށާއި އައިސިސް ޖަމާއަތުގެ ގޮފިން ރާއްޖޭގައި ކުރަނީ ވައްކަން ކަމަށްވެސް އެރިޕޯޓްގައި ބުނެފައެވެ.\nހަމަ އެހަފްތާގައި ރައީސް ނަޝީދުގެ ކޮއްކޯފުޅު ނާޒިމް ސައްތާރު ހައިރާންކުރަނިވި ޓުވީޓެއް ކުރިއެވެ. ނާޒިމް ކުރި ޓުވީޓުގައިވަނީ ރާއްޖޭގައި ހަރަކާތްތެރިވާކަމަށް ބުނާ ޖިހާދީ ގްރޫޕްގެ ދެން އޮތް ޓާގެޓަކީ މަޖިލީހުގެ ރައީސް، ކުރީގެ ރައީސް މުޙައްމަދު ނަޝީދު ކަމަށާއި، ސީރިޔާއިން އައި ޖިހާދީއަކު މިވަގުތު ހުރީ މާފުށީ ޖަލުގައި ކަމަށާއި އަދި މާފުށިން ވާހަކަ ދެއްކި މީހަކު، ޖިހާދީ ގުރޫޕްގެ ދެން އޮތް ޓާގެޓަކީ ރައީސް ނަޝީދު ކަމަށް ބުނެފައިވާ ކަމަށެވެ. ހަމަ މީގެކުރިން 25 އޮގަސްޓް 2018 ގައި ހުޅުމާލޭގައި އަންހެނަކު "ރައީސް ނަޝީދު އެނބުރި ރާއްޖެ ވަޑައިގެންފިނަމަ ކަރު ބުރި ކޮށްލާނެ ކަމަށް" ދިން އިންޒާރުވެސް ވަރަށް ރަނގަޅަށް ހަނދާން އެބަހުއްޓެވެ. މިމައްސަލަތައް ބަލާ އެޅުނު ފިޔަވަޅަކީ ކޮބައިތޯއެވެ.\nރިލްވާންގެ މަރަކީ ދީނީ ހައްދުފަހަނަ އެޅި މީހުން ކުރިކަމެއް ނަމަވެސް އެކަމުގައި ފުލުހުންގެ ފާރަލުމާއި ބައިވެރިވުން ނެތްތޯއެވެ. ފާރަލީކަން ސަރުކާރުން ފޮރުވައިގެން ހުއްޓާ އެކަންވެސް ފާޅާއަރުވާލީ ރައީސް ނަޝީދު ނޫންތޯއެވެ. ރައްޔިތުންނާއި ހަމައަށް މައްސަލައިގެ ސީރިއަސްކަން ގެނެސްދިނީ ރައީސް ނަޝީދު ނޫންތޯއެވެ. ސީރިއާއަށް ދިވެހިން ދާކަމާއި، އަޑީ ދައުލަތުގެ ވާހަކަ ފާޅުގައި ދައްކާ، ރައްޔިތުން ރޯފިލުވައިދެނީ ރައީސް ނަޝީދު ނޫންތޯއެވެ. އަދި މިކަންކަން މިހެން ހިނގުމުގައި ފުލުހުންގެ ބައިވެރިވުމާއި އިހުމާލު އޮތްކަން ތިލަކޮށްދެނީވެސް ރައީސް ނަޝީދު ނޫންތޯއެވެ. ސިޔާސީ ވަކި ޝަހުސަކަށް ފުލުހުންނާއި ސަލާމަތީ ބާރުތަކުގެ ފަރާތުން ބިރުވެރިކަމާއި ލާއިންސާނީ އަނިޔާ ލިބިފައިހުރީ ރައީސް ނަޝީދަކަށްނޫންތޯއެވެ. އަދި މިހާރުވެސް ފުލުހުންގެ އިދާރާއަށް މައްސަލަ ހުށަހެޅި، މައްސަލަ ނުބެލި ހުރި އެންމެ ތްރެޓް ބޮޑު ސިޔާސީ ލީޑަރަކީ ރައީސް ނަޝީދު ނޫންތޯއެވެ.\nރާއްޖޭގެ ފުލުހުންނާއި ސިފައިން، ސަލާމަތީ ބާރުތަކުން އަދި ރާއްޖޭގެ ރައީސުލްޖުމްހޫރިއްޔާ ގަބޫލުފުޅު ނުކުރެއްވިޔަސް، އަދި ބޭނުންފުޅުނުވިނަމަވެސް، އަމިއްލަ ފުރާނަފުޅާގުޅޭގޮތުން ރައީސް ނަޝީދު އެވަރުގެ އިތުރުފުޅެއް ހައްދަވާފާނެކަމަށް ނުފެނެއެވެ. ވަލިއްޔުލްއަމްރުގެ މަގާމުގައި ހުންނެވީތީ ސަލާމަތީ ބާރުތަކުގެ ކޮޅު ނެންގެވިޔަސް، ގަބޫލުކުރަންޖެހޭ ހަގީގަތަކީ ރައީސް ނަޝީދަށް ފުލުހުން ފާރަލާކަށް ސިފައިން ވިދާޅުވިކަމަށް އެމަނިކްފާނު އެވިދާޅުވީ އެހެން އެމަގަށް އެކަން ހިނގީމައެވެ. މިއީ ޖަދަލުކުރަންވީ މައްސަލައެއް ނޫނެވެ. ވަގުތު ބޭކާރުނުކޮށް ރައީސް ނަޝީދަށް ފުރިހަމަ ސަލާމަތާއި ރައްކާތެރިކަން އަރުވަންވީއެވެ.


SunOnline: Column: Farooq Hassan ge " vote ge sharu'ee haisiyyathu" ah nazareh\nފާރޫޤު ޙަސަންގެ "ވޯޓުގެ ޝަރުޢީ ހައިސިއްޔަތު" އަށް ނަޒަރެއް\nއަޙުމަދު މާޖިދު 02 Mar 2021, 09:41\nއޭޕްރީލް 9، 2019: ރައްޔިތުން މަޖިލީސް އިންތިހާބްގެ ދެ ދާއިރާއެއްގެ ވޯޓް ފޮށި އަލުން ގުނުން-- ސަން ފޮޓޯ/ ފަޔާޒު މޫސާ\nދިވެހި ބަހުން އެންމެ ގިނަ ފޮތްތައް ޝާއިޢު ކުރެއްވި އެއް ބެއިފުޅެއް ކަމަށް ވާ އަލްފާޟިލް ޢަބްދުﷲ ފާރޫޤު ޙަސަން "ވޯޓުގެ ޝަރުޢީ ހައިސިއްޔަތު" މި ނަމުގައި ލިޔުއްވައިފައި ވާ ފޮތުގެ މައްޗަށް ކަޅިއެއް ހިންގައިލުމުން، އަޅުގަނޑަށް ފާހަގަ ކުރެވުނީ އެ ފޮތަކީ ހުރިހައި ގޮތަކުން ވެސް ދިވެހި ގައުމަށް މި ދަނޑިވަޅު މުހިއްމު ފޮތެއް ކަމެވެ. އަދި އެ ފޮތަކީ ދިވެހި އިލްމީ އަލަމާރިޔަށް އިތުރު ވެގެން ދާ ވަރަށް ބުރަދަން ބޮޑު މަސައްކަތެއް ކަމެވެ. އަތަށް ލުއި ފޮތެއް ކަމަށް ވުމާ އެކު ވެސްމެއެވެ.\nހަތްދިހަ ވަރަކަށް ސަފުހާގެ މައްޗަށް އެކުލެވޭ "ވޯޓުގެ ޝަރުއީ ހައިސިއްޔަތު" މި ފޮތުގެ އަސްލަކީ ޕާކިސްތާނުގެ މަޝްހޫރު ސިޔާސީ ލީޑަރު، ދީނީ އިލްމުވެރިޔާ، އަދި މުގައްރިރު މައުލާނާ ކައުޘަރު ނިޔާޒީ ދެއްވި ހުކުރު ޚުޠުބާއެކެވެ. ފޮތުގެ ތައާރަފުގައި ފާރޫޤު ވިދާޅުވެފައި ވާ ފަދައިން، ޚުޠުބާ ތަރުޖަމާ ކުރައްވައިފައި ވަނީ މައުލާނާ ނިޔާޒީގެ ތަގުރީރުތައް އެއް މަޖުމޫއާއެއްގެ ގޮތުގައި ޝާއިއު ކުރެވުނު ފޮތެއް ކަމަށް ވާ "އަންދާޒެ ބަޔާން"ގެ އަސްލުންނެވެ. ފޮތުގެ ތައާރަފުގައި ފާރޫޤު ވަނީ މައުލާނާ ނިޔާޒީގެ ކުރު ތައާރަފެއް ވެސް ދެއްވައިފައެވެ. އެ ތައުރީފުން އެކަނި ވެސް މައުލާނާ ނިޔާޒީ އަކީ މި ޒަމާނުގައި އިސްލާމީ އުއްމަތް ދެކެފައި ވާ އެންމެ މުހިއްމު އެއް އެޕިސޯޑުގެ އެންމެ މުހިއްމު އެއް ސިކުނޑިކަން އެނގެއެވެ. އެ އެޕިސޯޑަކީ މުސްލިމުންނަށް ޚާއްސަ އިސްލާމީ ދައުލަތެއްގެ ގޮތުގައި ޕާކިސްތާން އުފައްދައި، ހަރުދަނާ ދުސްތޫރީ އަދި ޤާނޫނީ އަސާސްތަކަކާއި، ހެޔޮ އިޖުތިމާޢީ ބުންޔާދެއްގެ މަތީގައި އެ ދައުލަތް ގާއިމު ކުރުމުގެ މުހިއްމު މަސައްކަތެވެ. އެހެންކަމުން، ވޯޓާއި އިންތިޚާބާ ބެހޭގޮތުން މައުލާނާ ނިޔާޒީ ފަދަ ބެއިފުޅެއްގެ ބަސްފުޅަކީ ކޮންމެހެން ވެސް އަޑު އަހައިލުން މުހިއްމު ބަސްފުޅެއް ކަމަށް އަޅުގަނޑު ދެކެމެވެ.\nފޮތުގައި އެންމެ ފުރަތަމަ ފާހަގަ ކުރައްވައިފައި ވާ ނުހަނު މުހިއްމު ނުކުތާޔަކީ "މިހާރަކަށް އައިސް އެކިއެކި ހީލަތްތަކާއި މަކަރުވެރި އުކުޅުތަކުން ޝައިތާނީ އަމަލެއް ކަމުގައި" ހަދައިފައި ވާ، އަދި މަކިޔާވޭލިޔަން ކުޅިގަނޑަކަށް ވެފައި ވާ ސިޔާސީ އިންތިޚާބުތައް އިސްލާމް ދީނުގެ މަތިވެރި ޝަރީއަތުގެ ރިވެތި އުސޫލުތަކާއި އަޚްލާގީ އަސާސުތަކުގެ މަތީގައި ކުރިޔަށް ގެންދެވިއްޖެއްޔާ، އެއީ "ރައްބާނީ ނުވަތަ ރަޙުމާނީ ކަމަކަށް" ހަދައިލެވިދާނޭ ކަމެވެ. އިންތިޚާބާއި ވޯޓަކީ ގައުމާއި ރައްޔިތުންގެ މުސްތަގުބަލަށް ޓަކައި ހެޔޮކަމުގެ އުއްމީދާއި ޚަބަރުގެ ވަސީލަތަކަށް ހަދައިލެވިދާނޭ ކަމެވެ. މައުލާނާގެ ނަޒަރުގައި އެކަން ކުރެވޭނީ އިސްލާމް ދީނުގެ އިލްމުވެރީންނާއި ހެޔޮކަމުގެ އަހުލުވެރީން އިންތިޚާބުތަކާއި ވޯޓުގެ މަރުހަލާތަކާއި ކަންކަމުގައި އިސް ދައުރެއް އަދާ ކުރައްވައިގެންނެވެ. އިންތިޚާބަކީ "ދުނިޔަވީ ކޯޅުންގަނޑެއް" ކަމަށް ބެއްލެވުމުގެ ބަދަލުގައި އެއީ ދީނާ ގުޅި ލާމެހިފައި ވާ ކަމެއް ކަމަށް ދެކެވަޑައިގެން، އެކަމުގައި ދީނީ ޢިލްމުވެރީންނާއި "މާތްﷲ އާއި އެކަލާނގެ ރަސޫލާ ދެކެ ލޯބިވާ ހެޔޮލަފާ" މީހުން ވާޖިބު އަދާ ކޮށްގެންނެވެ.\nވޯޓުގެ ހައިސިއްޔަތާ މެދު މައުލާނާ ދެކެވަޑައިގަންނަވާ ގޮތުގައި ވޯޓަކީ އަމާނާތެކެވެ. ހެކި ދިނުމަކާއި ވަކާލާތު ކުރުމެކެވެ. ސަކާ ކުރުމެކެވެ. އޭނާ ވިދާޅުވަނީ "ދީނާއި ގައުމަށް ޓަކައި އަދާކުރާން ޖެހޭ ވަރަށް ބޮޑު، ވަރަށް ބުރަދަންހުރި އަމާނާތެއް" ކަމަށެވެ. އެހެންކަމުން "ޤައުމާއި ދީނުގެ އިޖުތިމާޢީ ފައިދާ އާއި މަސްލަހަތަށް ބެލުމެއް ނެތި، ތިމާގެ އަމިއްލަ އެދުމަށް އެ އަމާނާތުގެ ބޭނުން ކުރުމަކީ އެކަކަށް ވެސް ލިބިގެންވާ ހައްގެއް ނޫން" ކަމަށެވެ. މި ގޮތުން ދައްކަވައިފައި ވާ ވާހަކަފުޅުގައި މައުލާނާ ވަނީ ގާތް މީހުންނަށް ވޯޓު ހަދިޔާ ކުރުމާއި، ފައިސާޔާއި މާލީ އަދި ދުނިޔަވީ އެހެން ވެސް ފައިދާތަކަށް ޓަކައި ވޯޓު ވިއްކުމަކީ ވަރަށް ބޮޑު ގޯހެއް އަދި ޚިޔާނާތެއްކަން ބަޔާން ކުރައްވައިފައެވެ. ވޯޓަކީ ހެކިބަސް އަދާ ކުރުމެއް ކަމަށާއި، ކޮންމެ މީހަކު ވެސް ދޭ ވޯޓަކީ އެ މީހަކުގެ ވޯޓުން "އާނއެކޭ" ބުނާ މީހަކީ އެ މީހަކު އިންތިޚާބު ކުރެވޭ މަގާމެއްގެ މަސްއޫލިއްޔަތުތަކުގެ އަމާނާތް އުފުލުމުގެ ގާބިލިއްޔަތު ހުރި މީހެއް ކަމަށް ދެވޭ ހެކިބަހެއް ކަމަށް އޭނާ ވިދާޅުވެއެވެ. އެހެންކަމުން، "ނާޤާބިލު، ނުބައިނުލަފާ މީހަކަށް" ވޯޓު ދިނުމަކީ ދޮގުހެކި ދިނުން ކަމަށް އޭނާ ދެކެވަޑައިގަންނަވައެވެ. ހަމައެހެންމެ، ވޯޓު ދިނުމަކީ ސަކާ ކުރުމެއް ކަމަށާއި، ރަނގަޅު މީހަކަށް ވޯޓު ދީފިއްޔާ އޭނާ ހޮވިގެން ކުރާ ކޮންމެ ހެޔޮކަމެއްގައި ވޯޓު ދިން މީހާޔަށް ވެސް ބައިވެރި ވެވުނީ ކަމަށާއި، ނުބައި މީހަކަށް ވޯޓު ދީފިއްޔާ އެ މީހަކު އިންތިޚާބު ކުރެވުނު މަގާމެއްގައި ހުރެގެން ކުރާ ކޮންމެ ނުބައި ކަމެއްގެ ޒިންމާ ވޯޓު ދިން މީހާ ވެސް އުފުލާން ޖެހޭނޭކަން އޭނާ ކީރިތި ޤުރްއާނުގެ ނިސާ ސޫރަތުގެ 85 ވަނަ އާޔަތަށް ހަވާލާ ދެއްވައި ބަޔާން ކުރައްވައެވެ.\nމައުޟޫޢުގައި މައުލާނާ ނިޔާޒީ ދައްކަވައިފައި ވާ ވާހަކަފުޅުތަކުގެ ތެރޭގައި އެންމެ ޝައުގުވެރި އެއް ބަޔަކީ، ކީރިތި މާތް ނަބިއްޔާ ޞައްލަﷲ ޢަލައިހި ވަސައްލަމަގެ ލޮބުވެތި މާފަދަރިކަލުން ޙުސައިން ބިން ފާޠިމާ ރަޟިޔަﷲ ޢަންހު އުމަވީ ވެރިޔާ ޔަޒީދު ބިން މުޢާވިޔާއާ ދެކޮޅަށް ތެދު ވެވަޑައިގެން ކުރެއްވި މަސައްކަތްޕުޅާއި، ކަރުބަލާގެ ބިމުގައި ޔަޒީދުގެ ލަޝްކަރު އެކަލޭގެފާނު ޝަހީދު ކޮށްލި ހާދިސާޔަށް އިޝާރާތް ކުރައްވައި ކުރައްވައިފައި ވާ ބަހުސެވެ. މައުލާނާގެ ނަޒަރުގައި، އެ ޒަމާނުގައި ވޯޓު ފޮށި ބަހައްޓައިގެން ވޯޓު ލައި ނުއުޅުނު ކަމަށް ވިޔަސް، ޙުސައިން ރަޟިޔަﷲ ޢަންހު ޔަޒީދަށް ބައިޢަތު ނުހިއްޕަވާން ނިންމެވި ނިންމެވުމަކީ "ކަމާ އެކަށީގެން ނުވާ، ނާޤާބިލު، އަދި ސުލޫކު ރަނގަޅު ނޫން މީހެއްގެ ހައްގުގައި" އެކަލޭގެފާނު ދެއްވި ނޫން ވޯޓެކެވެ. އެކަލޭގެފާނު ޝަހީދު ކޮށްލެވުނީ އޭގެ ބަދަލު ހިފުމަށް ޓަކައި ހިންގުނު އަނިޔާވެރި އަމަލުތަކެއްގެ ތެރޭގައެވެ. އެކަލޭގެފާނު މުޅި އިސްލާމީ އުއްމަތަށް ނަންގަވައިދެއްވި ފިލާވަޅަކީ، ކިތަންމެ ބޮޑު އަނިޔާތަކެއްގެ ތެރެޔަށް ވައްޓައިލެވުނަސް، އަނިޔާވެރީންނާއި ނުބައިނުލަފާ މީހުންނަށް ބައިޢަތު ނުހިފުމުގެ ފިލާވަޅެވެ. އެމީހުންނަށް ވޯޓު ނުދިނުމުގެ ފިލާވަޅެވެ. އެމީހުންނަކީ ލީޑަރުން ކަމަށް ބަލައިނުގަތުމުގެ ފިލާވަޅެވެ.\nވޯޓު ދޭ މީހުން ވިސްނާން ޖެހޭ ކަންތައްތަކަށް ކުރު ގޮތަކަށް ބައްލަވައިލެއްވުމަށް ފަހު، މައުލާނާ ނިޔާޒީ ދެން ވާހަކަފުޅު ދައްކަވައިފައި ވަނީ އިންތިޚާބެއްގައި ކުރިމަތި ލާ ކެންޑިޑޭޓުންގެ ކިބައިގައި ހުންނާން ޖެހޭ ސިފަތަކާ މެދުގައެވެ. "މުސްލިމުން ތަމްސީލު ކުރާން ނުވަތަ މުސްލިމުންގެ މައްޗަށް ވެރިކަން ކުރާން ކުރިމަތިލައި ކުރިޔަށް ނުކުންނާން ޖެހޭނީ ކޮން ކަހަލަ ބައެއްތޯ" މި ސުވާލުގެ މައްޗަށެވެ. މައުލާނާ ވިދާޅުވާ ގޮތުގައި މި ސުވާލުގެ ޖަވާބު ކީރިތި ޤުރްއާނާއި ސުންނަތުގައި ވަނީ ވަރަށް ސަރީހަކޮށް ބަޔާން ކޮށްދެއްވައިފައެވެ. އޭނާ ވިދާޅުވަނީ ދީނުގެ ތައުލީމާތުގައި ބަޔާން ކުރައްވައިފައި ވާ ފަދަ ފުރިހަމަ މީހުން ނެތަސް، އެ މިންގަނޑުތަކުން ނިސްބަތުން އެންމެ މަތީ މާކުސް ލިބޭ ބަޔަކު އިޚްތިޔާރު ކުރުމަށް އިސްކަން ދިނުން ލާޒިމު ކަމަށެވެ. އެންމެ ރަނގަޅު މީހާ ނެތިއްޔާ، ދެން ހުރި އެންމެ ރަނގަޅު މީހާ އިޚްތިޔާރު ކުރުމުގެ އަގުލީ އަސާސުގެ މަތީގައެވެ. ދެން އޭނާ ވަނީ މުސްލިމުންގެ މަންދޫބުންނާއި ވެރީންގެ ގޮތުގައި އިންތިޚާބު ކުރެވޭ މީހުންގެ ގައިގައި ހުރުން ކޮންމެހެން ލާޒިމު ހަތަރު ސިފައެއް ބަޔާން ކުރައްވައިފައެވެ. އެ ހަތަރު ސިފަޔަކީ ހެޔޮލަފާ އަދި ތަގުވާވެރި މީހަކު ކަމަށް ވުމާއި، އެ މީހަކު އިންތިޚާބު ކުރެވޭ މަގާމެއް ނުވަތަ ކަމަކަށް ބޭނުން ވާ ޝަޚްސީ ގާބިލިއްޔަތާއި ފުރަމާނަކަމާއި އާރާއި ބާރާއި ހިތްވަރާއި ފަންވަރު ހުރި މީހަކު ކަމަށް ވުމެވެ. ތިންވަނަ ކަމަކީ އެ މީހަކީ އެ މީހަކު އިންތިޚާބު ކުރެވޭ މަޤާމާ ނުވަތަ ކަމާ ގުޅޭ ޢިލްމާއި، އަދި ބުއްދިޔާއި ހިކުމަތުގެ އަހުލުވެރިޔަކަށް ވުމެވެ. ހަތަރުވަނަ ސިފަޔަކީ މަގާމާއި ގޮނޑިޔާއި ބާރުގެ ދަހިވެތިކަމުގައި އުޅޭ މީހަކު ކަމަށް ނުވުމެވެ.\nމައުލާނާގެ ވާހަކަފުޅު ނިންމަވައިލައްވައިފައި ވަނީ ވޯޓު ދިނުމުގައި ގާތްތިމާގެކަމަށާއި އައުލާތްތެރިކަމަށް ބަލައިގެން، އަސަބިއްޔަތުގެ ތައައްސުބުގެ މައްޗަށް ބުރަ ވެތިބެ ވޯޓު ދިނުމާއި، ވޯޓުން ވިޔަފާރި ކުރުމުގެ ނުބައިކަމާ މެދު ވިދާޅުވެފައި ވާ ބަސްފުޅުތަކަކުންނެވެ. އެފަދަ މީހުންނާ މެދު ވަރަށް ހަރުކަށި ނިޔާއެއް އިއްވަވަމުން މައުލާނާ ވިދާޅުވަނީ އެފަދަ މީހުންނަކީ "ގައުމާއި މިއްލަތުގެ އެންމެ ބޮޑެތި ޚާއިނުން" ކަމަށެވެ. ގައުމާއި ދީނުގެ "އެންމެ އަފޫރުއްބަ ދުޝްމަނުން" ކަމަށެވެ. ގައުމާއި ދީނަށް އެންމެ ބޮޑަށް ޣައްދާރު ވެ ޚިޔާނާތްތެރި ވާ "ޣަދަރުވެރީން" ކަމަށެވެ. އެފަދަ މީހުންނަކީ "ފައިސާކޮޅަކަށް ތިމާމެންގެ ޒަމީރު ވިއްކައިލާ" ބައެއް ކަމަށާއި، އެފަދަ މީހުން ތިބި ގައުމެއް މަޑުމަޑުން ގޮސް "އެއްވެސް ޣީރަތްތެރިކަމެއް ނެތް ފިނޑި" ގައުމަކަށް ވެދާނޭ ކަމަށެވެ.\nއަލްފާޟިލް ޢަބްދުﷲ ފާރޫޤު ޙަސަންގެ ހިނގާ ގަލަންކޮޅުން ދިވެހި ބަހަށް ތަރުޖަމާ ކުރެވިފައި ވާ މައުލާނާ ނިޔާޒީގެ މި މަސައްކަތްޕުޅަކީ ދިވެހި ގައުމަށާއި ދިވެހި ގައުމިއްޔަތަށް މި ވަގުތު ޖެހިފައި ވާ އެންމެ ބޮޑު އެއް ބައްޔަށް ދެވޭނޭ ވަރަށް ރަނގަޅު ބޭހެއް ކަމަށް އަޅުގަނޑު ގަބޫލު ކުރަމެވެ. ތަރުޖަމާގެ ފެންވަރާ މެދު އެއްޗެއް ދެންނެވުމުގެ ބޭނުމެއް އޮތް ކަމަކަށް ނުދެކެމެވެ. ޢަބްދުﷲ ފާރޫޤު ޙަސަނަކީ ދިވެހި ބަހުގެ އެންމެ ކުޅަދާނަ ބަސްވާރުންގެ ތެރޭގައި ހިމެނިވަޑައިގަންނަވާ، އަދި ދިވެހި ބަހަށް އެންމެ ގިނަ އިލްމީ މަސައްކަތްތަކެއް ތަރުޖަމާ ކުރެއްވި ބެއިފުޅުންގެ ތެރެއިން އެންމެ ކުރީ ސަފުގައި ހުންނެވި އެއް ބެއިފުޅެކެވެ. މި މަސައްކަތުގައި ވެސް އޭނާ ވަނީ އަސްލަށް ފުރިހަމަޔަށް އިންސާފު ކުރައްވައިފައި ކަމަށް އަޅުގަނޑު ގަބޫލު ކުރަމެވެ.\nއިންތިގާދީ ނަޒަރަކުން މި ފޮތަށް ބަލާ އިރު، އަޅުގަނޑަށް ފެންނަނީ މިއީ ކޮންމެ ދިވެއްސަކު ވެސް ނިކަން ފަރުވާތެރިކަމާ އެކު ދެތިން ފަހަރު ކިޔައިލުން މުހިއްމު ފޮތެއް ކަމަށެވެ. މައުޟޫއަށް ފޯކަސް ކުރެވިފައި ވާ، މަދު ބަސްތަކަކުން ގިނަ ވާހަކަތަކެއް ހުށައަޅައިލެވިފައި ވާ، އިލްމީ ގޮތުން ބުރަދަން ބޮޑު ފޮތެއް ކަމަށެވެ. އަޅުގަނޑުމެންގެ ދިވެހި ގައުމުގައި ރައީސުލްޖުމްހޫރިއްޔާ ކަމުގެ މަގާމާއި، ރައްޔިތުންގެ މަޖިލިހުގެ މެންބަރުކަމުގެ މަގާމާއި، ލާމަރުކަޒީ ކައުންސިލުތަކުގެ މެންބަރުކަމަށް ކުރިމަތި ލާ މީހުންނާއި، އެ މީހުން ވޯޓު ހޯދުމަށް ކުރާ މަސައްކަތްތަކާއި، ކެންޕޭނުގެ ކަންކަން ހިނގާ ގޮތާއި، ރައްޔިތުންގެ ތެރެއިން ނުހަނު މަދު ބަޔަކު މެނުވީ ވޯޓު ދިނުމުގައި އަމަލު ކުރާ ގޮތްތަކަށް ބެލުމުން، މިފަދަ ހެޔޮ ބަސްތަކަކަށް ގައުމު ބޭނުން ޖެހިފައި ވާ މިންވަރު ރީތިކޮށް ފެނެއެވެ.


Preview: Eriksen ge hiyydhathi vaguthu kolhun Denmark libigathee hiyyvaru - One Online\nއެރިކްސަން ދަނޑުން ބޭލި ވަގުތު ކުޅުންތެރިން އޭނާގެ ވަށާލާފައި --- ފޮޓޯ/ ގެޓީ\nޕްރިވިއު: އެރިކްސަންގެ ހިތްދަތި ވަގުތުކޮޅުން ޑެންމާކު ލިބިގަތީ ހިތްވަރު\nޔޫރޯ 2020ގެ ގުރޫޕް ބީގައި މިރޭ ޑެންމާކު ނުކުންނާނީ ބެލްޖިއަމްއާ ދެކޮޅަށެވެ. މިރޭގެ މެޗަކީ ޑެންމާކު އަދި ބެލްޖިއަމްވެސް ގުރޫޕް ސްޓޭޖުގައި ކުޅޭ ދެވަނަ މެޗެވެ. ބެލްޖިއަމްގެ ފުރަތަމަ މެޗުގައި 3-0 އިން ރަޝިއާ ބަލިކޮށްފައި އޮތް އިރު، ޑެންމާކުން ކުޅުނު ފުރަތަމަ މެޗަކީ މިހާތަނަށް މުބާރާތުގައި އެންމެ ގިނަ ބައެއްގެ ސަމާލުކަން ހުއްޓުނު މެޗެވެ. ފިންލޭންޑާ ދެކޮޅަށް ޑެންމާކުން އަމިއްލަ ގައުމުގައި ކުޅުނު މެޗުގައި ޑެންމާކުގެ ތަރި ކްރިސްޓިއަން އެރިކްސަން ކާޑިއެކް އެރެސްޓެއްގައި ދަނޑު މައްޗަށް ވެއްޓުން ވެގެން ދިޔައީ މުޅި ފުޓުބޯޅަ ދުނިޔެ "ޝޮކް" އަކަށް ދިޔަ ކަމަކަށެވެ.\nމެޗު އެމަޖެންސީގައި މެދު ކަނޑާލައި ގިނަ ކަންތައްތަކެއް ހިނގާ ދިޔައެވެ. ކުޅުންތެރިންނާއި ބަލަން ތިބި އެންމެންނަށްވެސް ނަފްސާނީ އަސަރުތަކެއް އެކަމުގެ ސަބަބުން ކޮށްފައިވެއެވެ. މެޗުގެ ބާކީ ބައި އެރޭ ކުޅުނީ އެރިކްސަންގެ ހާލު ރަނގަޅުވަމުން އަންނަކަމުގެ ޔަގީންކަން ލިބުމުންނެވެ. އެރިކްސަން ހޮސްޕިޓަލުގައި މިވަގުތު އޮތް ނަމަވެސް ހާލު ރަނގަޅު ކަމަށް ބުނެ ޓީމާ ވާހަކަ ދައްކާ މިރޭގެ މެޗަށް ހިތްވަރުވެސް ދީފައިވެއެވެ. ފުރަތަމަ މެޗު އުނދަގޫ ހާލަތެއްގައި ކުޅެ ޑެންމާކު ބަލިވީ 1-0 އިންނެވެ. އެ މެޗުން ބަލިވި ނަމަވެސް ޝަކުވާއެއް ނެތެވެ. އެއީ އުނދަގޫ ހާލަތެކެވެ. ޑެންމާކު ކުޅުންތެރިން އެހާލަތުން ހޯދީ ހިތްވަރެކެވެ. މިރޭގެ މެޗަށް ނުކުންނަ ޓީމަކީ ގުޅުން ރަނގަޅު، އާއިލާއެއްގެ ސިފަ ޖެހިފައިވާ ހިތްވަރު ގަދަ ޓީމަކަށް ވާނެ ކަމަށް ފޯވަޑް ޔޫސުފް ޕައުލްސަން ވަނީ ބުނެފައެވެ.\n"އަހަރެމެން ޓީމު މިހާރު އޮތީ ކުރިއަށްވުރެ ވަރުގަދަކޮށް. އެރިކްސަންއަށް ދިމާވި ކަންތަކުގެ ސަބަބުން ލޯބި އިތުރުވެއްޖެ. ތެދުވެރި، އެކުވެރި އާއިލާއެއްގެ އިހުސާސް ޓީމަށް ކުރެވިއްޖެ. އެންމެންނަށްވެސް މިހާރު އިހުސާސް ކުރެވޭ އާއިލީ ގުޅުމެއް. ޓީމުގެ ރޫހު އިންތިހާއަށް ބޮޑު، ޓީމަށް ކުރި އަސަރާއެކު އެކަމުން އެއްކޮށް އަރައިގަންނަން ލިބުނު ހިތްވަރަކީ ޓީމުގެ ހިތްވަރު. ޓީމުގެ ކުޅުންތެރިން އަނެއް ކުޅުންތެރިޔާއަށް މިހާރު 100 ޕަސެންޓް އިތުބާރު ކުރާނެ. އެހެންމީހުން ކައިރީގައި ނުދައްކާ ވާހަކަތައްވެސް މިހާރު އެކަކު އަނެކަކަށް ކިޔާދީ ވަރަށް ބޮޑަށް ގުޅިފައި މިއޮތީ،" ޕައުލްސަން ބުނެފައިވެއެވެ.\nކޯޗު ކެސްޕާ ޖުލްމަންޑް ބުނެފައި ވަނީ އެރިކްސަން އެޑްމިޓް ކޮށްފައިވާ ހޮސްޕިޓަލަކީ ދަނޑާ ކައިރި ހޮސްޕިޓަލެއް ކަމަށާއި ސަޕޯޓަރުންގެ ލޯބި މިރޭ އެރިކްސަންއަށް އަޑުއިއްވާލާނެ ކަމަށެވެ.\nމިރޭގެ މެޗާ ގުޅިގެން ވާހަކަ ދައްކަމުން ބެލްޖިއަމްގެ ކޯޗު ރޮބާޓޯ މާޓިނޭޒް ބުނެފައި ވަނީ މެޗުގެ ކުރިން އެރިކްސަންއަށް ހާއްސަ ޓްރިބިއުޓެއް ދޭނެ ކަމަށެވެ. އަދި ސަޕޯޓަރުންނާ އެކީ 10 ވަނަ މިނެޓުގައި ތެދުވެ އެރިކްސަންއަށް ހިތްވަރު ދިނުމުގެ ގޮތުން އަތްތިލަބަޑި ޖަހާނެ ކަމަށް ދެޓީމުންވެސް ބުނެފައިވެއެވެ. ބެލްޖިއަމްގެ ފޯވަޑް، ރޮމެލޫ ލުކާކޫ ބުނެފައި ވަނީ 10 ވަނަ މިނެޓުގައި ބޯޅަ ބޭރަށް ޖަހައި އެރިކްސަންއަށް ހިތްވަރު ދިނުމުގައި ކުޅުންތެރިން ބައިވެރިވާނެ ކަމަށެވެ. ލުކާކޫއަކީ އެރިކްސަންއާ އެއް ކްލަބަކަށް ކުޅެމުން އަންނަ ކުޅުންތެރިއެކެވެ. އެ ދެ ކުޅުންތެރިންވެސް ކުޅެމުން އަންނަނީ އިޓަލީގެ އިންޓަ މިލާނަށެވެ.\nމީގެ ކުރިން 15 މެޗެއްގައި ޑެންމާކާއި ބެލްޖިއަމް ކުރިމަތި ލާފައިވެއެވެ. އޭގެ ތެރެއިން ކޮންމެ ޓީމަކުންވެސް ހަ މެޗުން މޮޅުވެފައިވާ އިރު، އަނެއް ތިން މެޗު ނިމުނީ އެއްވަރު ވެގެންނެވެ. މިރޭ 9:00 ޖަހާއިރު ޑެންމާކުގެ ޕާކެން ސްޓޭޑިއަމްގައި ބެލްޖިއަމްއާއި ޑެންމާކު ކުޅޭ މެޗަކީ އެރިކްސަންއަށް ހާއްސަ މެޗަކަށްވާނެއެވެ.


Baaruthakuge veringe security varugadha kuran angavaifi\nބާރުތަކުގެ ވެރިންގެ ސެކިއުރިޓީ ވަރުގަދަ ކުރަން ގާނޫނަށް ބަދަލު ގެންނަން އަންގަވައިފި\nރައްޔިތުންގެ މަޖިލީހުގެ ރައީސް މުހައްމަދު ނަޝީދާއި އުއްތަމަ ފަނޑިޔާރު އަހްމަދު މުއުތަސިމް އަދުނާން ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހާ އެކު ރަސްމިއްޔާތެއްގައި ބައިވެރިވެވަޑައިގަންނަވަނީ -- ފޮޓޯ: އަވަސް\nރައްޔިތުންގެ މަޖިލީހުގެ ރައީސާއި އުއްތަމަ ފަނޑިޔާރަށް ދައުލަތުން ފޯރުކޮށްދޭ ސެކިއުރިޓީ އިތުރަށް ވަރުގަދަކުރުމަށް ގާނޫނީ އޮނިގަނޑަށް ގެންނަންޖެހޭ ބަދަލުތައް ގެނައުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް އަންގަވައިފި އެވެ.\nރައީސް އޮފީހުން ބުނީ ރައީސް އެގޮތަށް އެންގެވީ މިއަދު ކުރިއަށްދިޔަ ކެބިނެޓް ބައްދަލުވުމުގައި ކަމަށެވެ.\nމިހާރު އޮތް ގާނޫނީ އޮނިގަނޑުގެ ތެރެއިން އެކަން ފުރިހަމަ ކުރެއްވެން ނެތްނަމަ އާ ގާނޫނެއްގެ ބިލެއް އެކުލަވާލައިގެން ނަމަވެސް އެކަންކަަން ކަށަވަރު ކުރުމަށް ކުރަންޖެހޭ ކަންކަން ކުރުމަށް ބަންޑާރަނައިބް އިބްރާހީމް ރިފްއަތަށް ރައީސް ސޯލިހް އެންގެވި ކަމަށްވެސް ރައީސް އޮފީހުން ބުނެ އެވެ.\nރައްޔިތުންގެ މަޖިލީހުގެ ރައީސް އާއި އުއްތަމަ ފަނޑިޔާރުގެ ސެކިއުރިޓީ ވަރުގަދަ ކުރުމަށް ރައީސް ސޯލިހް އަންގަވާފައި މިވަނީ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިދިޔަ ބުރާސްފަތި ދުވަހުގެ ރޭ ބޮމުގެ ހަމަލާއެއް ދީފައި ވަނިކޮށެވެ. ހަމަލާއާއި ގުޅިގެން ރައީސް ނަޝީދަށް މިހާރުވެސް އޭޑީކޭ ހޮސްޕިޓަލްގައި ގެންދަނީ ފަރުވާ ދެމުންނެެވެ.\nދައުލަތުގެ ތިން ބާރުގެ އެންމެ އިސްވެރިންނަށް ސެކިއުރިޓީ ފޯރުކޮށްދެނީ އެމްއެންއެންޑީފްގެ ސްޕެޝަލް ޕްރޮޓެކްޝަން ގުރޫޕް (އެސްޕީޖީ) އިންނެވެ. އެބޭފުޅުން ކޮންމެ ތަނަކަށް ވަޑައިގެންނެވި ނަމަވެސް އަރިހުގައި ސިފައިން ތިއްބަވަ އެވެ.\nރައީސުލްޖުމްހޫރިއްޔާ ހުންނަވަން ދައުލަތުން ރަސްމީ ގެކޮޅެއް ހަމަޖައްސައިދީފައި ހުރި ނަމަވެސް މަޖިލީހުގެ ރައީސް އާއި އުއްތަމަ ފަނޑިޔާރު ދިރިއުޅުއްވަނީ އެބޭފުޅުންގެ އަމިއްލަ ގެކޮޅުގަ އެވެ. އެއީ އެބޭފުޅުންގެ ސަލާމަތާއި ރައްކާތެރިކަމަށްޓަކައި އެންމެ ރަނގަޅު ގޮތެއް ނޫން ކަމަށް ތަޖުރިބާކާރު ބޭފުޅުން ގެންދަވަނީ ވިދާޅުވަމުންނެވެ.\nރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު ރައީސް އޮފީސް + ކެބިނެޓް\nޕެޓިޝަނަށް ސަރުކާރުގެ ބަހެއް ނެތް


D-Day ah 75 aharu: Askaree emme varugadha eh operation | Mihaaru\nޑީ-ޑޭއަށް 75 އަހަރު: އަސްކަރީ އެންމެ ވަރުގަދަ އެއް އޮޕަރޭޝަން\nޑީ-ޑޭގެ ގޮތުން މަޝްހޫރުވި ނޯމެންޑީގެ ހަމަލާއަށް ގުޅިފައިވާ ލަސްކަރުގެ ސިފައިން އަރަައިގަތް ދުވަހު، ސިފައިންގެ ބަޔަކު މޫދުން ބީޗާ ދިމާއަށް ދަނީ\n06 ޖޫން 2019 - 13:33\nދެ ވަނަ ބޮޑު ހަނގުރާމައިގައި ގުޅިފައިވާ ލަސްކަރުގައި ހިމެނޭ ގައުމުތަކުން މިއަދު އެ ދުވަސް، ސިޔާސީ ވެރިންގެ އެއްވުންތަކުން ގެންދަނީ ފާހަގަކުރަމުންނެވެ. އެކަމަކު 75 އަހަރު ވީ އިރު ވެސް އެ އޮޕަރޭޝަންގެ މަޝްހޫރު ނަން "ޑީ-ޑޭ" އާ މެދު އޮތް އޮޅުންއެރުން ފިލައިގެން ނުދެ އެވެ. އެ އޮޅުން ނެތީ ގުޅިފައިވާ ލަސްކަސފރުގެ އިސް ކޮމާންޑަރު ޖެނެރަލް ޑްވައިޓް އެއިޒެންހަވާއަށް އެކަނި ކަމަށް ވެދާނެ އެވެ.\nނަމާ މެދު އެންމެ އާންމުކޮށް ގަބޫލުކުރެވޭ އެއްޗަކީ "ޑީ" ނިސްބަތް ވަނީ އިނގިރޭސި ބަހުން ކިޔާ "ޑޭ" އަށް ކަމެވެ.\n"އެއިން ބޮޑަށް އަންގައިދެނީ ލަސްކަރު އަރިގަންނަން އޮތް ދުވަހަށް، އެކަމާ ބެހޭ ހުރިހާ ތާވަލެއް އެ ދުވަހަށް ހާއްސަކޮށްގެން ކުރިއަށް ގެންދިއުމުގެ މުހިންމުކަން،" ކެއިތު ހޫޒެން، ދެ ވަނަ ބޮޑު ހަނގުރާމައާ ބެހޭ ހާއްސަ ދާރުލްއާސާރުގެ ސީނިއަ ޑައިރެކްޓަ އޮފް ރިސާޗު، ވިދާޅުވި އެވެ.\nގުޅިފައިވާ ލަސްކަރުގެ ސިފައިން، ހާއްސަ އުޅަނދެއްގައި ނޯމެންޑީގެ ބީޗާ ދިމާއަށް ދަނީ: މިއީ ހަނގުރާމައިގެ މުހިންމު ހަމަލާއެއް\nޑީ-ޑޭ ގޮތަށް އެދުވަހަށް ހާއްސަކޮށްގެން "އެޗު-އަވާ" ވެސް ބޭނުންކުރެ އެވެ. އެކަމަކު ދުވަހަށް ނިސްބަތްކުރުމުގެ ބަދަލުގައި "އެޗު-އަވާ" ރައްދުވަނީ ނޯމެންޑީގެ ގޮނޑުދޮށަށް ލަސްކަރުގެ ފުރަތަމަ ސިފައިން އެރި ގަޑިއަށެވެ. އެއީ ޖޫން 6، 1944 ގެ ހެނދުނު 0630 އެވެ.\nއެމެރިކާ ބައިވެރިވި ހަނގުރާމަތަކުގައި ބޭނުންކުރި ތަފާތު ބަސްތަކާ ބެހޭ ގޮތުން ފޮތެއް ލިއުނު އެއް ލިޔުންތެރިޔަކީ ޕޯލް ޑިކްސަން އެވެ. އޭނާ ވަނީ ޑީ-ޑޭއާ ބެހޭ ގޮތުން ވެސް ދިރާސާތަކެއް ކޮށްފަ އެވެ. އޭނާގެ ނިންމުން އަންނަނީ، އެ ބޮޑު އޮޕަރޭޝަނާ ގުޅިގެން ކުރިއަށް ދިޔަ ބައެއް ކަންކަމުގައި ބޭނުންކުރި ހާއްސަ ނަންނަމަށެވެ.\nޑީ-ޑޭއާ ގުޅިފައިވާ ބައެއް މައުލޫމާތު\n- ޖަރުމަނުގެ އަތުން ހުޅަނގު ޔޫރަޕް މިނިވަންކުރަން އެއްގަމު މަގުން ފެށި ވަރުގަދަ ހަމަލާ\n- ގުޅިފައިވާ ލަސްކަރު އެރީ ފްރާންސްގެ ނޯމެންޑީގެ ގޮނޑުދޮށުގެ ފަސް ސަރަހައްދަކުން\n- ކަނޑު މަގުން 160،000 އަށް ވުރެ ގިނަ ސިފައިން އެރި\n- ރާޅުތައް ބޮޑެތި ހިސާބަކަށް ވާތީ ލޭންޑިން ކްރާފްޓްތައް ވެސް ހެދީ ހާއްސަ ގޮތަކަށް\n- ޖަރުމަނަށް އޮޅުވާލުމުގެ ގޮތުން އެހެން ހިސާބަކުން އަރައިގަތުމުގެ ތައްޔާރީތަކެއް ވެސް ހިންގި\n- އެ ހަމަލާއަށް ހާއްސަކޮށްގެން ވަކި ޓޭންކްތަކެއް ވެސް ހެދި\n- ނޯމެންޑީގެ މުޅި އޮޕަރޭޝަންގައި މަރުވި، އަނިޔާވި އަދި ވީނުވީއެއް ނޭނގި ގެއްލުނު މީހުންގެ އަދަދު އުޅެނީ ގުޅިފައިވާ ލަސްކަރާއި ޖަރުމަނު ސިފައިން އެއްކޮށްލައިގެން 425،000 ގައި.\nފްރާންސްގެ ގިނަ މީހުން ގަބޫލުކުރަނީ "ޑީ" ނިސްބަތް ވަނީ "ޑިސްއެމްބާކޭޝަން"ގެ ލަފުޒަށް ކަމެވެ.\nދެ ވަނަ ބޮޑު ހަނގުރާމަ ކުރިމަތިވެ، ލަސްކަރެއް ހަދަން ޖެހޭނެ ކަމަށް ވިސްނިގެން 1940 ގައި ތައްޔާރުކުރި ފުރަތަމަ ޕްލޭންގައި "އެމް-ޑޭ" ކިޔާ ބަހެއް ބޭނުންކުރި އެވެ. ޑިކްސަން ވިދާޅުވި ގޮތުގައި "އެމް" ނިސްބަތްވަނީ "މޮބިލައިޒޭޝަން" އަށެވެ.\nހަމަ އެދުވަސްވަރު އެމެރިކާގައި އުމުރުން 21-35 އަހަރުގެ ހުރިހާ ފިރިހެނުން ރެޖިސްޓްރީކުރަން ނިންމި އެވެ. ރަޖިސްޓްރީކުރުމުގެ ދުވަހެއްގެ ގޮތުގައި ހަމަޖެއްސީ އޮކްޓޯބަރު 16، 1940 އެވެ. އެ ދުވަހަށް ނިސްބަތްކޮށް ކިޔަމުން އައީ "އާރު-ޑޭ" އެވެ. "އާރު" އަކީ ރެޖިސްޓްރޭޝަންގެ ކުރު އަކުރަށް ބަލައިގެންނެވެ.\nޑީ-ޑޭގެ އޮޕަރޭޝަނަށް ނޯމެންޑީގެ ބީޗަށް ގުޅިފައިވާ ލަސްކަރުގެ ސިފައިން އަރަނީ\nމި ކަންކަމަށް ވިސްނެވުމަށް ފަހު ޑިކްސަން ގަބޫލުކުރައްވަނީ "ޑީ-ޑޭ" ގެ ފުރަތަމަ "ޑީ" ނިސްބަތްވަނީ ޑިސްއެމްބާކޭޝަންއަށް ކަމަށެވެ.\nކޮންމެ ކަހަލަ ލަފުޒަކަށް "ޑީ" ނިސްބަތް ވިޔަސް، ދެ ވަނަ ބޮޑު ހަނގުރާމަޔަށް ބަލާއިރު ކަނޑު މަގުން ގޮސް އަރައިގަތުމުގެ އެހެން ވެސް ބޮޑެތި އޮޕަރޭޝަންތަކެއް ހިނގި އެވެ. އޭގެ ތެރޭގައި 1942 ގައި މޮރޮކޯ އާއި އުތުރު އެފްރިކާގެ ގޮނޑުދޮށްތަކަށް ގުޅިފައިވާ ލަސްކަރުގެ ސިފައިން އެރުމާއި 1943 ގައި އިޓަލީގެ ސިސިލީގެ މޫދުން އެއްގަމަށް، ގުޅިފައިވާ ލަސްކަރުގެ ސިފައިން އަރައި، އިޓަލީ ތެރެއަށް ބެހިގެން ދިޔަދިއުން ހިމެނެ އެވެ. އެހެންކަމުން ތާރީޚީ ބައެއް އިލްމުވެރިން ބުނަނީ ހަނގުރާމައިގެ ތެރޭގައި އެތައް ބައިވަރު "ޑީ-ޑޭ" އެއް ތަޖުރިބާކުރި އެވެ.\nމިހާ ހިސާބުން އުފެދޭ ސުވާލަކީ ޑީ-ޑޭއޭ ބުނުމުން އަހަރެމެން އެންމެން އެ ދުވަސް ނިސްބަތްކުރަނީ ޖޫން 6، 1944 އަށް ހެއްޔެވެ؟ އެހެން ކަމަށް ވާ ނަމަ އެއީ ގުޅިފައިވާ ލަސްކަރުގެ އެތައް ހާސް ސިފައިން، ގަދަ ކަނޑާއި ވައިގެ ތެރޭގައި ނޯމެންޑީގެ ގޮނޑުދޮށަށް ފޭބި ދުވަހެވެ. ނާޒީ ޖަރުމަނުގެ ކޮންޓްރޯލް ނައްތާލުމުގެ މައިގަނޑު ފެށުމަކީ އެއީ އެވެ.\nތާރީހް ދެވަނަ ބޮޑުހަނގުރާމަ\n11 ކޮމެންޓް, 29 ރިއެކްޝަންސް\nދިވެހިންނަށް ތީ "ޑަބިޔާ" ޑޭ\n13 ޖޫން 1974 ވަނަ ދުވަހަކި ރާއްޖޭގެ މައްސޫރު ބޮޑު ބުރާސްފައްޗަށް ވެސް 45 އަހަރު ފުރޭ އަހަރަށް ވާތީ. އެދުވަހުގެ ލާއިންސާނީ ޢަމަލުގެ ވާހަކަ ވެސް މިނޫހުގައި ލިޔެލައްވަންފަެނޭ.\nއެބަޔަކު ތަރުޖަމާކުރަން ބޭނުންވާ ގޮތަކަށް ތަރުޖަމާ ކުރަންވީ. ''ޑީ'' ތަރުޖަމާ ކުރެވޭނެ ކިތަންމެ ގޮތެއް އެބައޮތް. ޑެޑް ޑޭ. (ހިޓްލަރު މަރުވި ދުވަސް) ޑިސް އެންގޭޖް ޑޭ. ( ގައުމުތަކުގެ ލަޝްކަރުތައް ހަނގުރާމައަށް ދިއުމަށް ގައުމާއި އާއިލާއާއި ވަކިވި ދުވަސް) ޑޫމްސް ޑޭ. (ހަނގުރާމައިގަ ބައިވެރިވި މީހުންގެ ނިމުން އައި ދުވަސް). މިހިރީ ހައްތަހާވެސް ނޯމަންޑީ ލޭންޑިންގ އާ ގުޅޭ ޑީ ތަކެއް.\nއަހަރެން ކިޔަނީ "ޑެޑްލީ ޑޭ". ބޮޑު އޮޕަރޭޝަނާ ގުޅޭގޮތުން އެކައްޗެއް ވެސް ނޭނގުނު.\nތާރީހަކީ ހަނގުރާމައިން މޮޅުވާ ބަޔަކައް ފެންނަގޮތަކައް ލިޔާއެއްޗެއް، ކޮންމެހެން އެޔަކީ ތެދަކައް ވާކައް ނުޖެހޭ\nތާރީޚަކީ ތިބުނާ ގޮތަށް ލިޔެވޭ އެއްޗެއް ނަމަ ވީޓްނާމް ހަނގުރާމައިގައި މޮޅުވިކަމަށް އޮންނާނީ އެމެރިކާ ސިފައިންތަ، ނޭނގޭ ވާހަކަ ނުދައްކާ ބަލަ ތާރީޚާ ބޭހޭ ގޮތުން ބުނަނީ، ހިސްޓްރީ އިޒް އަންފޯލްޑީންގ އޮފް މިސް ކަލްކިއުލޭޝަންއޭ،\nތީރަނގަޅު ވާހަކައެއް! ހިނި! ވިއެޓްނާމްހަނގުރާމައަކީ އެހަނގުރާމައިގާ ކަމެއް އޮޅުވައި ނުލެވޭވަރަށް އެމެރިކާ ބޭޒާރުވެ ފަޟީހަތްވެގެން ދިޔަ ހަނގުރާމައެއް!\nފުރިހަމަ އެއް ނުވި . ހަމައެކަނި ޑީ ޑޭ އަކީ ކޯއްޗެއްކަން ތި ބުނެދެވުނީ\nބުނެދެން އެއުޅޭނީ އެވާހަކައެވެ. އެއީ އޭ އެންމެ ސުވާލު އުފެދޭ އެއްކަންތަކަކީ އެހެންވީމާ ލިޔުންތެރިޔާ އަމާޒުކޮށްފައި އެއޮތީ އެކަމަށް، ދެން މިއީ ދެވަނަ ބޮޑު ހަނގުރާމައިގައި ނާޒީން އަތުން ފްރާންސް ހިފުމަށް ހިންގުނު ބޮޑު މިލިޓަރީ އޮޕަރޭޝަނެއްކަން އެގެއެއްނުތޯ،\nސަޅި، އިލްމީ ލިއުންތައް އިތުރު ކުރަންޖެހޭ އެބަ.\nމިއީ ޢިލްމީ ލިޔުމެއް ނޫން، މިއީ ތާރީޚާއި ގުޅޭ ލިޔުމެއް، ޢިލްމީ ލިޔުންތަކަކީ ވަކި ވައްތަރެއްގެ ލިޔުންތަކެއް، އެ ލިޔާއިރު ޢިލްމީ ގޮތުން ދިރާސާ ކުރަން ޖެހޭ،


ހާފް ގާލް ފްރެންޑް" މޭ 19 ގައި ރިލީޒްކުރަނީ"\nފިލްމު ޑައިރެކްޓްކޮށްފައިވަނީ" އޭކް ވިލަން"ގެ ވެސް ޑައިރެކްޓަރު މޯހިތު ސޫރީ\nކ. މާލެ 14 ފެބުރުއަރީ 2017 | އަންގާރަ 14:52 1,620\nހާފް ގާލް ފްރެންޑް"ގެ ޕޯސްޓަރެއް " - ޓްވިޓަރ\nބޮލީވުޑްގައި ކުރިއަރަމުން އަންނަ ކުޅަދާނަ ދެ ބަތަލުން ކަމަށްވާ ޝްރައްދާ ކަޕޫރު އަދި އަރްޖުން ކަޕޫރް ފެނިގެންދާ "ހާފް ގާލް ފްރެންޑް" މިއަހަރުގެ މޭ 19 ގައި ރިލީޒްކުރުމަށް ނިންމައިފިއެވެ.\n"13 އެންޑް ހާފް ވީކްސް ޓު ގޯ ފޯ ހާފް ގާލްފްރެންޑް، 19 މޭ" މިހެން ޖެހުމަށް ފަހު އުފެއްދުންތެރި ގޮތަކަށް ހަދާފައިވާ މިފިލްމުގެ ޕޯސްޓަރެއް އަރްޖުން އަދި ޝްރައްދާ ވަނީ ޓްވިޓާގައި ޝެއާކޮށްފައެވެ. ދެތަރިން ޝެއާކޮށްފައިވާ މި ޕޯސްޓަރުގައި ޖަހާފައިވާ " 13 އެންޑް ހާފް ޓިލް ދަ މޫވީ ރިލީޒް" އަކީ މި ފިލްމުގެ ނަމާ ގުޅުވާލައިގެން ކިޔާފައިވާ އެއްޗެކެވެ.\nޗޭތަން ބަގަތުގެ ވާހަކައެއްގެ މައްޗަށް ބިނާކޮށްގެން ހަދާފައިވާ މިފިލްމުގައި މައިގަނޑު ގޮތެއްގައި ފެނިގެންދާނީ ބާސްކެޓްބޯޅަ ކުޅުމަށް ލޯބިވާ ދެ އެކުވެރިންގެ އެކުވެރިކަން ބާސްކެޓާ ހެދި އުތުރިއަރަގެންދާ ގޮތެވެ.\nމި ފިލްމު ޑައިރެކްޓްކޮށްފައިވަނީ" އޭކް ވިލަން" އަދި "އާޝިޤީ" ފަދަ ބޮލީވުޑްގައި ނަން ވިދާލާފައިވާ ފިލްމުތައް ޑައިރެކްޓްކޮށްފައިވާ މޯހިތު ސޫރީކަން ފާހަގަކޮށްލެވެއެވެ. އަދި ހަމައެހެންމެ މިއީ އަރްޖުން އާއި ޝްރައްދާ އެކުގައި ފެނިގެންދާ ފުރަތަމަ ފިލްމުކަން ވެސް ފާހަގަކޮށްލެވެއެވެ.


Twins | Vaahaka ޓްވިންސް – Vaahaka\n4k 52 4\tApril 15, 2021\nYun Jiaan 7\n"ހަމަ މިހާރު ޓީވީ ނިއްވާލާ." އުޝްވާ އަޑުކޮޅަށް ހަޅޭއްލަވައިގަތެވެ.\n"ބެހޭކަމެއް ނޫން… މިއީ ގުރުއާން. ބުންބެރެއް ނޫން." ލުޝާން އެއަށް ވުރެން ބާރަށް ހަޅޭއްލަވައިގަތެވެ.\nއުޝްވާ ދުވެފައި އައިސް ޓީވީ ބޮޑު ފިތުން ނިއްވައިލިއެވެ. ލުޝާން އައި ރުޅީގައި އުޝްވާ ކުރަހަން އިން ފޮތް ވީދައިލިއެވެ. އުޝްވާ ރޮވެން ހުރި ފާޑަކަށް އައިސް ލުޝާން ގެ ގައިގައި ޖެހިއެވެ. ލުޝާން ވީދިފައި އޮތް ފޮތުން އުޝްވާގެ ގައިގައި ޖެހިއެވެ.\nދެކުދިންނަށް ހޭވެރިކަމެއް ވީ އެކުދިންގެ މަންމަ ޝާރާ އައިސް ދެކުދިން ދުރުކުރުމުންނެވެ.\n"ދެކުދިން ކައިރި ކިތައް ފަހަރު ބުނީ ތޮޅިގެން ނުވާނެއޭ. ތީ މިހާރު ކުޑަކުދިންނެއް ނޫނެއްނު. ދެކުދިންނަށް މިހާރު ދިހަ އަހަރު ވީ." ޝާރާ ދެމުން ދިޔައީ އެއް ނަސޭހަތެކެވެ. "ދެންވެސް އާދޭ ކާން."\nލުޝާން ތުން އަނބުރައިލަމުން ގޮސް ބަދިގެއަށް ވަނެވެ. އުޝްވާ އައީ އިރުކޮޅެއް ފަހުންނެވެ. މޫނު ބަނަވެފައި ހުރި ވަރުން ލުޝާން އަށް ބޭއިޙްތިޔާރުގައި ހެވުނެވެ.\n"ކޮންތާކަށް އަންނަ މަހު ޗުއްޓީ ހޭދަކުރަން ދާނީ؟" އެކުދިންގެ ބައްޕަ އަނިލް އާދައިގެ މަތިން އެކުދިންގެ ހިޔާލު ހުރިގޮތް ބަލައިލާން އެއްސެވެ.\n"ރިސޯޓަށް." ލުޝާން އަވަހަށް ބުނެލިއެވެ.\n"ރިސޯޓުގަ ފުރައި މީހުން އުޅޭނެ ބަންދުތަކުގަ. މާލެއަށް ދާނީ." އުޝްވާ ތިރީ ތުންފަތުގައި ދަތް އަޅައިގެން ހުރެފައި ބުންޏެވެ.\n"ދެއާޒް ނަތިން ނިއު އިން މާލެ. ހަމަ ކުރީ ފަހަރު ދިޔަ ތަންތަން. ބޯރިންގ." ލުޝާން ދެލޯ ކުޑަކޮށްލިއެވެ.\n"ރިސޯޓު މާ ބޯރިންގ. ލުޝާން ދަންޏާ އެކަނިން ދޭ. މަށެއް ނުދާނަން." އުޝްވާ ސަމުސާ ވައްޓައިލުމަށް ފަހު ގޮނޑިން ތެދުވެގެން ހިނގައިގަތެވެ.\n"މަ ނޫޅެމޭ އުޝްވާ ގެންދާކަށް." ލުޝާން ހަމަޖެހިފައި ހުރެ ގޮވައިލިއެވެ.\nހަފްތާއަކަށް ފަހު ހަފްތާއެއް ފާއިތު ވެގެން ދިޔައީ ލޮލުފިޔަ ޖަހައިލާހާ އަވަހަށެވެ. އުޝްވާ އާއި ލުޝާން ކުދި ކުދި ކަންތައްތަކާއި ދެބަސްވެ ގަޔަށް އަތްލައި ތަޅާނެއެވެ. މިއީ ޝާރާ އާއި އަނިލް އަށް އާ ކަމެއް ނޫނެވެ. ކިތަންމެ ވަރަކަށް ނަސޭހަތް ދިނެއް ކަމަކު އެކުދިން އިސްލާހެއް ނުވެއެވެ.\nއުޝްވާ އާއި ލުޝާންގެ އުޅުމުން އެއީ އެއް މާބަނޑު ދެކުދިންނޭ ނުވެސް ބުނާނެއެވެ. އެހައި ވެސް ތަޅާފޮޅުން ގިނައެވެ.\nމަސްތައް ފާއިތު ވަމުން ގޮސް ޑިސެމްބަރު މަސް ޖެހިއްޖެއެވެ. އަނިލް ހުރީ ޗުއްޓީއަށް އެއްވެސް ތާކަށް ދާ ގޮތަކަށް ނޫނެވެ. ދެކުދިންނަށް ދެބަސްވެ ތަޅާފޮޅުމުން ރަނގަޅު ފިލާވަޅެއް ދޭށެވެ.\nއުޝްވާ އާއި ލުޝާން ދުވަސްތައް ގުނަމުން ދިޔައީ ފޫހިކަން މަތީގައެވެ. ނަމަވެސް އެދެކުދިންގެ މެދުގައި އޮންނަ ޒުވާބު ކުރުމާއި ތަޅައިފޮޅުން މަދެއް ނުވެއެވެ.\nމިފަހަރު ޝާރާ ވަރަށް ކިޔައިގެން އެ ކުޑަ އާއިލާ ދަތުރު ދިއުމަށް ނިންމިއެވެ. ދަތުރު ގޮސް ވެސް އެ ދެކުދިންގެ ވަޒީފާ އަދާކުރަމުން ދިޔައެވެ. ދަތުރުގައި ހިނގާ ކުދި ކުދި ކަންތައްތަކާ މެދު ޒުވާބު ކުރެއެވެ.\nމޫދަށް އެރޭ ގަނޑި ޖެހުމުން އުޝްވާ އާއި ލުޝާން ވެސް މޫދަށް އެރުނެވެ. ޝާރާ ވެސް ޕިސް ތަޅައިލަމުން ފުން ހިސާބަކަށް ފީނައިލިއެވެ. އުޝްވާ އާއި ލުޝާން ތަންކޮޅެއް ތިލަ ހިސާބެއްގައި ފަތަމުން ދިޔައެވެ.\n"ދީ ދެން މަށަށް. މިހާރު ލުޝާން މާ ގިނައިރު ވެއްޖެ." އުޝްވާ ލުޝާންގެ އަތުގައި އޮތް ރިންގު އަތުލަން އުޅުނެވެ. ލުޝާން ވަރަށް ގަދަ ދައްކައިފައި ވެސް އެންމެ ފަހުން ދޫކޮށްލީއެވެ.\nލުޝާން އަށް އެއްލި ކަޅިއަކުން ފެނުނީ މަރަށް ގެނބެމުންދާ ޝާރާއެވެ. އަނިލް ހުރީ ވަރަށް ދުރުގައި ކަމުން އަނިލް އަކަށް ނުފެނުނެވެ.\nލުޝާން ބެލީ އުޝްވާގެ އަތުން ރިންގު އަތުލެވޭތޯއެވެ. މަންމަ ސަލާމަތް ކުރެވޭނީ ރިންގު އޮތީމަ ކަން ޔަގީނެވެ.\n"ނުދޭނަން. އަހަރެންގެ ޗާންސް އަންނައިރަށް ޖެހޭތަ އަތުލަން ކޮންމެ ފަހަރަކު." އުޝްވާ ދުރަށް ފީނައިލިއެވެ.\n"މަންމަ ގެނބެނީއޭ." ލުޝާން ހަލޭއްލަވައިގަތެވެ.\n"ހެވޭ މަންމަ ގެނބުނަސް. މީ މަގޭ ޗާންސް. ނުދޭނަން." އުޝްވާ ބަދަލުގައި ބުންޏެވެ.\n"ބައްޕާ!!!!!" ލުޝާން އޭނާއަށް ލެވުނު ހާ ބާރަކަށް ހަޅޭއްލަވައިގަތީ އުޝްވާ ރިންގު ނުދޭނެކަން އެނގޭތީއެވެ.\nއަނިލް ފީނަން އޮވެފައި މޫދުން ބޯ ހިތްލައިލީ ލުޝާން މާ ބާރު ބާރަށް ހަޅޭއްލަވާތީއެވެ. އޭނާއަށް ފުރަތަމަ ވެސް ފެނުނީ ކޯވަރަކަށް ފަހު ކޯވަރެއް ބޮމުން ދިޔަ ޝާރާއެވެ. އަނިލް ފަތައިގަތް އިރު ފެނެން އޮތީ ޝާރާގެ އަތް އެކަންޏެވެ.\nއަނިލް ބާރު މިނުގައި އައިސް ޝާރާ ނަގައި މައްޗަށް އުފުއްލައިލިއެވެ. ޝާރާގެ މަސްގަނޑު އެއްގަމަށް ގެނައި އިރު ލުޝާންއަށް ރޮވެމުން ދިޔައެވެ. އުޝްވާއަށް ވީ ގޮތް ރެއަކާއި ލީ ވެސް މާ ފަހުންނެވެ.\nޝާރާއަށް އަވަސް ފަރުވާ ދިނުމަށް ގެންދިޔައީ އަތޮޅު ހޮސްޕިޓަލަށެވެ. އަވަސް ފަރުވާދޭ ކޮޓަރީގައި ޝާރާ ހޭއެރުވޭތޯ މަސައްކަތް ކުރަމުން ދިޔައިރު ބޭރުގައި އުޝްވާއާއި ލުޝާން އަޑުން އަޑު ނަގައި ރޮމުން ދިޔައެވެ. މިކަމަކަށް އަނިލްގެ އެއްވެސް ފަރުވާލެއް ނެތެވެ.\nއަނިލް ފާރުގައި ބޯޖައްސައިލައިގެން ހުރިއިރު ބޭއިޙްތިޔާރުގައި ލޮލުން ކަރުނަ އާދެއެވެ. ލޯބިވާ އަނބިމީހާ ބީވެގެން ދާ ކަމުގެ ހިތި އިހްސާސް ވަމުން ދިޔައެވެ.\nއެއްޗެކޭ ބުނެވޭވަރަށް ވުރެ ބޮޑަށް އުޝްވާގެ ހިތުގައި ޖެހިފައި ވެއެވެ. އެއީ އޭނާގެ ކުށްކަމަށް ގަބޫލު ކޮށް އަމިއްލަ މީހާއަށް އޭގެ ސަޒާ ދޭނެ ގޮތަކާއި މެދުވެސް ވިސްނަންފެށިއެވެ. ދެކުދިން ދެބަސްވެ އަރައިރުން ވުމާއި ޒުވާބު ކުރުމުގެ ހިތި ނަތީޖާ މިއަދު މި އޮތީ ފެންނާށެވެ.\nއުޝްވާ ބަލައިލީ އޭނާގެ ކައިރީގައި މޫނު ފޮރުވައިގެން ރޯން ހުރި ލުޝާން އަށެވެ. އުޝްވާ ކަރުނަތައް ހިފަހައްޓަމުން ދިޔައިރު ވެސް ކޯތާފަތް މަތިން ފައިބައިގެން ދެއެވެ.\n"ލު… ޝާން." އުޝްވާ ބެދިފައިވާ އަޑުން ގޮވައިލިއެވެ. ލުޝާން މޫނުމަތިން އަތް ނެގި އިރު ރޮއިފައިވާ ވަރު އެ ދެލޯ މަތިން ފެނެން ހުއްޓެވެ. ދެލޯ އެއްކޮށް ރަތް ވެފައި ވީ އިރު ލޮލުން ތިރިއަށް ކަރުނަ ފައިބަމުން ދިޔައެވެ.\n"އިޓްސް… އޯލް މައި ފޯލްޓް." އުޝްވާ ރޮވިފައި ހުރި އަޑަކުން ބުނެވުނެވެ.\n"އިޓްސް… އޯލް އަވާ ފޯލްޓް. އަހަރެމެންގެ ކުއަރެލް ތަކުގެ ސަބަބުން މަންމަ މިދުނިޔެ އާއި އެ ވަކިވެގެން ދަނީ." ލުޝާން އަށް ބުނެވުނެވެ. އެދެކުދިންނަށް ވަނީ އެންމެ އަކަށޭނެ ފިލާވަޅު ދަސްވެފައެވެ. ނަމަވެސް ހެޔޮ ވިސްނުނު ކަމުގައި ވިއަސް ވަގުތު އޮތީ ފާއިތު ވެފައެވެ.\nއަވަސް ފަރުވާދޭ ކޮޓަރީގެ ދޮރު ހުޅުވައިލައިފައި ނިކުތީ ޑޮކްޓަރެކެވެ. އަނިލް ލޮލަށް އެއްވެފައި ހުރި ކަރުނަތައް ފޮހެލަމުން ދުއްވައިގަތީ ޑޮކްޓަރާއި ދިމާއަށެވެ.\n"ކޮބާ ޝާރާ؟ ޝާރާ ރަނގަޅުތަ؟" އަނިލް ގެ ލޮލުން ހިފެހެއްޓުމެއްނެތި ކަރުނަތައް ހޯސްލައިފައި ފައިބައިގަތެވެ.\n"ޕޭޝަންޓްގެ ހާލު ރަނގަޅު. ހޭއަރަން އިރުގަނޑެއް ނަގާނެ." ޑޮކްޓަރު ގެ މި ޖުމްލަ އާއި އެކު އަނިލް އަށް ހިތްހަމަ ޖެހުމެއް ލިބުނެވެ. ފަސް އެނބުރި އޭނާގެ ދެކުދިންނަށް ބަލައިލިއެވެ. އެކުދިންނަށް ޑޮކްޓަރުގެ ބަސް އަޑު އިވުނެވެ.\nއަނިލް ދުވެފައި ގޮސް އުޝްވާ އާއި ލުޝާން ގެ ގައިގައި ބައްދައިގަތެވެ.\nހޭ އެރުމާއި އެކު ޝާރާ ދެފަރާތަށް ބަލައިލިއެވެ. ވަށައިގެން ތިބި ދެދަރިންނާއި ފިރިމީހާގެ ލޮލުން އޮހިގަތީ އުފާވެރި ކަމުގެ ކަރުނައެވެ.\n"މަންމާ… ރަނގަޅުތަ؟" އުޝްވާ އަހައިލިއެވެ. ޝާރާއަށް އެންމެ ފަހުން ފެނުނު މަންޒްރަކީ އެދެކުދިން ތުޅެމުން ދިޔަ މަންޒަރެވެ.\n"މި އަންނަނީ މަންމަ އަށް ކާއެއްޗެއް ގަނެގެން. އުޝްވާ ކޯއްޗެއް ގަންނަން ވީ؟" ލުޝާންދޮރާއި ދިމާއަށް ރޭސް ޖަހަމުން އަހައިލިއެވެ.\n"ނޫޑްލްސް. ލުޝާން އަށް ރަނގަޅު އެއްޗެއް ގެނައިމަ ރަނގަޅު ވާނެ." އުޝްވާ ޖަވާބު ދިނެވެ.\n"ގްރޭޓް އައިޑިއާ. ހީވަނީ ނޫޑްލްސް ހަމަ ފައްކާ ވާނެހެން." ލުޝާން ތަމްބްސް އަޕެއް ދެމުން ހިނގައިގަތެވެ.\nޝާރާ އާއި އަނިލްގެ ލޮލުން ފެންނަމުން ދިޔައީ އުފާވެރިކަމުގެ ކަރުނަ އެވެ. ދެންމެ މި ފެނުނު މަންޒަރުން އެއީ އުޝްވާ އާއި ލުޝާން ކަން ޔަގީން ކުރަން ވެސް ދައްޗެވެ.\nކެޓެގަރީ: ހިތާމަވެރި ކުރުވާހަކަ އިބުރަތްތެރި ވާހަކަ ޓީން ވާހަކަ\nމެގްނަމް April 15, 2021\nފުރަތަމަ ވާހަކައާއި ބަލާފައި ހަމަ ވަރަށް ރީއްޗޭ ބުނެވޭނީ.. ގުޑް ލަކް ވިތް އަދަރ ސްޓޯރީސް އޮފް ޔުއަރސް. ކީޕް އިޓް އަޕް. އެންޑް ރަމަޟާން މުބާރިކް ބްރޯ❤\nYun Jiaan7April 15, 2021\ngamsahabnida.... and yes Yun balan aa stryss liuvethow.\nHaimy April 29, 2021\nYun Thiee kon country ehge boy eh\nYun Jiaan7April 29, 2021\nHaimy April 30, 2021\nސަޅި. ކެން ޔޫ ސްޕީކް ކޮރިއެން؟\nYun Jiaan7May 2, 2021\nއަކިން May 14, 2021\nMashah ingey korean, french, Spanish and Italian ves. 🇦🇴🇮🇹🇱🇺🇵🇸🇵🇳🇲🇭🇵🇷🇲🇭🇶🇦🇶🇦🇲🇷🇲🇽🇹🇳🇷🇺🇫🇲🇼🇸🇸🇭🇲🇩🇱🇨🇸🇲🇸🇦🇲🇳🇻🇨\nYun Jiaan7June 3, 2021\nEhkala bro ...\n🦊އިންޝާ🦊 June 29, 2021\nChloeson June 14, 2021\nޔުން އިޓްސް މީ\nChloe77 June 20, 2021\nAkin June 24, 2021\nޅެއި ޔުން ބުރޯ!\nހިނގާބަ ކައުޅު ހިފަން!\nއައި ނީޑް އަ ޕެޓް.\nYun Jiaan7August 2, 2021\nAkin August 6, 2021\nމާ ލަހުން ތި ބުނީ..މިހާރު ނިމިއްޖެ\nNiya April 15, 2021\nވ ރީތި ވާހަކައެއް ❤ 💙 💚 މާޝާ ﷲ...\nAnn April 15, 2021\nOohh .... finally you did dhw.... ☺😊😀 nice...❤💙\nI love koreanboyz April 15, 2021\nYaaayyy !!! Yun the gorgeous boy..... love you yun....❤💋👄💓💜💛💚💙❤👍👍\nThankus! I accept your love\nމަރިޔަމް އީނާޝް އަގީލް April 15, 2021\nވަރަށް ރީތި 😍 އެހެންވާހަކައެއް ވަރަށް އަވަހަށް ކިޔާލަން ލިބޭނެކަމަށް އުންމީދުކުރަން 😉\nThankusy.. dhen Liyan vee konkahala storee eyh??\nThunder-storm April 15, 2021\nވަރަށް ސަޅި އަދި ވަރަށް ތަފާތު ވާހަކައެއް މި 👍🏽👍🏽ޔުއާރ އައިޑިއާ އިޒް ސުޕާރ 😘😍❤\nhan April 22, 2021\nYun Jiaan7April 22, 2021\nYun how are you?\nAdhives thadhu veytha?\nBTW this admin is not publishing my stories. Mihaaru two months vehje story submit kurithan!\nE storey paste kohlaafa delete kohla.\nDhen alun submit kohla\nOkiii yun. gracias. and ehkahla akin bro kobaathah? .\nKoba kaulho akin؟\nއޭ ޔުން ބުރޯ. މަ މިހިރީ އޭ. ކައުޅު ހިފަން ބިސީ ވީމަ ޗެޓް ނުކުރެވެނީ.🕊🐦🦃. އެބަޖެހެއޭ އަދި ކޯލް އޮފް ސަމްތިންގް ސަމްތިންގް ކުޅެން. އުޕްސް އައި މީން ކޯލް އޮފް ޑިއުޓީ، ބައި ދަ ވޭ މި ވާހަކަ ހަމަ ހަބޭސް. މަށާއި މަގޭ ލިޓަލް ބްރޯވެސް އަބަދު މިހެން ފައިޓް ކުރަނީ. ކުރިން ދުވަހު މެޗް ބަލަން ތިބެފަ ވެސް........ ހެހެ. 😅😅\nHaimy May 14, 2021\nޔުން ފްރެންޑްސްތަ އަކިން އާއި؟\nMa mihiree. Haimy keehkuran akin hoadhanee?\nHahaha... hingaaaba kaulho hifan\nhan April 27, 2021\nއީޝް April 30, 2021\nThis story is amazing..keep it up Yun ☺❤.\nThis story is amazing.. keep it up Yun ☺❤\nEunjo May 4, 2021\nFCB May 6, 2021\nހަމަ 💯💯💯 ވަރަށް ފައްކާ\nzann💝💝💝💝 May 16, 2021\nAminath Najula May 27, 2021\nގަދަ އިނގޭ 😍😀 އައި އޭމް އަ ޓުވިންސް\n💋lily 💋 June 9, 2021\nVrh reethi mivaahakަ......\nHeung-min levo max June 11, 2021\nWow! Vvvv gadha ingey YUN brw..\nNikki buni yun innaaneyy vaahaka ehh liyefa twin kiyaa..\nWhnve kiyaa lee vvvv reethi\nBTW can you be my close close friend..\nI'm in isdhoo + nikki aai haimy aa vv friend vaane quran kulaahun dhimaavaa thii\nCan you give your mail plz\nDhekunin yun ge mail nikki ge youtube channel inn ekm aslu mail neyyngeyy thii mail nukureveyy can you give me ur mail\nLevo its meeeeeee. Follow Kohbala. Ekamu magey aslu nan mi thaah nubunahchey.\nÝûň ťhìś śťóřý íş àmàźíńğ II love it wow and love you too Jun your story is perfect for mެ😽❤\nHeung-min levo max August 3, 2021\nނިކީ ކޮބާ!! މިހާ ހާދަ ހަބަރެއް ނުވެޔޭ!!\n🦊އިންޝާ🦊 June 30, 2021\n:I love that story Jun and keep it up boy 🥀❤


vnews - Fehendhoo balikoh nilandhoo7vana ah jehilaifi\nފެހެންދޫ ބަލިކޮށް ނިލަންދޫ ހަތްވަނައަށް ޖެހިލައިފި\nމިއަދު ހަވީރު ފެހެންދޫ އާއި ނިލަންދޫ ބައްދަލުކުރި މެޗުގެ ތެރެއިން-- ފޮޓޯ: މިހާރު\nއުރީދޫ ދިވެހި ޕްރިމިއަރ ލީގުގައި މިއަދު ހަވީރު ފެހެންދޫ 3-1 އިން ބަލިކޮށް ނިލަންދޫ ތާވަލުގެ ހަތްވަނައަށް ޖެހިލައިފިއެވެ.\nމި މެޗު ފެށީ އެހެން މެޗުތައް ފަށާ ގަޑިއަށްވުރެ 30 މިނެޓު ލަހުންނެވެ. އެއީ ދަތުރުފަތުރު ހުރިގޮތުން ފެހެންދޫ ޓީމަށް ގަޑިއަށް މާލެ ނާދެވުމާއި ގުޅިގެންނެވެ.\nމެޗު ފަށައިގެން ދެ ޓީމުވެސް ވަނީ ގޯލުޖަހާނެ ރަނގަޅު ފުރުސަތުތަކެއް ތަނަވަސްކޮށްފައެވެ.ހާއްސަކޮށް ފެހެންދޫއަށް ލިބުނު ފުރުސަތުތަކަށް ބަލާއިރު އެ ޓީމުގެ ކުރިޔަށް ކުޅޭ ހާފިޒު އަދި ނިލަންދޫގެ ފުރުގާނަށް ލިބުނު ފުރުސަތުތައް ފާހަގަކޮށްލެވެއެވެ. މެޗުގައި ފުރަތަމަ ގޯލުޖަހާ ލީޑުނެގީ ނިލަންދޫން،، މި ގޯލު މެޗުގެ 33 ވަނަ މިނެޓުގައި ކާމިޔާބުކޮށްދިނީ އިބްރާހިމް ފުރުގާނު އެވެ.\nފުރަތަމަ ހާފު ނިމުނީ މި ނަތީޖާގަ އޮވެގެންނެވެ. ދެވަނަ ހާފު ފަށައިގެން ތިންވަނަ މިނެޓުގެ ތެރޭގައި ފެހެންދޫން ވަނީ ނަތީޖާ ހަމަހަމަކޮށްފައެވެ. ނަތީޖާ ހަމަހަމަކުރި ގޯލު ކާމިޔާބުކުރީ އިބްރާހިމް މާޖިދު އެވެ. މި ގޯލުޖެހިތާ ފަސް މިނެޓު ފަހުން ނިލަންދޫން ވަނީ ދެވަނަ ފަހަރަށް ލީޑު ނަގާފައެވެ.\nމެޗުގެ 53 ވަނަ މިނެޓުގައި މި ގޯލު ކާމިޔާބުކޮށްދިނީ އެޓީމަށް ކުޅޭ ބިދޭސީ ކުޅުންތެރިޔާ ސެމުއެލް އެވެ.\nނިލަންދޫގެ ތިންވަނަ ގޯލު ކާމިޔާބުކޮށްފައިވަނީ މެޗުގެ ފުރިހަމަ ވަގުތު ހަމަވެގެން ރެފްރީ ދެއްކި އިތުރުވަގުތުގެ 8 މިނެޓުގެ ތެރޭގައެވެ. މި ގޯލު ކާމިޔާބުކޮށްދިނީ ދެވަނަ ހާފުގައި ބަދަލު ކުޅުންތެރިއެއްގެ ގޮތުގައި ކުޅެން އެރި އަހުމަދު ޝާން އެވެ.\nމި މޮޅާއެކު ނިލަންދޫ އޮތީ ޓޭބަލްގެ ހަތްވަނައިގައި ހަތް ޕޮއިންޓާއެކުގައެވެ. މި މެޗުން ބަލިވި ފެހެންދޫ އޮތީ ޓޭބަލްގެ ނުވަ ވަނައިގައި ހަތަރު ޕޮއިންޓާއެކުގައެވެ. އެއްވަނައިގައި 18 ޕޮއިންޓާއެކު އޮތީ ޓީސީ އެވެ. ދެވަނައިގައި ނިއުރޭޑިއަންޓް އޮތީ 13 ޕޮއިންޓާއެކުގައެވެ.\nލީގުގައި މިރޭ ކުޅޭ މެޗުގައި ބައްދަލުކުރާނީ ކުލަބް އީގަލްސް އާއި ފޯކައިދޫ އެވެ.


"ނާސްތާ ޕްރޮގްރާމްގެ ފައިދާ 15 އަހަރުން ފެންނާނެ"\nޖަމާލުއްދީން ސްކޫލާއި އިސްކަންދަރު ސްކޫލްގެ ގްރޭޭޑް އެކަކުން ޖާގަ ހޯދުމުގެ ބޭނުމުގައި އޮޅުވާލައިގެން ލިޔުން ހުށަހަޅާތީ، އެ ދެ ސްކޫލް ހުންނަ ސަރަހައްދުގައި ދިރިއުޅޭ ކުދިންނަށް ޖާގަ...\nOctober 09, 2019 54\nOctober 08, 2019 102\nމާލޭ ސްކޫލުތަކުގެ ޖާގައިގެ އިސްކަން މާލޭ ރަށްވެހިންނަށް\nމާލޭގެ ސްކޫލުތަކުން ޖާގަ ދިނުމުގައި އެންމެ އިސްކަންދޭނީ، އެ ސްކޫލް ސަރަހައްދުގައި ދިރިއުޅޭ މާލެ އަށް ރަށްވެހިވެފައިވާ ދަރިވަރުންނަށް ކަމަށް އެޑިއުކޭޝަން މިނިސްޓްރީން ބުނެފި އެވެ.\nOctober 07, 2019 49\nތައުލީމީ ގޮތުން ވަރަށް ކާމިޔާބު ދަރިވަރެކެވެ. އޯ ލެވެލްގައި ހަ މާއްދާއިން އޭ ސްޓާ އަދި ދެ މާއްދާއިން އޭ ހޯދައިގެން ރާއްޖޭގެ އެއްވަނަ އެވެ. ހަސަން އައްޒާންގެ އެ ކާމިޔާބީތަކަށް...\nތައުލީމީ ދާއިރާއަށް އޮންނަނީ ހާއްސަ ލޯތްބަކާއި ކުލުނެކެވެ. ކިތައްމެ ބުރަކޮށް މަސައްކަތުގައި އުޅެން ޖެހުނަސް އެކަމުގައި އުމުރުގެ ބޮޑު ބައި ހޭދަކުރެވުނީ ލިބޭ ހިތްހަމަޖެހުމަކުންނެވެ....\nމެލްބަން ޔުނިވާސިޓީގެ ދަރިވަރުންގެ އިންޓާންޝިޕަށް ރާއްޖެ\nދުނިޔޭގެ ފެންވަރުގައި ފާހަގަކޮށްލެވޭ ޔުނިވާސިޓީއެއްގައި ކިޔަވަމުން އަންނަ ދަރިވަރުންތަކެއްގެ އިންޓާންޝިޕް ރާއްޖޭގައި ހަދަން ނިންމައިފި އެވެ.\nސްކޫލުތަކަށް "ކޮރިޑޯ އެކްޓިވިޓީސް" ތައާރަފްކުރަނީ\nސްކޫލު މާހައުލުގައި ހަރަކާތްތެރިވުމަށް ދަރިވަރުންނަށް ބާރު އެޅުމަށް "ސްކޫލް ކޮރިޑޯ އެކްޓިވިޓީ، ހާޓީ ބްރޭކްސް" ޕްރޮގްރާމް، ފަސްޓް ލޭޑީ ފަޒްނާ އަހުމަދު މިއަދު ފައްޓަވައިދެއްވައިފި...\nމީދޫ ޝަމްސުއްދީން ސްކޫލް ބަންދުކުރާތީ ކަންބޮޑުވުން\nއައްޑޫ މީދޫގައި ހިންގާ ޝަމްސުއްދީން ސްކޫލް އުވާލައި އެތަނުގައި ކިޔަވާ ކުދިން ހުޅުދޫގައި ހުންނަ ސ. އަތޮޅު މަދަރުސާ އަށް ބަދަލުކުރަން އެޑިއުކޭޝަން މިނިސްޓްރީން ނިންމާފައިވާތީ އެކަމާ...\nބ. އަތޮޅު ތައުލީމީ މަރުކަޒުން 1ވަނަ ރަމްޝާ، ޝަމީލާ\nބ. އަތޮޅު ތައުލީމީ މަރުކަޒުން މިދިޔަ އަހަރު ހުރިހާ ގޮތަކުން އެންމެ މޮޅު ދަރިވަރަކަށް އައިމިނަތު ރަމްޝާ އަބްދުއްރަހްމާނާއި ޝަމީލާ އަބްދުލް ޖަލީލް ރޭ ހޮވައިފި އެވެ.\nޖޭއެސްގެ އެންމެ މޮޅު ދަރިވަރަކީ ޔާނިއު\nޖަމާލުއްދީން ސްކޫލް (ޖޭއެސް) އިން މިދިޔަ އަހަރު ހުރިހާ ގޮތަކުން އެއްވަނަ ޔޫސުފް ޔާނިއު އަހުމަދު ރޭ ހޮވައިފި އެވެ.\nކިނބިދޫ ދަރިވަރުންގެ ތަފާތު ވީޑިއޯތަކެއް\nއިހުޒަމާނުގައި ކާބަފައިން އުޅުނު ގޮތާއި އޭރުގެ ވައްޓަފާޅި ހުރި ގޮތް ބަލައިލަން ތ. ކިނބިދޫ ސްކޫލުގެ ދަރިވަރުން ހެދި މި ވީޑިއޯތައް ފުދޭނެ އެވެ. ސްކޫލުން ހިންގި ހަރަކާތަކަށް އެ ރަށުގެ...\nއަމީނިއްޔާ ސްކޫލްގެ އެންމެ މޮޅު ދަރިވަރަކީ އިނާން\nއަމީނިއްޔާ ސްކޫލުން މިދިޔަ އަހަރު ހުރިހާ ގޮތަކުން އެންމެ މޮޅު ދަރިވަރަކަށް މަރިޔަމް އިނާން އިބްރާހިމް ރަޝީދު ރޭ ހޮވައިފި އެވެ.\nދަރިވަރުންނަށް ފުރުސަތުތަކެއް ހޯދައިދެވިއްޖެ: ބްރައިޓްވޭ\nހޮލޯގޯ އެޕް އިންޑިއާ އާއި ލަންކާ އަށް\nދިވެހި ކުންފުންޏަކުން އުފެއްދި ހޮލޯގޯ މޮބައިލް އެޕްލިކޭޝަން އިންޑިއާ އަށް މި މަހު ތައާރަފްކޮށްފި އެވެ. އަދި ލަންކާ އަށް އަންނަ ހޯމަ ދުވަހު ތައާރަފު ކުރާނެ އެވެ.\nގައުމު ފަހުރުވެރިކޮށް އެނބުރި ރާއްޖެ އައިސް ޖެހިގެން އައި ދުވަހު އޭނާ ދިޔައީ މަތީ ސާނަވީއަށް ކިޔަވަމުން އަންނަ ސީއެޗްއެސްއީއަށެވެ. ކުރިމަތީގައި އޮތީ ސްކޫލް އިމްތިހާނެވެ. އެއަށް...\nއައިޝަތު ރަފާ ނާޒިމަކީ ހަގީގީ އޯލްރައުންޑަރެކެވެ. ކިޔެވުމާއި ކުޅިވަރުގައި ވެސް އޭނާ އަކީ އެއް ނަމްބަރެވެ. ކުޅިވަރުގައި އޭނާގެ ފެންވަރު ސާބިތުކޮށްދިނީ ދާދި ފަހުން ބޭއްވި އިންޑިއަން...\nމިދިޔަ އަހަރުގެ ސާނަވީ އިމްތިހާނުގައި ދުނިޔެ އާއި ރާއްޖެއިން ރަންވަނަތައް ހޯދި ދަރިވަރުންގެ ކާމިޔާބީ ފާހަގަކުރަން ރޭ ބޭއްވި ހަފުލާއިން އެންމެ ބޮޑަށް ފާހަގަވީ އެޑިއުކޭޝަން...